
VIAŢA MEA, AŞA CUM A FOST 


POPASURI BIOGRAFICE 


PROLOG 


Viaţa fiecărui om este, în felul ei, o poveste. Un amestec 
de retrăire, de trăire şi nădăjduire. Povestea poate fi spusă 
de alţii, „de o străină gură”, vorba poetului, şi atunci poate 
avea atâtea versiuni câţi povestitori sunt. Sau poate fi spusă 
chiar de protagonistul ei, şi atunci ea adaugă faptelor şi 
gândurile care le-au însoţit. Viaţa unui om, povestită de el 
însuşi, are, în plus, darul de a relata nu doar ce-a fost, ci şi 
ce-ar fi fost să fie, nu doar simtirea pentru ceea ce este, ci şi 
presimtirea pentru ce va fi să fie. O poveste spusă la 
persoana întâi adaugă relatării faptelor, motivațiile lor, 
adaugă împlinirilor şi neîmplinirilor de până acum ceea ce a 
mai rămas de împlinit în partea vieţii încă nepovestită. De 
aceea povestea unui om, spusă de el însuşi, e, în acelaşi 
timp, mărturie şi mărturisire. 

În ce priveşte propria mea poveste, cea de până acum, 
firul ei m-a purtat de la vatra satului Plenita şi primăverile 
înflorite din Pădurea Bujorului până la savana africană, 
munţii Afganistanului, dunele de nisip ale Irakului sau Piaţa 
Victoriei din Bucureşti. Pare o poveste neobişnuită, dar veţi 
vedea că nu este. Cel care a trăit-o a fost şi a rămas un om 
simplu care, oricât de departe a ajuns, n-a uitat niciodată 
ulițele copilăriei din satul de la poalele Podisului Getic. Si 

care duce dorul hoinarelilor prin pădure în căutarea 
bujorilor de câmpie care, după Armindeni, înfloresc frumos 
în lăstărişurile din preajma Castrelor Traiane ale Plenitei. 

Nu mă gândisem să scriu o carte despre mine, n-am ţinut 
jurnale şi n-am strâns caiete cu însemnări. De aceea scriu 
paginile astea dintr-o suflare, după cum amintirile sau 
gândurile vin spre mine. Şi poate că, în ce priveşte scrisul, 
tocmai un suflet nepregătit să se aplece cu meşteşug peste 
coala albă e o garanţie a sinceritatii. 

Nu sunt un om politic obişnuit, adică ceea ce se cheamă 
un om politic de carieră. Am purtat o viaţă întreagă uniforma 
Armatei Române şi aceea a fost cariera pe care am urmat-o, 
treaptă cu treaptă. Faptul că un ostaş ca mine a simţit 
nevoia să se implice în politică e o atitudine dictată de reali- 
tate. În politica românească e nevoie de onoare, de 
încredere, de respectul faţă de cuvântul dat. De loialitate 
faţă de națiunea română, o loialitate dusă până la sacrificiu. 
De un patriotism profund, lipsit de vocalize, care presupune 
să-ţi iubeşti simbolurile naţionale fără a le dispretui pe ale 
altora. Toate astea se deprind începând din clipa depunerii 
jurământului militar şi, apoi, odată cu salutul pe care îl dai, 
în atâtea împrejurări, drapelului românesc. Am simţit că 
aceste sentimente pe care le-am nutrit atâta vreme şi 
educaţia ce vine din demnitatea uniformei pot fi folositoare 
spaţiului politic. 

Trecerea de la viaţa în uniformă la viaţa civilă n-a fost 
uşoară, cu atât mai mult cu cât ea s-a petrecut pe fundalul 
dramatic al pandemiei şi al eforturilor de depăşire a crizelor 
ce i-au urmat. Funcţiile pe care le-am ocupat imediat după 
trecerea în rezervă - cea de ministru al Apărării, şi apoi de 
prim-ministru - au făcut ca, fără să fi avut ani de experienţă 

în spate, să fiu trimis în prima linie a luptei politice. E drept 
că în politică lucrurile se petrec diferit. În armată există o 
disciplină a acceptării. În politică poate exista şi o disciplină, 
dacă-i putem spune aşa, a refuzului. În armată există o 
putere pe care o dau, mai ales, gradul şi funcţia. În politică, 
în schimb, adevărata putere o dă încrederea. Şi, trebuie s-o 
spunem, ceea ce îi lipseşte acum societăţii noastre este 
încrederea oamenilor în reprezentanţii clasei politice. 
Încredere exprimată prin susţinere şi cuantificată prin vot. 
Nu votul în lipsă de altceva, sau împotriva a ceva, ci votul 
pentru ceva, care e un fel de a-ţi pune soarta, cu nădejde, în 
mâinile cuiva. Încrederea e un sentiment fragil, se 
construieşte în timp şi se poate pierde într-o clipă. Dar ea 
poate fi durabilă, când e bazată pe sinceritate şi pe o bună 
cunoaştere reciprocă. Alegătorul să aibă o imagine corectă, 
lipsită de ascunzişuri, a celui pe care-l votează. Iar cel care îi 
cere votul să aibă responsabilitatea asumată a ceea ce se 
aşteaptă de la el, dovedind, prin asta, că îi pasă de cel care-i 
încredinţează votul. 

Ăsta e unul dintre motivele care m-au îndemnat să scriu 
paginile de faţă. Sunt un om care, respectând onoarea castei 
militare, a fost educat să-şi facă datoria. Am învăţat să am 
răbdare şi să ascult cu atenţie. Nu mi-a plăcut niciodată să 
întrerup oamenii doar ca să mă aud vorbind despre mine. În 
treizeci şi patru de ani de carieră militară am lăsat deciziile 
şi faptele să vorbească despre mine. Am ales, prin natura 
profesiei, să am apariţii publice rare, să-mi scurtez 
discursurile, să accept interviuri doar atunci când ele 
serveau buna informare şi consolidau imaginea respectată 
pe care o are Armata României printre cetăţeni. 

În ultimii ani, după ce am făcut pasul către politică, 

lucrurile s-au schimbat. În locul discretiei pe care o 
deprinsesem, am căpătat o anumită notorietate. În jurul meu 
s-au construit scenarii, unii şi alţii, cu mai multă sau mai 
puţină bună credinţă, au lipit etichete, contexte diferite care 
necesită atitudini diferite. Nu spun că e rău, la urma urmei, 
în politică anonimatul nu dă nicio şansă, notorietatea e o 
resursă fără de care omul politic nu are relevanţă. Ceea ce 
se ştie despre mine e numele meu şi imaginea pe care 
ecranele televizoarelor, reţelele de socializare, ştirile 
agenţiilor şi interpretările analiştilor o creează. Atribute pe 
care mass-media e obişnuită să le folosească pentru oamenii 
politici de carieră. Ceea ce îmi doresc să prezint în cartea 
asta e omul din spatele numelui şi al imaginii publice. Un om 
mai puţin obişnuit, chiar atipic, nu mă feresc s-o spun, intrat 
în politică într-un context provocator, atipic la rândul lui. 

Lista ofiţerilor de rang înalt, cu o îndelungată carieră 
militară, care au intrat în politică şi au ocupat funcţii 
importante este restrânsă. De fiecare dată când, în momente 
cruciale pentru destinul românesc, armata a fost chemată să 
asigure stabilitatea ţării, militarii şi-au făcut datoria şi au 
încredinţat puterii civile conducerea statului. Vă puteţi pune, 
atunci, întrebarea dacă experienţa unui purtător de uniformă 
cu vipuşcă de general nu intră cumva în contradicţie cu 
tiparul de conduită al unui om politic? Eu am convingerea că 
pentru o persoană autentică şi care nu vrea să se poarte 
altfel decât cum este, onest cu ceilalţi, nu există asemenea 
contradicții. Preocupările, chiar dacă par din domenii 
diferite, cu reguli diferite, dacă poartă girul autenticităţii, 
pot înlătura nepotrivirile. 

Mă comport ca un om ca toţi oamenii, nu sunt pretenţios, 
n-am simţit niciodată că în relaţia mea cu lumea, ea e cea 

care mi-a rămas datoare. Am ales să-mi caut menirea, să fiu 
prezent şi, ca atare, să răspund prezent fie că a fost vorba 
despre misiuni de luptă sau despre actul guvernării. Am 
trecut în viaţă prin situaţii neobişnuite, am înfruntat 
neprevăzutul, am simţit gustul amar al deziluziilor şi pe cel 
dulce al izbânzilor, dar îmi place să cred că am rămas un om 
cu capul pe umeri. Care se gândeşte de două ori înainte de a 
spune cuvinte pe care le-ar putea regreta. 

Am fost, pe cât mi-a permis timpul, un cititor curios. Nu 
mi-am propus să fiu un scriitor, chiar dacă mi-ar fi plăcut să 
dialoghez cu ceilalţi dincolo de coperţile cărţilor, cu 
gândurile adunate pe îndelete. Paginile care urmează nu 
sunt despre cel pe care v-aţi obişnuit să-l vedeţi la televizor 
sau despre care aţi auzit vorbindu-se. Ele nu descriu 
imaginea mea publică. Asta, din fericire sau din păcate, are 
cine s-o facă. Nu se constituie nici într-un bilanţ sau program 
electoral. Însă anul acesta, cel al unor mari opţiuni, este un 
bun prilej să intru într-un dialog sincer cu dumneavoastră, 
nu atât despre mine, cât despre noi, despre destinul 
românesc la această răscruce a vremurilor. În această carte 
sunt omul din spatele microfonului sau al ecranului. Sunt un 
om ca toţi oamenii, născut în ziua de 7 februarie a anului 
1967 şi botezat Nicolae, după numele fratelui bunicului meu 
dinspre mamă, acel bunic care a parcurs cu arma în mână o 
jumătate de continent, de la Cotul Donului până în munţii 
Tatrei. 

Iata-ne, aşadar, la Plenita, într-o zi frumoasă de toamnă. 
Baietelul care eram, in vârstă de nici trei ani, aleargă 
descult prin via bunicii. Si aşa începe povestea vieţii mele. 


PLENIŢA 


Pentru fiecare dintre noi există un loc şi un timp din care 
începe orice numărătoare. E locul în care ne putem întoarce 
pentru a şti cât de departe am ajuns. Dacă toate pe care le- 
am făcut au avut un început care să le dea sens. Şi dacă 
viaţa pe care-am trait-o a meritat să fie trăită, dacă am 
rămas eu însumi sau m-am înstrăinat. 

Pentru mine locul din care începe orice numărătoare e 
podgoria străbunicii Anastasia. O privelişte minunată, aşa 
cum se poate vedea adesea pe plaiurile noastre, pe curbura 
unde câmpia începe să urce spre dealuri. Podgoria 
străbunicii se întindea pe o suprafaţă de un hectar sau, cum 
socoteam noi, două pogoane. Butucii de viţă se înşirau 
frumos randuiti în linii paralele, desfăcându-se în vrejuri 
care se împleteau pe araci. Via producea atât struguri albi, 
cât şi negri. Imaginea boabelor, când soarele începea să se 
ridice, mai ales când se culegeau strugurii târzii, cu lumina 
multiplicându-se pe picăturile de rouă, o păstrez în memorie 
cu atâta acuitate, încât la revederea ei în gând simt mirosul 
aerului dulce care parcă mi se lipeşte de degete. 

Străbunica îşi purta cu eleganţă numele de prinţesă. A 
trăit până când am împlinit opt ani, îndeajuns cât să se 
bucure de copilăria mea iar pe mine să mă facă să mă simt 

apărat. Se spune că bunicii, retrăind starea de părinte, îi 
rasfata pe nepoti cu o grijă mai părintească decât adevărații 
părinţi. Ei bine, ganditi-va, atunci, ce înseamnă mângâierea 
unei străbunici, mai abitir decât cea a mamei şi a bunicii, la 
un loc. 

Străbunica era duioasă, dar şi aspră. Poate că nu aşa 
fusese întotdeauna, dar viaţa o făcuse să fie dârză şi, uneori, 
neînduplecată. Şi, mai ales, manifestase dârzenie atunci 
când fusese nevoită să-şi apere pământul. Ar fi putut fi foarte 
bine, dacă ar fi trăit pe plaiurile Năsăudului şi nu pe cele ale 
Olteniei, să fie unul dintre personajele romanelor lui Liviu 
Rebreanu. Sau, pentru că ea a apucat şi colectivizarea, o 
eroină din Teleormanul lui Marin Preda. 

Îmi face mare plăcere să vorbesc despre străbunica 
Anastasia. Nu numai că n-am uitat-o, dar poate că rândurile 
acestea o vor face de neuitat. E povestea multor femei care 
s-au luptat cu viaţa, cu vremurile şi dacă au apucat să-şi 
vadă copiii şi pe copiii copiilor la casa lor, să privească pri- 
mii paşi ai stranepotilor şi să le audă gânguritul, înseamnă 
că au învins. 

Străbunica era o femeie nu prea înaltă, dar cu ţinuta 
dreaptă, şi vârsta n-a încovoiat-o. Avea încă părul lung pe 
care şi-l ţinea strâns sub naframa. Avea ochii intunecati şi 
strălucitori, de parcă toată lumina se adunase în ei. Se zice 
că trupul e făcut să trăiască o sută douăzeci de ani. Nu ştiu 
dacă e adevărat, dar sunt convins că sufletul e făcut să 
trăiască mai mult, iar ochii au vârsta sufletului. Dacă ar fi să 
ne luăm după vârsta privirilor, străbunica mea Anastasia nu 
se îndepărtase prea mult de femeia tânără, cu doi copii mici, 
care s-a lăsat cu greu convinsă, în anii de după Primul 
Război Mondial, să-şi urmeze bărbatul în Cadrilater. 

Constantin, aşa îl chema pe străbunicul - când îl mai 
pomeneau uneori, ca pe cei dispăruţi în război, îi spuneau 
Costică -, se lăsase convins de propaganda autorităţilor care 
voiau să strămute cât mai multă populaţie pe malul drept al 
Dunării, în teritoriile de la Silistra la Caliacra, însuşite de la 
bulgari după cel de-al doilea război balcanic. Au vândut tot 
ce aveau şi au plecat în ţinuturile din sudul Dobrogei, unde 
au primit pământ. Dar străbunica nu s-a putut obişnui cu 
noile ţinuturi care, cu toată încăpăţânarea autorităţilor, 
pentru ea tot strainatati insemnau. Aşa se face că într-o 
dimineaţă i-a spus străbunicului: „Costică, vreau să mă 
întorc acasă. Dacă tu alegi să rămâi, e treaba ta, eu îmi iau 
copiii şi plec”. N-a fost o declaraţie teatrală, aşa cum se 
auzeau prin romantele din vremea aceea. Străbunica 
Anastasia şi-a luat, într-adevăr, copiii şi, cu chiu cu vai, ba cu 
trenul, ba cu căruţa, cum era pe atunci, s-a întors la Plenita. 
Pe Costică nu l-a revăzut niciodată, nici măcar vorbe despre 
el n-a mai auzit. Şi, deşi era o femeie în toate puterile ei, nu 
s-a recăsătorit. Deprinsese croitoria, cosand, împletind si 
urzind la războiul de ţesut a izbutit să-şi crească băiatul si 
fata. Neamurile au ajutat-o să-şi încropească o gospodărie 
nouă. Era vrednică, cooperativizarea a prins-o cu două 
hectare de pământ arabil, un hectar de vie, un car cu doi boi 
şi alte acareturi. 

De puţine lucruri pe care le-am făcut în viaţa mea sunt 
atât de mândru ca de ceea ce a făcut străbunica mea atunci, 
în faţa atâtor potrivnicii. În ciuda amenințărilor, a refuzat 
categoric să se înscrie la colectiv. Pe socoteala Registrului 
agricol de atunci, avea prea puţin pământ ca să fie trecută în 
rândul chiaburilor. Ceea ce, totuşi, celor care pretaluiau 
gospodăriile le-a sărit în ochi a fost perechea de boi, pe care 

i-au confiscat-o. Astfel încât carul a rămas fără animale care 
sa fie înjugate la protap. Aşa l-am găsit noi si l-am făcut una 
dintre jucăriile noastre preferate. Rămăsese stingher în 
curte, cu lemnul albit ca scheletul unui peşte gigantic. 
Încălecam inima carului, care lega cele două osii şi chiuiam 
de mama focului. Dar chiuiturile noastre copilăreşti nu 
puteau face uitate suspinele străbunicii mele. 

Pământul nu se trecea la cooperativă dacă era doar atât 
cât ţăranul putea munci singur, el şi familia lui. În alte 
vremuri, străbunica Anastasia ar fi putut fi avocată, doctorita 
sau mai ştiu eu ce. De fapt, ea ar fi vrut ca fiica ei Carmen să 
urmeze liceul pedagogic, pentru că terminase şcoala 
generală (şapte clase erau atunci), ceea ce pentru anii aceia 
de după Primul Război Mondial ar fi fost, pentru o fată, un 
lucru nemaipomenit. Dar viaţa a ales altfel. Au plecat în 
Cadrilater şi bunica nu a mai mers la liceu la Craiova cum îşi 
dorea. Si atunci a dovedit cu încăpățânare că-şi poate munci 
pământul cu propriile mâini, că asta îi dă dreptul să păstreze 
ce-i al ei şi să-l lase moştenire copiilor. Ceea ce, altminteri, 
în timpul regimului comunist, ar fi părut de-a dreptul 
neverosimil. 

Scriind rândurile de faţă, la jumătate de veac de la 
moartea ei, aduc un elogiu acelei femei truditoare şi 
curajoase, dar şi numelui ei. Căci Anastasia vine din greacă 
şi înseamnă „cea care renaşte”. Într-o altă lume, ceva mai 
frumoasă decât asta, cine ştie? 


Sufletul este un mic univers care îşi are regulile lui, dintre 
care unele seamănă cu cele ale marelui Univers. Cum ar fi, 
de pildă, expansiunea lui, creşterea distanțelor dintre locuri 

şi amintiri, odată cu trecerea timpului. Ceea ce însă omul 
are, spre deosebire de spaţiile interstelare, e puterea de a 
retrăi, putere care îl poate reîntoarce în timpul începutului. 
Cum spuneam, locul din care începe orice numărătoare. 
Pentru mine locul acela coincide cu prima amintire pe care o 
păstrez: podgoria străbunicii Anastasia. De alte lucruri am 
avut doar impresia că-mi amintesc, transformând fotografiile 
sau poveştile spuse de alţii în propriile amintiri. Dar, cu 
siguranţă, prima amintire pe care o păstrez, care nu se 
găseşte în nicio fotografie şi nu trebuie să mi-o povestească 
nimeni, căci mi-o amintesc cu de-amănuntul, e podgoria. Şi 
nu doar înşiruirea butucilor şi butaşilor de vie, cât, mai ales, 
drumul până acolo. De fapt, prima mea amintire e drumul, 
uliţa dreaptă şi cărările întortocheate, ascunse sub iarbă, 
care m-au dus până acolo. Ştiţi cum se spune, mai important 
decât capătul e drumul până la el. 

O scurtă socoteală arată că aveam trei ani neîmpliniţi. 
Străbunica era la gospodăria celuilalt copil al ei, fratele 
bunicii. Iar bunica plecase la vie, după ce mă lăsase în grija 
unei copilite din vecini, ceva mai mare decât mine. Bunica 
moştenise de la mama ei iubirea de pământ. Probabil că e un 
făcut, odată cu pământul se moşteneşte şi dragostea pentru 
el. Bunica se născuse în 1917, în plin război. Se măritase cu 
un meseriaş, bunicul Valerie era un tâmplar bun, aşa că 
străbunica a socotit să-i lase celuilalt copil, băiatului, 
podgoria. Cu toate astea, bunica muncea la vie ca şi cum ar 
fi fost a ei şi tocmai de aceea băiatul şi sora, ca doi fraţi 
buni, împărțeau din recoltă. Care consta atât în struguri de 
masă, dar mai ales ciorchini cu boabe mai mici din care se 
face zaibărul, vinul acela care trebuie să fi fost în damigeana 
pe care nea Mărin o tot arăta la televizor. Culesul dura până 

târziu, în octombrie, când se culegea ananasul, din care se 
făcea vinul cu miros pătrunzător, ca de fragi. Totuşi, la 
Plenita, strugurilor din culesul târziu si vinului făcut din ei le 
spuneam ananas, aşa cum se zice şi la noi, dar nu este cu 
nimic diferit de cel căruia i se spune căpşunică. 

Dar să ne întoarcem la Nicuşor, copilul de trei ani care se 
cocotase pe lavita sa se uite pe fereastră după bunica ce nu 
se mai întorcea de la vie. Ei bine, când am văzut că bunica 
nu mai vine şi, probabil, de teamă să nu rămân singur, am 
pândit un moment de neatentie al fetei puse să mă păzească 
şi am zbughit-o pe uşă, atât cât puteam cu picioruşele unui 
copil abia desprins din pruncie. Îmi amintesc de drumul 
acela care acum mi se pare de-a dreptul inițiatic. Era ceva 
distanţă, mai puţin de un kilometru. N-am întâlnit pe nimeni 
care să se întrebe ce caută un copil de trei ani, singur, 
descult si îmbrăcat de mântuială pe drumeagul ce ducea, în 
afara satului, spre fâşia de salcâmi şi de acolo la podgorii. 
Când m-a văzut, în drum, aproape alergând şi cu mâinile 
întinse ca braţele crucii, bunica m-a luat repede în braţe, m- 
a înfăşurat într-o haină, tot repetându-mi: „Cum ai putut să 
ajungi aici, copile?” O întrebare pe care, în toate drumurile 
pe care le-am făcut, de-a lungul şi de-a latul ţării şi al lumii, 
încă o mai aud, repetată de glasul uşor cântat, chiar dacă 
ostenit, al bunicii mele. Fiindcă veni vorba de glasul ei 
melodios, să adaug că numele ei era Carmen, care, înseamnă 
cântec pe latineşte. Şi străbunica spunea că naşul de botez 
al bunicii, care era preotul satului, i-a pus numele ăsta 
pentru că în ebraică înseamnă apărătoarea casei. La urma 
urmei, ambele tălmăciri i se potriveau. 

Am multe amintiri din copilăria petrecută la Plenita. Fie 
că ele sunt povestioare, cum a fost cea în care am plecat 

haihui, în căutarea bunicii. Fie că sunt frânturi în care apar 
peisaje, chipuri, îndeletniciri, obiceiuri. 

Chipurile sunt cel mai adesea luminoase, ca în icoana 
tuturor sfinţilor, iar atmosfera din jurul diferitelor 
împrejurări, primitoare. 

Întâi de toate, sărbătorile. Ca orice copil din vremea 
aceea, asociez sărbătoarea Crăciunului aromei aluatului 
proaspăt şi mirosului de portocale. Nimeni nu vindea 
cozonaci, ei se făceau neapărat în fiecare gospodărie. 
Doamne fereşte să nu se întâmpine sărbătoarea Crăciunului 
cu prepararea cozonacilor. Pe urmă, vecinele făceau schimb, 
dând una alteia felii de cozonac pe farfurioare, să fie de 
sufletul morţilor. Apoi, bârfind peste uluci, pretaluiau fiecare 
reusitele celorlalte. 

Când spun că nimeni nu vindea cozonaci, asta n-ar fi 
destul. Mai toate se făceau în casă. Obiceiul de a merge la 
cumpărături l-am căpătat mai târziu, când ne-am mutat cu 
părinţii la Craiova. Acolo, la ţară, magazinul era doar pentru 
unelte şi - nu întotdeauna - pentru haine şi încălţăminte. 
Carnea se punea în untură la garnita sau, dacă era vorba de 
şunci şi cârnaţi, se atârna de grinzile acoperişului, unde mai 
trecea vântul pe sub ţigle, s-o zvânte. Ceaiurile se preparau 
din frunze, flori, codițe sau bulbi puse la uscat pe foi de ziar, 
fie ca era vorba de musetel (noi îi ziceam romanita), de 
mentă, tei, măceşe, coacăze sau cozi de cireşe. Dulceturile 
bolboroseau în ceaun sau tuci primăvara târziu, dacă era 
vorba de marmeladă din caise sau toamna, dacă era magiun 
din prune. În cazane se închega săpunul, din tot felul de 
bucăţi de grăsime adunate peste an. Am prins acea perioadă 
şi îmi aduc foarte bine aminte cum se făcea săpunul de casă. 

În ce priveşte pâinea, coacerea ei presupunea un adevărat 

ritual. Cred că, prin amintiri, dintre cele cinci simţuri, cel 
mai puternic e mirosul. De câte ori adulmec izul de pâine 
proaspătă, îmi vine în minte bucătăria de vară ce răspândea 
aroma aluatului copt. Bunica făcea pâine la test. Parcă o si 
văd în faţa ochilor. Acoperişul bucătăriei era prins dintr-un 
capăt în altul cu o grindă zdravănă. De grindă era prins un 
lant din profil de metal, cu câte un inel la fiecare capăt. De 
lanţ se agăța testul, inchipuiti-va ceva ca un lighean pus 
invers, cu gura în jos, sau mai degrabă ca un clopot fără 
limbă. Sub el era vatra. Focul se făcea cu lemne, niciodată 
cu cărbuni, să nu strice gustul. Bunica încerca testul cu 
mâna şi când abia reuşea să-l atingă, fierbinte ca atunci 
când încerca talpa fierului de călcat cu jăratic, zicea „Arde 
testul”. Ceea ce însemna ca era numai bun de copt pâinea. 
Vatra era făcută din cărămidă şi din lut, iar pâinea se cocea 
pe frunze de nuc. Când bunica ridica testul, pâinea era 
coaptă gata. Mi-o amintesc, era mare şi rotundă, să ajungă 
pentru o familie întreagă. Aşa se făcea atunci, pâinea se 
punea în mijlocul mesei şi stăpânul casei rupea din ea pentru 
fiecare. 

Cât despre fructe, aş putea să vă vorbesc ceasuri în şir 
despre pomii din curtea bunicii mele. E ciudat, când mă 
gândesc la copilăria mea, printre amintirile cele mai precise 
sunt cele legate de pomi. l-am simţit aproape, buni şi 
protectori. În primul rând, doi peri mari care erau Saditi 
chiar în mijlocul viei. La umbra lor se punea masa când 
mergeam să ajutăm la lucru. De pe ramurile lor se vedea 
hăt-departe, căci în vale era numai teren agricol, plat ca-n 
palmă. Pe toată întinderea, hectarul de podgorie era sin- 
gurul lot care rămăsese necolectivizat, mare mândrie pentru 
bunica! Şi perii erau tot de atunci, cred că erau deja acolo 

când se născuse bunica. În preajma lor făcusem şi o covergă 
din ramuri unde uneori rămâneam peste noapte, aşteptând 
să se coacă strugurii. 

Cireşii erau pentru toate gusturile. Un cireş cu fructe 
dulci, cireşe comune cum li se spune. Şi un altul cu fructe 
amare, bune pentru dulceaţă. Gustul cel mai bun este al 
fructelor culese direct din pom, dar şi mai bun este cel al 
cireşelor după ploaie, care mai păstrează gustul răcoros, 
metalic al ploii. Ramurile ciresului se subtiau spre vârf, 
oricât m-aş fi cocotat, cu sprinteneala mea de copil, nu 
puteam ajunge până la crengile mai subţiri unde, în ciuda 
mea, fructele păreau mai coapte. Bunica mă sfătuia să nu mă 
încăpăţânez. Ciresele din vârf sunt ale păsărilor, spunea ea. 

Merii erau mai ales dintre cei de vară, care se coceau 
primii, cu fructe mai mici, galbene, parfumate. Nu trebuia 
să-i culegi, era destul să aşezi o cergă la poale şi să-i scuturi. 
Fructele mai coapte cădeau pe Velinta, fără să se vatame. 
Aveam şi un măr cu roade târzii, merele pe care nu apucam 
să le culegem rămâneau lipite de crengi, împietrite de 
brumă, până spre sărbătorile de iarnă. 

Caisul era bătrân, avea în trunchiul gros o scorbură, de 
parcă cineva îi lăsase o rană care se închegase. Mi-am 
amintit de el când am vizitat prima oară Ierusalimul şi am 
văzut trunchiurile măslinilor din grădina Ghetsimani. Lângă 
cais era ruda lui săracă, un zarzăr. Înfloreau cam în acelaşi 
timp, invatasem sa recunosc pomii după florile lor, ale 
merelor erau mai rozalii, ale caisului şi ale zarzărului, mai 
albe. Când se coceau, caisele erau mai mari şi mai dulci, dar 
când fructele erau încă necoapte, caisele crude erau 
preferate, zarzărele erau amărui. 

Apoi gutuiul, un pom care creşte tot mai des pe la noi. 

Chiar văzusem, la un moment dat, o emisiune la televizor 
care vorbea despre pericolul dispariţiei gutuilor din ţara 
noastră. În copilăria mea, un copil muşcând, în faţa porţii, 
dintr-o gutuie era o imagine familiară. Prunii, în schimb, 
atrageau cea mai aprigă zumzaiala de albine. Şi fructele din 
pom, atât de coapte uneori, încât se decojeau pe crengi, dar 
mai ales cele căzute prin iarbă. l-am pomenit împreună, 
gutuii şi prunii, pentru că din fructele lor se făcea tuica. Cea 
mai bună, zicea bunicul, e cea din pere. Aveam alambicul 
nostru, roşiatic. Aveam şi eu rolul meu în procesul distilării. 
La semnul bunicului, aduceam câte o găleată de apă 
proaspătă pentru vasul de răcire. De cele mai multe ori, în 
jarul de sub cazan ne cocea porumb. Era cel mai bun 
porumb copt pe care l-am mâncat vreodată. 

La toate astea se adăuga un smochin mare. Nu ştiu dacă 
să-l trec în rândul pomilor, pentru că arăta ca o tufă uriaşă. 
De la acea tufă, în timp s-a reuşit aclimatizarea şi azi este un 
adevărat pom care dăinuie în curte. La noi clima e ceva mai 
blândă, din când în când suflă foehnul, care e un vânt cald ce 
coboară dinspre munte. De aceea smochinele se coc 
temeinic, dulci şi zemoase, cu miezul lor ca ghemul unui 
arici cu ţepi moi. Dar chiar şi aşa, de toamna târziu şi până 
în martie, bunicul, apoi tata înfăşurau pănuşi de porumb în 
jurul tulpinii, să nu care cumva să-l prindă inghetul. Din 
smochine păstra bunica cea mai bună dulceaţă. Smochinul 
era respectat ca un pom de stirpe aleasă, ai mei povesteau 
că după ani de zile în care părea că n-o să izbutească să se 
prindă de-adevăratelea şi bunicul îşi luase gândul, într-o 
primăvară a înfrunzit şi a înflorit. 

Despre podgorie am vorbit. Aş mai adăuga doar zilele 
culesului, care erau ca un fel de sărbătoare, toată lumea era 

veselă şi cu toţii aveau feţele zâmbitoare. Strugurii pentru 
vin se adunau într-un teasc care arăta ca un ciubăr în 
mijlocul căruia cobora un ax vertical, învârtit de o manetă. 
Acela era capacul care storcea boabele. Mustul era atât de 
dulce încât, bând din cana pe care o primeam, pur şi simplu 
ni se lipeau buzele. După ce se termina culesul strugurilor, 
podgoria părea pustie şi tristă. Cum frumos spunea Tudor 
Arghezi că, deşi îl nădăjduim, culesul se face cu întristare. 
Dar asta până după Anul Nou, când bunica ne îndemna să 
mai mergem la vie. Şi anotimpurile o luau de la început. 

În sfârşit, nucul, cu care se termină orice poveste despre 
pomi. De obicei, nucul, pentru că sub coroana lui nu poate 
creşte nimic, e lăsat să crească în fundul curţii. Al nostru era 
în laterala casei, în nopţile când aerul era curat după ploaie, 
prin ferestrele deschise razbatea mirosul de iod. Bunica 
zicea că e un miros sănătos şi e bine să-l tragem adânc în 
piept. Nucul era uriaş, iar bunicul atârnase de ramurile lui 
un leagăn care era una dintre jucăriile noastre cele mai de 
preţ. 

Leagănul fusese făcut în atelierul bunicului. Trebuie să 
ştiţi că bunicul Valerie era un tâmplar priceput. Meserie 
sfântă, spunea el, tâmplăria. Nu era doar bratara de aur, 
cum se spune despre celelalte meserii, ci sfântă, căci îl are 
ca meşter făurar, patron cum spunem noi acum, chiar pe 
Iosif, soţul Mariei. Valeria, sora mea mai mică, i-a moştenit 
înclinația pentru arta lemnului, timp de mai mulţi ani a 
deschis o afacere pe cont propriu care era un atelier de 
mobilă. Atelierul bunicului e o altă amintire pe care copilăria 
mea o păstrează. Şi iarăşi mirosul, de astă dată lipicios, al 
cleiului de oase şi cel intepator, de chimicale, al aracetului. 
Atelierul de tâmplă- rie era ca un mic hambar. În mijlocul lui 

se găsea o tejghea sau, cum i se mai spune, un banc de 
tâmplărie. Aşa cum un pictor are pensule de mai multe 
mărimi sau un sculptor dalti de mai multe feluri, tot aşa si 
bunicul, artist în felul lui, avea rindele cu lame si ascutisuri 
diferite. Avea apoi falţuri, din cele cu care se făceau 
santuletele folosite la îmbinarea dintre diferitele bucăţi de 
lemn. Un tâmplar, zicea bunicul, trebuie să folosească mai 
ales îmbinările şi cât mai puţine cuie, mai ales lemn şi nu 
metal, care te duce cu gândul la altă meserie. Cu creionul 
tâmplarului la ureche, un creion dreptunghiular, cu mină 
groasă, cu părul alb şi cu ochelarii pe vârful nasului, arăta 
precum Gepetto. Aveam şi eu rolul meu în atelierul acela. 
Aveam un măturoi cu care adunam, la sfârşit, rumeguşul şi-l 
puneam în saculete. Rumeguşul nu se arunca, îmbibat cu 
motorină folosea la aprinderea focului în vatră. Va imaginati, 
aşadar, că leagănul de lemn agăţat de creanga nucului l-am 
primit nu numai ca un dar, ci şi ca răsplată pentru ucenicia 
mea. Când am mai crescut şi îl ajutam la lucru, seara când 
plecam în sat îmi strecura ceva bănuţi şi îmi zicea: „să ai la 
tine pentru un suc . 

Şi tot ca răsplată primeam nu doar cozonac în cele două 
mari sărbători ale anului, ci şi mucenici. Cozonacii erau 
ravniti mai ales când erau calzi, abia scoşi din cuptor. Si nu 
doar miezul, împânzit cu spirale de nuci şi stafide, ci şi coaja 
rumenită uniform, care era unsă cu gălbenuş de ou crud 
înainte de a fi bagati în cuptor. În schimb, mucenicii, care se 
pregăteau din aluat rotunjit între palme şi se aşezau sub 
forma cifrei opt, erau mai buni a doua zi, căci aveau timp să 
se îmbibe de sosul dulce al zahărului topit în apă şi aromat 
cu coajă rasă de lămâie şi scorţişoară. În ce priveşte muceni- 
cii, ei se făceau în amintirea sfinţilor mucenici şi se 

pregăteau în ziua de opt martie. Noi făceam în casă 
mucenici mari, din cei care se numesc moldoveneşti. Ei se 
lăsau peste noapte, presarati cu nucă maruntita şi se 
mâncau a doua zi, pe 9 martie, când se prăznuiau cei 
patruzeci de mucenici de la Sevastia dar, se zicea, se 
deschid şi porţile raiului pentru spiritele celor morţi. Cam 
prea puţine sărbătorile astea, judecând după cât de buni 
erau cozonacii şi mucenicii. 

Desigur că nu toate lucrurile erau la fel de frumoase în 
copilăria mea. Vremurile nu erau uşoare şi, după criteriile de 
acum, oamenii despre care vă vorbesc, din acea parte a 
Olteniei în care câmpia se întâlnea cu dealurile, puteau fi 
consideraţi săraci. Dar aşa se întâmplă că, de cele mai multe 
ori, când privim înapoi, spre copilărie, vedem mai ales 
lucrurile frumoase. Şi tot aşa vi le povestesc şi eu acum. 


Evocand copilăria petrecută la Plenita, unde locuiau 
părinţii mamei mele, Lucia, n-aş vrea sa nedreptatesc 
celelalte perioade, mai ales legate de vacanțe, pe care le-am 
trăit la Ghidici, la bunicii din partea tatălui. Îi chema 
Gheorghe şi Maria, aşa cum, printr-o coincidenţă, avea să-l 
cheme şi pe tata, Gheorghe. Ghidici era o comună mică, la o 
aruncatura de bat de Dunăre, şi care, spre deosebire de 
Plenita, care avea două sate, era alcătuită doar din satul cu 
numele ăsta. Chiar dacă era un sat mic, avea o istorie 
bogată, încă din vremea stăpânirii austriece, iar pe teritoriul 
lui se descoperisera vestigii din timpurile străvechi. 
Locuitorii din Ghidici trăiau din munca câmpului şi din 
pescuit. Şi tocmai în asta consta, în copilăria mea, farmecul 
lui. 

Bunicul Gheorghe avea o bostănărie. Aţi crede că pepenii, 

sau lubenitele, cum li se spunea la noi, cresc de la sine, dar 
nu e adevărat. Bunicul pregătea pământul încă de toamna, 
presăra peste el gunoi de grajd şi primăvara, după vremea 
mucenicilor, după ce se topea ultima ninsoare din an, căreia 
ai mei îi spuneau zăpada mieilor, punea răsadurile cu mâna, 
unul câte unul, în cuiburi mici de pământ; de fapt era mai 
mult nisip, aşa este solul, nisipos. Când nu ploua şi, de 
obicei, nu prea ploua, uda vrejii cu apă adusă din putul săpat 
chiar în bostănărie, cu găleata, pentru că acolo nu aveau 
curent electric pentru pompa de apă. De altfel el se muta 
acolo şi venea acasă, în sat, doar pentru aprovizionare cu 
pâine, ulei şi altele necesare traiului. Dar cei mai mari 
duşmani ai bostănăriei bunicului meu nu erau ierburile de 
toate felurile, ci... iepurii. Rodeau tot ce prindeau: şi pepenii 
verzi, şi pe cei galbeni. Bunicul înconjurase bostănăria cu un 
fel de gard viu, alcătuit din două şiruri de porumbi, dar el 
apăra doar de vânt, era o protecţie iluzorie. Singurul mod în 
care bunicul reuşea să alunge iepurii, băgând spaima în ei, 
era biciul. Nu vă inchipuiti că îi fugarea cu biciul în mână, 
încercând să-i fulgere cu şfichiul pe spinare. Mai ales că 
iepurii erau naraviti, se strecurau mai ales noaptea. Afară 
întuneric, ei cenuşii, treceau nevăzuţi si trebuia să fie o 
noapte din cale-afară de liniştită să-i poţi dibui, auzindu-le 
crantanitul. Şfichiul nu avea menirea să-i frigă pe spinare, ci, 
ca o veritabilă variantă iepurească a sperietoarei de ciori, 
să-i pună pe fugă. Biciul folosit în acest scop avea o 
plesnitoare lungă, din cele folosite la mersul cu pluguşorul. 
Scena care se petrecea avea ceva de început de lume. O 
noapte luminoasă, dacă era cu lună, sau de nepătruns, dacă 
luna se întorcea spre noi cu partea întunecată, şi, în mijlocul 
bostă- năriei, bunicul, plesnind din bici şi strigând: „Na-vă, 

urecheatilor, na-vă, urecheatilor, vă vine Ghiţă de hac!” Si 
eu pe lângă el, topaind de pe un picior pe altul, adăugându-i 
vocea mea pitigaiata, de copil. Iar iepurii, gândeam noi, la 
auzul sfichiului năprasnic, fugeau care încotro, ca împuşcaţi. 
După aceste plesnituri şi răcnete, ne întorceam în covergă, 
vlăguiţi, dar mulţumiţi. 

Când pepenii se coceau şi cojile lor erau deja prea groase 
pentru dinţii rozătoarelor, apărea un alt pericol pe care 
niciun şfichi nu-l putea înlătura, căci de data asta erau chiar 
oamenii. Ei pândeau bostănăriile nesupravegheate, rupeau 
pepenii şi mai mult stricau decât făceau pagubă. Îmi aduc 
aminte că unii pepeni erau încrustaţi pe coajă. Sincer, nu 
ştiu care era motivul adevărat, dar cred că o făcea pentru a-i 
însemna pe cei pe care îi păstra pentru sămânţa de 
replantare în sezonul următor. Toate astea le făcea vietuind 
într-o covergă, i-aş spune chiar colibă, căci avea şi pat şi 
masă în mijlocul bostănăriei, unde din luna mai până la 
sfârşitul lui august, când culegeam pepenii, îi făceam stivă la 
marginea dinspre drum a bostănăriei şi de acolo plecau spre 
centrul de colectare. Era o sursă de venit complementară. 

Aveam şi noi, straşnici străjeri, partea noastră din recoltă. 
Mie cel mai mult îmi plăceau pepenii verzi cu miezul galben. 
Nu ştiu dacă aţi avut prilejul să mâncaţi vreodată un 
asemenea pepene, dar vă asigur că e chiar mai bun decât cel 
cu miezul roşu. Bunicul spera să-mi lase într-o bună zi bos- 
tănăria ca moştenire. De aceea mă învățase cum să 
deosebesc pepenii după culoare, care cu miezul roşu şi care 
cu miezul galben, şi după gust care copt, care necopt, adică 
neatins cât trebuie de lumină, care răscopt, adică deja cu 
miezul acrit, şi care răsucit în vrej, adică întors când pe o 
parte când pe alta la lumină, ca să-i grăbească coacerea, dar 

lăsându-l fără gust. Invatasem să deosebesc pepenii după 
punctele albe de la codita retezată, după greutate (nu e bine 
să fie prea greu), după pârâitură, când îl ridici în dreptul 
urechii şi-l strângi, sau după sunet. Sunetul era proba 
neîndoielnică, pepenele se ciocănea şi după cum suna, era 
bun sau nu. 

Bostănăria bunicului Gheorghe e tot acolo, în amintirea 
mea, la Ghidici, aşa cum se află la locul ei şi podgoria de la 
Plenita a bunicii Carmen. Numai că, între timp, Nicuşor a 
devenit Nicolae, a plecat în soarta lui şi se mai întoarce prin 
locurile acelea doar ca să lase copilul din el, din când în 
când, să se bucure. 

A doua ocupaţie de căpătâi, pe lângă plantonul pe lângă 
lubenite, era pescuitul. Dunărea era la o aruncatura de băț 
de Ghidici. Între malul fluviului şi digul care protejează satul 
se presăraseră bălți. Primăvara, când zăpezile se topeau şi 
Dunărea se umfla în albie, apele treceau peste albie şi 
umpleau bălțile, aruncând în ele, pe lângă tot felul de 
trunchiuri şi crengi aduse de valuri, mult peşte. În bălțile 
alea ne făceam veacul, noi, pescarii amatori. Dintre ele, cea 
mai faimoasă era Ruptura, la o distanţă de trei kilometri de 
satul nostru. La Ruptura apăreau chiar şi nuferi. Tatălui meu 
nu-i plăcea să pescuiască, aşa că mentorul meu a fost un văr 
de-al nostru, Paul, care era cu vreo şase ani mai mare. De la 
el am învăţat nu doar să cunosc peştii după înfăţişare şi să le 
aflu obiceiurile, ci şi tainele nadelor şi, mai ales, să am 
răbdare şi să nu mă dau bătut în faţa apelor, când sunt nea- 
demenitoare. Îmi place să cred că ceva din comportamentul 
meu de acum, răbdător si lipsit de stridente, se datorează si 
deprinderii pescuitului, împăcarea pescarului cu undita lui, 
deasupra undelor liniştite sau mereu curgătoare. 

Unditele noastre nu erau cine ştie ce, nu aveam mulinete 
dintr-astea moderne, sau echipamente sofisticate. Unditele 
erau confecţionate din trestie sau bambus. Materia primă o 
obtineam din fâşia lungă plantată cu trestie de casă si 
bambus, plantație care există şi astăzi, am pastrat-o în 
amintirea acelor plăceri ale copilăriei. Iar tatăl meu, fire mai 
puţin sentimentală dar care ne-a iubit aşa cum numai un 
părinte ştie să iubească, a găsit întrebuințare în gospodărie 
pentru unditele copilăriei mele. Betele din trestie şi bambus 
sunt foarte potrivite ca araci pentru roşii şi legume 
cataratoare, sunt rezistente la apă şi nu putrezesc. La 
capătul unditelor foloseam cârlige uneori improvizate şi ca 
momeală mai ales râme de pământ, boabe de porumb şi 
mămăligă făcută cu o seară înainte. 

Speciile de peşte erau variate: crap, caras, biban, 
babuşcă, roşioară. Cei mai norocoşi dintre noi prindeau, 
când şi când, câte o ştiucă. Tata avea doi fraţi şi fiecare avea 
câte doi băieţi, aşa că eram o ceată întreagă de pescari. 
Bunica îmi impletise un saculet de lână de petrecut după 
umeri, peste piept, în care puneam capturile. Lâna ţinea 
răcoare peştilor prinşi. Plecam dimineaţa devreme şi până la 
apus eram deja înapoi. Prindeam destul cât să încropim o 
masă bună, adăugând, fireşte, pâinea coapta la test. La 
masă, bărbaţii beau ţuică, erau exersati de la obiceiul 
mucenicilor când dădeau pe gât patruzeci de paharute, 
închinând de tot atâtea ori pentru sfinţi. 

Acolo, în bălțile acelea, am învăţat să înot. Mergeam mai 
rar la Dunăre, apa ei era plină de bulboane, ascunzişuri. 
Cred că nu există bărbat care să fi fost copilandru în 
preajma Dunării să n-o fi încercat înot şi să nu fi trecut 
măcar o dată prin spaima înecului. În ce mă priveşte, am 

trecut, la rândul meu, proba înecului, însoţită de o mare 
sperietură. În rest, îmi încercam puterile la Ruptură, unde 
era o întindere destul de largă de apă. Plăcerea şi, aş 
îndrăzni să spun, îndemânarea de a inota mi-au rămas si 
acum. 

Acum pescuiesc mai rar. Pasiunea asta a mostenit-o, însă, 
fiul meu. El foloseşte pentru pescuit un arsenal mai 
sofisticat, doar plăcerea şi tihna pescuitului au rămas 
aceleaşi. E un pescar mai bun decât am fost eu la vremea 
mea. Cea mai bună saramură din peştii pe care-i aduce în 
traista pescarului o facem, însă, împreună. 


Copilăria petrecută la ţară poate fi evocată prin aromele 
şi infatisarile ei, dar imaginea ar fi incompletă dacă nu am 
aminti şi tradiţiile satelor noastre. Ele se derulau în faţa 
ochilor noştri de copil, participam şi noi, fie stând pe 
margine şi privind la oamenii în toată firea, fie strecurându- 
ne şi pierzându-ne prin mulţime, dar luam obiceiurile aşa 
cum erau, fără să înţelegem prea mare lucru din ele, 
bucurându-ne la cele de petrecere şi prefăcându-ne că ne 
întristăm la cele aducătoare de moarte. 

Una dintre cele mai pregnante amintiri pe care le păstrez 
e cea a câmpurilor cu flori roşii. Florile, că era vorba de 
bujorul de câmpie de la Plenita sau de macii de Ghidici, 
înfloreau în luna mai. În locurile acelea se potrivea foarte 
bine versul lui Lucian Blaga „risipei se dedă florarul”. Într- 
adevăr, în luna lui Florar era puzderie de flori roşii, risipite 
prin câmpie. 

La Ghidici, satul bunicilor paterni, la început de mai 
înfloreau macii. Nu creşteau într-un loc anume, înfloreau 
peste tot, acolo unde seminţele lor erau purtate de vânt. 

Pentru că roşul florii de mac e atât de aprins, când priveai 
câmpul de departe, aveai impresia că toată întinderea e un 
adevărat covor de maci. Credeam că macii de la Ghidici sunt 
o amintire pierdută a copilăriei mele. Dar fiul meu mi-a 
arătat odată, pe un cont de Facebook care se numeşte „273 
de locuri pe care trebuie să le vezi înainte să pleci din 
România”, o fotografie a câmpului de maci de la noi, ca una 
dintre priveliştile fermecătoare ale României. 

În schimb, la Plenita, satul primei mele copilării, pentru 
că la împlinirea vârstei de opt ani ne-am mutat cu familia la 
Craiova, se află Pădurea Bujorului, o rezervaţie naturală ce 
se întinde pe câteva zeci de hectare. În pădurea aceea, mai 
ales în locul care se numeşte chiar aşa, Poiana Bujorului, 
creşte bujorul de câmpie. De departe seamănă cu macul, 
dar, dacă te apropii, îţi dai seama că floarea e mai plină, un 
adevărat ghemotoc de petale. O privelişte splendidă, din 
păcate, ca şi macul, bujorul de câmpie are viaţă scurtă. Dar 
asta face şi mai spectaculoasă explozia de culoare. Florile nu 
au un miros pe care să-l poţi numi, dintre aromele obişnuite, 
e mai degrabă o senzaţie, cum ar fi dacă apa de fântână ar 
avea miros. 

Bujorul de câmpie era o emblemă pentru comuna Plenita. 
Şi sătenii îl pretuiau ca atare. În fiecare an, pe cincisprezece 
mai, se organiza Sărbătoarea bujorului. În preajma poienii 
oamenii aduceau de-ale gurii şi se aşezau la picnic. Veneau 
muzicanți din toate părţile, de la Vânju Mare până la 
Băileşti, încât uneori se auzeau mai multe muzici în acelaşi 
timp. Unii târgoveţi aduceau tarabe, ca la iarmaroc. Alţii 
dansau, de obicei în horă. Cârcotaşii ziceau că nu e bună 
sărbătoarea asta, că poate să strice locul, jocurile populare, 
chiar şi sârba, aveau să batatoreasca pământul. Dar oricâtă 

zarvă se făcea şi oricâtă mulţimea se bulucea în Poiana 
Bujorului, în anul următor plantele îşi croiau drum 
nestingherite spre lumină şi florile se deschideau la fel, dacă 
nu chiar mai multe şi mai îmbujorate ca în anii trecuţi. 

Sârba, în schimb, era unul dintre dansurile preferate la 
nunţi. De la o vreme, după Revoluţie, s-a răspândit peste tot 
obiceiul Zilei comunei, o sărbătoare oferită tuturor, la care 
locuitorii participă de dimineaţă până seară. În copilăria 
mea, ceva asemănător erau nunțile. Care erau un fel de 
sărbătoare a satului. Erau invitaţii, dar veneau şi sătenii să 
privească, cu mic, cu mare. Invitatia se făcea de către mire, 
însoţit de ceva neamuri, care cu plosca de ţuică sau vin în 
mână făcea strigarea pe toate ulițele satului până la casa 
miresei. Aşa se făcea ca nuntasii se numărau de fiecare dată 
cu sutele. 

Nuntile începeau joi seara şi se terminau duminică, după 
miezul nopţii. În seara de joi, bărbaţii începeau să înfigă 
ţăruşii pentru cort. Nunta nu se derula într-un loc anume, la 
marginea satului. Cortul se aşeza pe uliţă, în dreptul casei 
mirelui. Nu supăra pe nimeni că uliţa rămânea închisă trei 
zile, pe vremea aceea nu prea circulau maşini, când trecea 
câte un camion îl lătrau câinii. Ridicarea cortului dura până 
vineri seara. În timpul ăsta, fireşte, cei ce se oferiseră 
voluntari şi trebaluiau la întinsul pânzeturilor erau omeniti 
cu mese îndestulate. Aşa încât cheful începea deja şi o parte 
dintre nuntaşi era afumată gata la începutul nunţii propriu- 
zise. Asta se întâmpla sâmbăta, când avea loc perindarea 
nuntasilor. Care nu se infatisau oricum, ci cu ploconul. 
Sâmbăta era, aşadar, ziua plocoanelor. Ele nu constau în 
bani, cadourile în bani se dădeau a doua zi. Sâmbăta se 
ofereau găini, curci, rate, unele preparate în diverse feluri, 

altele vii, apoi şunci, brânzeturi, vin, ştergare. O parte dintre 
plocoane se reîntorceau chiar atunci, sub forma ospetelor, 
pe mese lungi, cu bănci lungi pe lângă, dintre care unele, 
spre deliciul celorlalţi, cedau sub şezutul vreunui nuntaş mai 
corpolent sau ametit de aburii alcoolului. 

Şi aşa, în pelerinajul nuntaşilor, al orătăniilor şi 
damigenelor de zaibăr, bine înfundate la gură cu coceni de 
porumb, trecea ziua de sâmbătă. Duminica era ziua cea mai 
importantă. Ea debuta cu preparativele pentru perechea de 
miri. Întâi de toate bărbieritul mirelui. Era prologul dedicat 
flăcăului, de aceea ritualul avea loc în casele socrilor mari. 
Mirele se apleca deasupra castronului cu apă caldă, era bine 
săpunit şi bărbierit cu migală. În copilăria mea, la ţară 
tinerii nu purtau barbă, dacă mirele purta mustață, i-o 
păstrau, subtiind-o frumos deasupra buzei. Bărbierii erau 
alţi flăcăi din sat, ceea ce acum se cheamă cavaler sau 
domnisor de onoare. Bărbieritul se făcea numaidecât cu 
briciul. Sub ameninţarea briciului sub bărbie, bărbierii de 
ocazie se amuzau punându-l pe mire să mărturisească tot 
felul de nazbatii sau să facă jurăminte grele. 

Apoi mirele, gătit si impopotonat, se infatisa la casa 
miresei. Era însoţit de aceiaşi flăcăi, care de data asta erau 
pe post de călăraşi, adică tineri călare. În frunte, alături de 
mire mergea un alt tânăr, numit stegar, care ducea un brad 
împodobit cu panglici, ca semn al trăiniciei viitoarei familii. 
Alaiul aştepta răbdător până când se încheia gătitul miresei. 
Timp care nu trecea zadarnic, căci unul dintre bărbaţii din 
familia miresei, uneori chiar socrul mic, anunţa zestrea. Era 
ceva cam ca la licitaţii, fiecare obiect era enunțat şi i se 
detaliau eventualele calităţi. Cum ar fi că pernele erau 
făcute cu puf de gâscă sau macrameurile fuseseră împletite 

cu iglita chiar 

de mireasă sau mama ei. Pe măsură ce bunurile de zestre 
erau dezvăluite, fiecare dintre ele era aşezat într-o căruţă 
anume pregătită. Nu puţine erau cazurile când zestrea 
cuprindea mese, scaune, lavite sau chiar paturi, cu speteze 
cu tot, aşa încât căruţa era înlocuită cu un camion sau 
tractor cu remorcă. Iar la sfârşit, ieşea mireasa, împodobită 
cu voal. 

Alaiul pornea către biserică, nu înainte ca unul dintre 
flăcăi să scoată apă din fântână şi, din când în când, s-o 
răstoarne pe uliţă în drumul miresei, ca semn de rodnicie. 
După ce preotul, însoţit de ţârcovnicul care îi ţinea isonul, 
psalmodiind pe nas, cânta, în faţa altarului, „Isaia 
dănţuieşte” şi punea mirii, cu coronitele pe cap, să sarute 
Evanghelia şi mâna nasilor, începea adevărata petrecere. 
Mirii şi naşii intrau în horă şi asta ţinea loc de dansul 
mirilor. Din când în când, nuntaşii mai cu chef se întreceau 
în strigături. Cât despre cum decurgea petrecerea în sine, ce 
pot adăuga mai mult decât a descris George Coşbuc în 
Nunta Zamfirei... 

A doua zi, până spre seară, cortul se strângea, mesele cu 
scaunele puse deasupra erau duse către cei de la care le 
închiriaseră şi totul arăta de parcă pe locul acela nu se 
întâmplase nimic. Viaţa reintra pe făgaşul obişnuit, atâta 
doar că satul se imbogatise cu o nouă familie. 

Sigur că la nunţi, cum e lesne de închipuit, unii beau 
peste măsură şi dimineaţa erau mahmuri. Mahmureala era 
socotită un prilej de mândrie, dovada cea mai evidentă a 
performanţelor din ajun. Leacul într-o astfel de stare confuză 
era ciorba de potroace, pentru cei care se întorceau la locul 
faptei, pentru a ajuta la dereticat şi desigur, câte un păhărel 

de ţuică pe potriva zicalei „cui pe cui se scoate”. Deşi în 
comună era un spital, inclusiv cu maternitate sau chiar 
chirurgie de urgenţă, îmi aduc aminte că oamenii obişnuiau 
să se doftoricească singuri. Doar în situaţii mai complicate 
mergeau la medic. 

La noi, „doftoroaia” era bunica. Leacul universal, bun 
pentru răceli, pentru subtierea sângelui sau pentru 
încălzirea oaselor bătrâne, consta în aplicarea ventuzelor. 
Astea erau nişte borcănaşe aplicate pe spinare, cu faţa în 
jos, care se apăsau până se fixau bine pe piele. Dar ca asta 
să se întâmple, în prealabil aerul din ventuze era încălzit cu 
un mănunchi de vată îmbibată în spirt, înfăşurat pe o sârmă 
groasă, căruia i se dădea foc şi aşa arzând era ţinut câteva 
secunde în interiorul ventuzei. Odată ce aerul era rarefiat de 
flacără, ventuza era întoarsă la repezeală şi proptită pe spi- 
nare. Porţia adecvată era cu douăsprezece ventuze, şase 
spre un omoplat şi şase spre celălalt, aşezate paralel în 
şiruri de câte două. Fiecare ventuză, golită de aer şi 
fierbinte, atrăgea pielea ca o lipitoare şi era primită de paci- 
ent cu câte un icnet pe care eu îl bănuiam mai degrabă de 
durere decât de relaxare. După vreo zece minute în care 
ventuzele stăteau fixe pe spinare, bunica le scotea, una câte 
una, mişcându-le cu băgare de seamă într-o parte şi alta, ca 
şi cum ar fi mânuit rotita unui seif, si apoi smulgându-le. 
Ventuzele desprinse de piele scoteau un clipocit. Pe locul lor 
rămâneau urmele, nişte circumferinte violacee de culoarea 
sângelui închegat, încât aveai impresia că spinarea, cu 
cercurile vinetii ale ventuzelor, e tentaculul unei caracatite 
uriaşe. 

Pentru gripă şi tuse, leacul era mai nesuferit. De pildă, 
felii de cartofi stropite cu spirt. Se puneau într-o cârpă, 

basma sau tifon şi se aplicau pe piept. Tratamentul dura de 
seara până dimineaţa, nu era deloc confortabil, dar uneori 
dădea rezultate. 

Leacul cel mai îngrozitor era frectia gâtlejului cu albastru 
de metil - adică metilen, în forma corectă. Albastrul de 
metilen se socotea leacul miraculos pentru gâlci. Ca şi în 
cazul ventuzelor, se folosea un bastonaş cu un pămătuf de 
vată în vârf, numai că el nu se introducea în spirt şi nu se 
aprindea - atât ar mai fi trebuit! -, ci se înmuia în substanţa 
aceea gretoasa, cu gust de iod, care se introducea până la 
amigdalele inflamate. Absolut îngrozitor! Când ne-am mutat 
la Craiova, ai mei au renunţat la albastrul de metilen, dar 
numai pentru ca în locul lui să vină câte o asistentă la noi 
acasă la fiecare şase ore şi să-mi facă injecție cu penicilină, 
care durea la fel, dar avea avantajul că dura mai puţin. 

În rest, slavă Domnului, am fost un copil sănătos. Mi-am 
făcut vaccinurile, am făcut bolile copilăriei, pojar şi oreion, 
am crescut zdravăn, cum e firea omenească, eu mai înalt 
decât părinţii mei. 

Aşa cum se întâmplă pe lume, tradiţiile nu erau legate 
numai de sărbătorile naşterii şi ale cununiei, ci şi de 
pomenirea morţilor. În casele bunicilor mei nu se vorbea 
despre moarte ca despre ceva nemaivăzut de dureros. Nici 
n-avea cum. Amândoi bunicii mei fuseseră pe front. Într-un 
asemenea loc unde moartea alege la întâmplare, s-a 
întâmplat ca amândoi bunicii mei să se întoarcă teferi. În 
Plenita există un frumos monument dedicat eroilor. Ba chiar 
bunicul din partea mamei a făcut războiul şi la dus, şi la 
întors. A ajuns până la Cotul Donului, suportând calvarul 
dramaticei încercuiri. Cum a reuşit să scape de acolo n-am 

reuşit să aflu niciodată, pentru că, cel mai probabil, nu am 
reţinut, deşi mai povestea câte ceva seara, înainte de 
culcare. Despre cealaltă parte a războiului, de partea 
Aliaților, care l-a purtat până în Munţii Tatra, mi-a povestit 
cât a fost de greu, cum a suferit de foame şi de sete şi cum a 
căzut prizonier în luptele din preajma Budapestei, a evadat, 
s-a integrat iarăşi în coloanele care înaintau spre vest, iar 
sfârşitul războiului l-a prins în Munţii Tatra. Cum n-am aflat 
prea multe detalii despre participarea la război, n-am aflat 
nici care a fost motivul pentru care n-au povestit prea mult. 
Bănuiesc că unul dintre motive a fost participarea lor de 
partea nemților in războiul din Răsărit, dus împotriva 
Uniunii Sovietice, lucru care, după război n-a fost văzut cu 
ochi buni. Ştiu că bunicul se întrista de fiecare dată când la 
Monumentul eroilor, în ziua de 9 mai, când se citeau numele 
eroilor pleniteni morţi pe câmpurile de bătălie, numele 
camarazilor lui căzuţi în stepele Rusiei nu erau pomenite. 
Dar cred că motivul cel mai important pentru care bunicii 
mei păstrau tăcerea era că le venea greu să povestească şi 
nu voiau să ne întunece copilăria cu asemenea lucruri. Pe 
bunicul Valerie îl surprindeam uneori strângând zăpada în 
pumni şi muşcând din ea ca dintr-un fruct şi mă gândeam că 
e un obicei rămas din timpul războiului de la Cotul Donului, 
când ninsoarea ţinea loc de apă şi era din belşug. Am citit 
mult despre epopeea Armatei Române în războiul din Răsărit 
şi mărturisesc că, aşa cum îl ştiam, tăcut şi blând, mi-e greu 
să mi-l închipui pe bunicul cu arma în mână, mărşăluind prin 
spaţiile infinite ale stepelor ruseşti sau zgribulit, în tranşee, 
în ger, cu nările arse de respiraţia albăstruie şi tăioasă. 
Bunica îi ura pe comunişti pentru ceea ce făcuseră şi avea 
numeroase argumente pentru asta. Unul era modul în care 

se purtaseră cu străbunica. Altul era legat de sentimentul 
straniu de vinovăţie care-l încerca pe bunicul, care fusese 
într-un război din care aceeaşi ţară care l-a trimis nu l-ar fi 
vrut înapoi nici mort. Dar motivul de căpetenie era că bunica 
era o femeie credincioasă. Aşa cum şi-a apărat mama ei 
pământurile de lăcomia comuniştilor, tot astfel i-a apărat pe 
sfinţii de pe catapetesme de orice pângărire. Unii bunici 
citesc nepoților basme. Bunica îmi spunea şi poveşti si 
poezii, dar tălmăcea şi predica de la slujba de duminică, nu 
altcumva decât cu cuvintele ei, dar pe înţelesul meu şi fără 
să piardă sensul Bibliei. 

Mergeam duminicile la biserică. Fiind mic, stăteam cu ea 
pe latura stângă, rezervată femeilor. De Zi-ntâi preotul 
nostru, părintele Ciocan, venea la noi, citea din cărţile lui şi 
la sfârşit ne stropea cu agheasmă, cu şomoiogul lui împletit 
în fire de busuioc. Bunica ne şoptea ca de câte ori preotul 
spune numele Mântuitorului sau al Maicii Lui, să ne facem 
semnul crucii. 

Datinile erau legate, mai ales, de Sâmbăta morţilor, de 
fapt Sâmbetele morţilor, pentru că se ţineau de două ori pe 
an, de aia li se şi spunea Mosi, adică Mosii de vară si Mosii 
de iarnă. Pentru sâmbăta morţilor bunica pregătea 
doisprezece colaci pe care îi împărțea de pomană. Dar mai 
pregătea şi un al treisprezecelea colac despre care spunea 
că e al lui Dumnezeu. Colacul ăsta, al treisprezecelea, nu se 
împărțea la vecini, se dădea unuia dintre bărbaţii casei, de 
obicei bunicului sau tatălui meu, iar când ei nu erau acasă 
mi-l dădea mie. 

Mai era şi o altă o zi în care ne întâlneam cu morţii noştri, 
şi anume a doua zi de Paşti. Noi repetam obiceiul ăsta şi în 

lunea următoare. I se spunea Paştele Blajinilor sau Paştele 
Morților. În zilele astea de luni se împărțeau colaci, colivă si 
ouă roşii. Numai că spre deosebire de Mosi, de data asta 
pomana se făcea nu dând-o peste uluci sau la uşă, ci peste 
morminte. 

Când am crescut, n-am mai putut urma sfatul bunicii de a 
merge în fiecare duminică la biserică. Ne-am mutat la 
Craiova când eram în şcoala primară, apoi în timpul 
adolescenţei şi a primei tinereţi, elev la Liceul Militar şi la 
Şcoala Militară, cu rarele excepţii ale permisiilor, diminetile 
de duminică le petreceam în cazarmă. Dar ceva din sufletul 
meu a rămas legat de biserica noastră din Plenita, de vocea 
bunicii citind Evanghelia şi de puntea pe care credinţa o 
arunca între lumea celor vii şi a celor morţi. Noi spunem că 
poporul român s-a născut creştin. S-ar putea să fie doar o 
legendă, dar, evocând smerenia familiei mele şi credinţa 
celor din satul meu natal, cel puţin în ce-i privea pe ei 
legenda putea să fie adevărată. 


După aceste descrieri care evocă aspectele pitoreşti ale 
copilăriei mele, gospodăriile ţărăneşti, curţile cu pomii lor, 
cu bucătăriile de vară, cu locurile special amenajate pentru 
ceaunul de dulceaţă sau alambicul de ţuică, trebuie să 
mărturisesc totuşi că nu toată copilăria mea s-a petrecut în 
felul acesta. De fapt, părinţii mei locuiau la bloc. Lângă 
comuna Plenita, locul unde m-am născut, se afla o unitate 
militară, destul de vestită pe atunci. Acolo lucra tatăl meu şi 
de aceea uniforma îmi e familiară încă din copilărie. Mama 
mea, Lucia, deşi casnică, a fost liantul care a asigurat 
liniştea şi trăinicia temeliei familiei noastre: i-a purtat de 
grijă tatălui meu, le-a purtat de grijă bunicilor, iar pe mine şi 

pe sora mea ne-a îngrijit, ne-a educat, ne-a alintat, dar ne-a 
şi certat, ce-i drept, cu blândeţe. 

De fapt micul cartier de blocuri în care locuiam nu era în 
Plenita, ci undeva, între cele două sate ale comunei, cel cu 
acelaşi nume şi Castrele Traiane. Nu ştiu de unde vine 
numele, pentru că în apropiere nu s-a descoperit niciun 
castru din vremea lui Traian. Locul în care romanii trecuseră 
Dunărea, la capătul podului lui Apolodor din Damasc, era la 
câteva zeci bune de kilometri, dar poate că, aici, la Dunăre, 
mai presăraseră nişte ziduri fortificate şi de aici rămăsese 
numele. O aşezare fortificată se găsise, eram foarte mic când 
un grup de arheologi a început săpături în preajma satului, 
dar aşezarea nu data din perioada ocupaţiei romane, ci de 
mult mai înainte, din epoca bronzului, ceea ce înseamnă o 
vechime de peste cinci mii de ani. 

Blocurile erau făcute anume pentru activul unităţii 
militare. Cu două etaje, apartamente cu puţine camere şi 
încăperi destul de mici. Locuinta noastră avea două camere, 
de fapt erau două dormitoare, unul pentru părinţii noştri, şi 
celălalt pentru mine şi sora mea, cu patru ani mai mică. 
Dormitorul părinţilor, cu canapea extensibilă, trecea şi drept 
sufragerie în anumite ocazii. Nu era uşor să locuieşti acolo, 
la distanţă de kilometri şi de un sat, şi de celălalt. Pe noi, 
copiii, un autobuz al cazărmii ne ducea şi ne aducea de la 
şcoală. 

Blocurile nu erau în cazarmă, dar asta nu ne împiedica să 
urmărim militarii pe câmpul de instrucţie sau să ne facem de 
lucru in spaţiile anume amenajate pentru instructia militară. 
Parcă văd şi acum aparatele de la baza sportivă: paralele, 
bară fixă, porticul de escalada, frânghiile pentru catarat, 

machetele de camion şi de tanc. Toamna târziu, când curţile, 
pădurile şi bălțile dimprejurul caselor bunicilor mei încetau 
să mă ispitească, ăsta devenea locul preferat. Ne jucam de 
dimineaţă până seară, mai ales în timpul când soldaţii erau 
plecaţi la poligon sau pe câmpul de instrucţie. 

Alteori îi urmam pe militari la treburile lor. Îi imitam cu 
toată seriozitatea de care copiii sunt capabili, ca şi cum 
făceam şi noi exerciţii împreună cu ei. Ne imparteam grade 
între noi, cei cu grade mai mari dădeau ordine, mărşăluiam 
în pas de defilare, făceam stânga împrejur, câte unul cădea 
şi atunci redeveneam copii de-adevăratelea şi ne prăpădeam 
de râs. 

Nu ştiam ce e războiul şi de aceea ne închipuiam războiul 
ca pe-o joacă. Comparând cu vremurile pe care le-au trăit 
străbunicii şi bunicii mei, într-adevăr, perioada de după cel 
de-Al Doilea Război Mondial a fost diferită. În ţara noastră, 
de trei generaţii nu a mai fost război. Chiar dacă planeta a 
fost presărată cu conflicte sângeroase, la noi războiul părea 
departe. Acum, când războiul s-a apropiat de graniţe, 
începem din nou sa presimtim grozăviile lui. Nu ştiu dacă si 
acum copiii se joacă fără stinghereală, aşa cum o făceam 
noi, de-a războiul. Oricum, am întâlnit tineri care sunt 
îngrijoraţi de conflictul de la graniţa noastră, din Ucraina. 

Ca să vedeţi cât de mult ne luam în serios, să vă povestesc 
una dintre peripetiile noastre, ca soldaţi ai armatei de pitici. 
Împreună cu un alt copil, al cărui părinte lucra şi el în 
unitatea militară, ne-am gândit să mergem să vedem ce fac 
taţii noştri în timpul serviciului. Ne ştia toată lumea, am 
intrat fără probleme. Eram un fel de copii ai regimentului. 
Pe o panoplie se găsea un pistolet sectionat, ceea ce 

însemna că era folosit doar pentru învăţare, nu funcţiona cu 
muniţie. Am luat pistoletul şi ne-am închipuit că suntem 
cowboy. Cum nu ne-a observat nimeni şi cum joaca de-a 
împuşcăturile începuse să ne placă, am luat pistolul şi am 
ieşit cu el din cazarmă. Nu ne-a întrebat nimeni nimic, nu 
ne-a cotrobăit, cred că soldatul de la poartă nici nu ne-a 
băgat în seamă. Ne-am jucat ce ne-am jucat, am trecut de la 
cowboy la Winnetou şi Old Shatterhand şi până la urmă, aşa 
cum se întâmplă cu copiii, ne-am plictisit. Am lăsat pistoletul 
pe o piatră, pe câmp, şi ne-am furişat pe la casele noastre, 
tăcând mâlc despre isprava pe care o comisesem. De altfel, 
nici nu cred ca ne-am dat seama că făcusem o boacănă. 
Bietii militari au căutat arma toată ziua. Era o piesă 
importantă pentru instructaj, mai ales pe vremea aia când 
orice armă, chiar şi nefunctionala, era inventariată cu 
străşnicie. L-au găsit până la urmă. Din reconstituirea 
faptelor am fost, în cele din urmă, demascati. În urma unui 
interogatoriu încrucişat în care, cu vicleşug, fiecăruia dintre 
noi i s-a spus că celălalt a povestit cum a fost, am recunoscut 
faptele şi ne-am smerit. Am căpătat câte o mustrare 
straşnică, probabil că ei, militari fiind, nu-şi puneau mintea 
cu nişte copii, altminteri am fi putut primi şi o chelfăneală 
zdravănă. De atunci singurele puşti cu care ne-am jucat au 
fost cele pe care ni le făceam singuri, din şipci şi ţevi din 
plastic. 

Cum nu se găseau jucării prea multe, iar unele care să 
imite arme cu atât mai puţin, ca să ne jucăm, funcţiona 
imaginaţia şi ne cream propriile arme. lar cea mai teribilă 
dintre toate era pocnitoarea cu carbid. 

Joaca de-a pocnitorile avea o reţetă pe cât de simplă, pe 
atât de periculoasă. Întâi de toate făceam o groapă, nu prea 

mare, cam cât ar fi dacă ai planta un puiet. În groapă 
puneam carbidul de care făceam rost de la muncitorii care 
făceau sudură autogenă, iar peste carbid turnam apă. Nici n- 
apuca să sfârâie carbidul că puneam repede deasupra o 
cutie goală de conserve. Ne îndepărtam repede şi începeam 
să numărăm cu glas tare. Carbidul bolborosind degaja gazul 
care făcea conserva să sară în sus, ca după explozie. Câştiga 
cel a cărui conservă era cel mai repede împinsă în sus de 
gazul care, din combinaţia dintre carbid şi apă, devenea 
exploziv, era un soi de acetilenă. 

Întâmplarea a făcut că, la un moment dat, conserva pe 
care am aşezat-o deasupra nu a sărit. M-am gândit că n-am 
acoperit carbidul cum trebuie, mi-era teamă să nu mă fac de 
râs. M-am apropiat să aşez mai bine cutia. M-am aplecat 
deasupra gropii şi tocmai atunci gazul a ţâşnit, iar conserva 
m-a lovit peste faţă, în arcadă. Lovitura mi-a provocat o 
plagă deschisă, ca la boxeri, şi faţa mi s-a umplut de sânge. 
Şansa a făcut ca ochiul să scape nevătămat, dar semnul de la 
arcadă mi-a rămas până în ziua de azi, consecinţă a 
nesabuintei de soldat neinstruit. De obicei, cicatricea 
rămasă după o rană e un prilej de mândrie. Dar joaca 
noastră n-a avut nimic eroic în ea, doar dacă socotim că 
fiecare copil e un erou în felul lui, cu năzbâtiile lui. 


CRAIOVA - SIBIU - CRAIOVA 


Aveam şapte ani, încă nu terminasem clasa întâi, când 
tata a fost transferat cu serviciul şi ne-am mutat la Craiova. 
Tata era subofițer. Lucrase la Staţiunea de Mecanizare a 
Agriculturii, la Ghidici. Avea un scris îngrijit, desena frumos 
şi îi plăcea să citească. La un moment dat, şeful de echipă i-a 
zis: „Munca asta nu-i de tine, băiete. Du-te în lume si 
incearca-ti norocul. Dacă nu şi nu, tot aicea ne găseşti”. Tata 
s-a înscris la şcoala de subofiteri si după ce a terminat-o s-a 
mutat la casa nevestei şi a rămas la Plenita. N-a insistat să 
urmez cariera militară. Zicea că cel mai bine e să ai o 
meserie care se caută, cum ar fi să fii electronist, iar dacă ar 
fi să dau la Politehnica, să urmez electronica sau 
electrotehnica. Când a aflat că vreau să mă înscriu la Liceul 
Militar, mi-a zis doar atât: „ Nu e o viaţă uşoară, nu-ţi zic să 
te faci militar şi pe urmă să-ţi pară rău. Fă asta numai dacă 
vrei”. Şi aşa a fost, am ţinut cu tot dinadinsul şi nu mi-a 
părut rău niciodată. Aş zice că dimpotrivă. 

Tata avea un scris caligrafic, rotunjea literele şi le scria 
una câte una, fără să le lege cu codițe. Nu i-ar fi plăcut să 
ştie că o să vină o zi când oamenii n-or să mai folosească 
scrisul de mână, stiloul sau pixul. Dintre toate plăcerile lui, 
m-a educat să-mi placă astea două: scrisul şi cititul. În 
vacanţa dintre clasele a doua şi a treia mi-a cumpărat caiete 
şi m-a învăţat să scriu frumos, cu litere individualizate. Am 
păstrat moştenirea asta de la el, mi-a folosit mai târziu ca 
ofiţer de stat major. 

Cât despre cărţi, iată câteva titluri, într-o amintire fugară: 
Robinson Crusoe de Daniel Defoe, Cei trei muşchetari şi 
După douăzeci de ani de Alexandre Dumas, Scrisoare de 
dragoste de Mihail Drumeş, Monte Cassino de Sven Hassel, 
Epopeea Sevastopolului de S.N. Tenski. E drept, citeam cam 
la întâmplare. Toate cărţile astea şi multe altele mi le 
cumpăra tata. Unele de ziua mea, cadou de Crăciun sau 
pentru premiile pe care le obtineam la sfârşit de an. Altele le 
alegeam împreună, la recomandarea vânzătoarelor de la 
librărie. Mi-am păstrat obiceiul de a citi, îmi plac romanele 
polițiste, istoriile despre conflagrații, cărţile de 
memorialistică. Cum spuneam, am folosit cititul ca să cunosc 
lumea, plăcerea a fost îmbinată cu o anumită curiozitate. Mi- 
au plăcut cărţile despre întâmplări adevărate, dar şi cărţile 
de ficţiune. La un moment dat, destinul a făcut în aşa fel 
încât să-mi dau seama că realitatea e mai acoperitoare decât 
ficţiunea. 

Îmi amintesc cu plăcere de prima învăţătoare, de la 
Plenita, doamna Căciulan. Era o şcoală modestă, dar curată. 
La Craiova am învăţat la Şcoala nr. 30 din Craiovița Nouă şi, 
după puţin timp, pentru că s-a construit o şcoală nouă, ne- 
am mutat acolo. Şcoala cea nouă purta numărul 32. Poate că 
pentru cititor asta nu înseamnă mare lucru, că e 30, 32, 34 
sau 36. Dar pentru mine înseamnă prieteni din copilărie, 
întâmplări, învăţători, ca de pildă domnul Ion Popescu, un 
bărbat înalt, impunător, nici blând, nici sever, dar corect, un 
model de seriozitate. Era cunoscut în cartier, când mergea 
pe stradă oamenii îl recunoşteau şi el saluta pe toată lumea 
ridicându-şi pălăria. A fost şi învățătorul surorii mele. 
Trăieşte, m-ar bucura să simtă, parcurgând aceste pagini, 
respectul şi recunoştinţa pe care i le port. 

Am fost de-a dreptul emoţionat când am ajuns la Craiova 
şi am văzut bulevardele, blocurile înalte, totul era diferit, o 
altă lume. Mi-era teamă de oraşul acela mare, gălăgios, cu 
oameni care se încrucişau pe stradă fără să se cunoască şi 
să se salute. La noi, în sat, toată lumea îşi dădea binete, ba, 
cei care se cunoşteau mai bine se întrebau de sănătate, de 
familie. Bucuriile şi necazurile, nunțile, Dotezurile, 
înmormântările erau evenimente la care participa tot satul. 
De micul cartier de blocuri ale cazărmii dintre Plenita si 
Castrele Traiane ce să mai vorbim, acolo eram ca o singură 
familie, n-aveai ulei pentru prăjeală sau leuştean pentru 
ciorbă, nicio problemă, băteai la uşa apartamentului vecin şi 
cereai. La Craiova am locuit printre străini, pe drumul spre 
şcoală, de mână cu tata, treceam tot printre străini, doar 
când mergeam din când în când la meci, într-una dintre 
perioadele de triumf ale Universităţii, să-i vedem pe 
Ştefănescu, Balaci, Ungureanu sau Camataru, parcă ne 
simţeam cu toţii împreună, dar nu pentru că ne ştiam, ci 
pentru ca sustineam cu toţii aceeaşi echipă. Ca dovadă că, 
după meci, ne risipeam, fiecare mergea la casa lui, mai puţin 
grupurile de suporteri infocati care se adunau pe Lipscani 
sau 30 decembrie, în faţa magazinelor cu vitrine ovale, 
frumos colorate, pentru a comenta şi răscomenta fazele 
meciului. Întâmplarea face că ne-am mutat la Craiova chiar 
în perioada în care Universitatea câştiga pentru prima oară 
Cupa României, după o finală de 2-l cu Steaua. Va imaginaţi 
ce a fost în Bănie în seara aceea. Topaiam şi noi pe străzi, 
chiar şi soră-mea pe lângă mine, deşi precis ea ar fi preferat 
o îngheţată sau o vată pe bat în locul chiuiturilor. Ca să vă 
faceţi o imagine despre ce însemna înfocarea suporterilor 
craioveni, la meciul cu Dinamo, unde a doua zi ai noştri i-au 

bătut măr pe bucureşteni, sute de fani ai Universităţii au 
dormit pe stadion, ca să fie siguri că prind loc în tribune. 
Mergeam la meci, uneori, şi când eram deja elev la Liceul 
Militar. Cel mai tare meci pe care l-am văzut, în care 
Universitatea a trecut pe lângă o calificare istorică, a fost 
meciul cu Benfica Lisabona, din primăvara lui 19863. 
Imaginati-va, la un sfert de oră înainte de final, un stadion 
întreg ridicându-se în picioare la şutul din voleu al lui Crişan 
şi rămânând încremenit, cu inima-n gât, după ce mingea a 
lovit bara. După meci s-a zvonit că poarta era cu trei 
centimetri mai mică, cine ştie, se poate să fi fost adevărat. 
Aşa că nu e de mirare că am rămas până azi suporter al 
Universităţii - încă îi mai spunem, uneori, Ştiinţa, cu primul 
ei nume - atât în anii optzeci când echipa şi-a atins culmea 
strălucirii, dar şi mai târziu când a trecut prin momente 
dificile, gata să fie desfiinţată. 

În afară de fotbal, la Craiova erau numeroase tentaţii pe 
care la Plenita nu le puteai găsi. De pildă cofetarii şi 
cinematografe. Cofetăria de la Minerva, cu arcadele ei în stil 
maur, la care mergeam destul de rar, şi cofetăria Femina, 
unde mâncam o prăjitură cu patru mici turnulețe din cremă 
de ciocolată, care se chema „Cupa victoriei”. Cinematograful 
Patria, cel mai elegant, dar şi 30 Decembrie sau Central. 

Fără să aibă farmecul câmpiilor şi pădurilor din jurul 
Plenitei şi al Castrelor Traiane, existau şi în Craiova locuri 
ce prilejuiau mici expediţii. O asemenea destinaţie era 
Lunca, unde puteai ajunge, mergând pe jos, şi plaja de la Jiu, 
pentru care trebuia să iei autobuzul. Jiul nu avea măreţia 
Dunării, avea, însă, un farmec al lui, mai ales că locuitorii 
Craiovei îl socoteau, sufleteşte vorbind, cel mai mare râu din 

lume. Cum spune Cântecul oltenesc al lui Virgil Carianopol: 
„Dunăre dacă n-aveam/ Jiul Dunăre-l făceam”. Un loc plin de 
farmec era Parcul Romanescu, o grădină splendidă cu alei 
largi, cu brazde încărcate de flori şi arbori bătrâni. În 
capătul celălalt al parcului era un ungher misterios, 
neumblat, cu un pod vechi, de piatră, peste pârâu. Apoi, apa 
se lărgea şi în mijlocul parcului se întindea un lac îndeajuns 
de mare cât să permită plimbări cu barca, iar mai târziu, cu 
hidrobicicleta. Pe malul lui se întindea o terasă care, dacă-mi 
aduc bine aminte, se numea chiar aşa, „La debarcader”, 
unde noi, copiii, mâncam mici, iar tata se cinstea cu o bere. 

Erau însă şi lucruri pe care nu le mai puteam face ca 
acasă, la Plenita. Mai întâi de toate, nu mai puteam merge 
descult. La Poiana Bujorului ne luam sandalele în mână şi 
porneam alergând. Uneori ne legam incaltarile pe umăr si 
mergeam desculti până acasă. După ploaie, când prin rigole 
se adunau pârâiaşe repezi, plescăiam cu tălpile goale prin 
băltoace, stropind în jur şi bucurându-ne de stropii care 
veneau spre noi ca un ecou al ploii. Dar cel mai mult îmi 
plăcea să merg descult prin iarbă, senzaţia răcoroasă şi 
caldă în acelaşi timp că fiecare pas e o mângâiere. Bunica 
privea cu circumspecţie plăcerea de a merge descaltat. 
„Daţi-i băiatului astuia nişte sandale sau măcar nişte opinci, 
spunea, o să i se lateasca tălpile, o să meargă la oraş şi n-o 
să-l încapă niciun pantof. 

Apoi, nu mai mergeam cu bicicleta, nu pentru că n-aş fi 
vrut şi n-aş fi putut, dar părinţii mi-au interzis categoric să 
mă încumet. Nu mi-au cumpărat bicicletă şi m-au prevenit să 
nici nu mă urc pe bicicletele altora. La Plenita aveam 
bicicleta bunicului, iar la Ghidici, din sat şi până la Ruptură 

aveam vreo trei kilometri pe care îi parcurgeam pedalând. 
Eram îndemânatici, fiecare îşi căra, meşteşugit legată, 
undita, şi îşi atârna, de-a curmezisul pieptului, traista cu 
cârlige şi momeli. Cum la Craiova nu existau piste pentru 
biciclete şi pe trotuare, nu era recomandabil să mergi, 
bicicleta a rămas doar un vis. 

Consolarea venea iarna, când se aşternea ninsoarea. În 
copilăria mea, iernile erau mai friguroase şi mai umede, 
ningea din belşug şi zăpada bătătorită de paşi rămânea zile 
în şir pe trotuare. Prin cartierul nostru, Craiovița Nouă, 
străzile erau netede, dar în apropiere era o pantă care se 
numea Valea Gangului. Acolo ne dădeam cu sania, iar spre 
centru, mai ales pe la Catedrala Madona Dudu, pe străzile 
Mihai Bravu sau 7 Noiembrie şi primprejurul parcului de la 
biserica Sfântu Dumitru, trotuarele erau largi şi în pantă, 
adevărate derdelusuri. 

Cât despre şcoală, am fost un elev bun, nu neapărat un 
premiant de locul întâi. Şi asta nu pentru că n-aş fi fost 
silitor, ci pentru că în cele opt clase primare am schimbat 
şcolile de patru ori. Prima oară de la Plenita la Craiova, la 
Şcoala nr. 30. Mă simţeam intimidat printre copiii de oraş, 
oscilam între a sta izolat, resemnat, într-un colţ, gata să trec 
neobservat, şi a mă pune ostentativ în centrul atenţiei. 
Starea asta tranzitorie s-a menţinut căci, nu mult după 
aceea, am schimbat iarăşi şcoala, e drept, Şcoala nr. 32 era 
una nouă, cu ferestre mari, luminoase şi o curte largă, cu 
teren de handbal şi coşuri de baschet. Dar nici aici n-am 
zăbovit prea mult pentru că ai mei s-au mutat din cartierul 
Craiovița Nouă în Brazda lui Novac, într-un apartament mai 
mare. Sora mea crescuse şi ea, nu mai puteam împărţi 
amândoi aceeaşi cameră. Aşa încât clasele a şaptea şi a opta 

le-am urmat într-o şcoală a noului cartier, la Liceul 
Pedagogic. O adevărată odisee, dar cred că aşa se întâmplă 
celor ai căror taţi sunt militari, sunt nevoiţi să împartă 
destinul itinerant al părinţilor. 

Tata ar fi vrut să urmez un liceu energetic, ceea ce era la 
modă pe vremea aceea. Mai toţi băieţii de vârsta mea sperau 
să ajungă într-o bună zi studenţi la Politehnică. Erau locuri 
de muncă suficiente într-o economie axată pe industrializare 
şi mai bine plătite. Eu, însă, spre mirarea alor mei, am optat 
pentru Liceul Militar. Tata a încercat să mă prevină că o 
carieră militară e marcată de privatiuni, de constrângeri şi 
că trebuie cu adevărat să-ţi placă ce faci ca să le suporţi cu 
inima deschisă. Şi, zicea el, un copilandru încă nu ştie ce 
vrea, aşa că, hai să ne mai gândim. Argumentul lui suprem 
era: „ N-ai văzut destulă armată, ce-ţi mai trebuie?” El nu 
înţelegea că tocmai ceea ce îmi aducea drept 
contraargument era argumentul care mă determina să aleg 
cariera militară. E ciudat că, deşi nu treceam drept un copil 
încăpățânat şi până atunci nu prea fuseseră prilejuri să-mi 
pun voinţa la încercare, de data asta am rămas ferm pe 
poziţie. Cred că de atunci mi-a rămas si imboldul de a fi 
parte din ceva mai mare, ca şansă să-mi pot depăşi propriile 
limite. Ai mei n-au avut ce să-mi facă şi m-au înscris la 
examen, la Liceul Militar din Craiova, care se reinfiintase în 
1978. 

Există prejudecata că la liceele militare nu se învaţă prea 
multă carte. Să nu credeţi că admiterea la Liceul Militar era 
mai uşoară decât la alte licee. Materiile de examen erau 
aceleaşi ca la liceele de matematică-fizică şi pretenţiile pe 
măsură. Ca nivel de dificultate, erau la fel de grele ca liceele 
de profil. Cu singura diferenţă că selecţia pe bază de 

admitere era precedată de un control medical riguros şi 
probele sportive. Tradiţia liceelor militare e îndelungată şi 
prestigioasă. Prima instituţie de felul ăsta a fost înfiinţată 
prin decret semnat de domnitorul Carol 1, în 1872, în 
capitala Moldovei, sub numele de „Şcoala fiilor de militari 
din laşi”. A doua a fost creată chiar la Craiova, sub aceeaşi 
denumire, nouă ani mai târziu. E drept că, fiind şcoli 
dedicate fiilor de ofiţeri, iar corpul ofițeresc recrutându-se 
din elitele societăţii, respectivele instituţii nu se adresau 
decât unei categorii restrânse de aspiranti. 

Poate şi din acest motiv, şcolile militare căpătaseră un 
anumit prestigiu. lată, de exemplu, Liceul Militar Mănăstirea 
Dealu, înfiinţat de Nicolae Filipescu în preajma Primului 
Război Mondial, îşi propunea educaţie intelectuală, morală şi 
fizică a elevilor, precum şi aducerea şcolii în mijlocul naturii, 
pentru o mai bună dezvoltare a tineretului. Printre profesorii 
pe care i-a avut acel liceu militar s-au numărat, în perioada 
interbelică, Octav Onicescu şi Nicolae Georgescu-Roegen. 
Deja, în perioada interbelică, porţile liceelor militare s-au 
deschis pentru elevi din toate categoriile sociale. La Liceul 
Militar Mănăstirea Dealu, de pildă, exista un anumit număr 
de locuri rezervat pentru copiii din mediul rural. Ei invatau 
cot la cot cu elevi din elita ţării, cum era de pildă prinţul 
moştenitor Mihai, Voievod de Alba Iulia. Printre absolvenţii 
liceelor militare se numără conducători ai Armatei Române, 
personalităţi remarcabile ale ştiinţei, politehnişti de seamă, 
chiar şi diplomaţi. Liceele militare au fost desfiinţate după 
plecarea Regelui, odată cu alte agresiuni pe care comuniştii 
le-au săvârşit împotriva onoarei castei militare şi împotriva 
corpului său de elită, dar au fost reinfiintate în 1951, iar 
primele promoţii au ieşit patru ani mai târziu. Absolvenţii 

merituoşi de liceu militar puteau să-şi continue studiile, fie 
la facultăţi civile, fie la şcolile de ofiţeri. Sunt bucuros să 
afirm că, astăzi, calitatea învăţământului liceal militar este la 
înălţimea tradiţiei sale. Pentru a da un singur exemplu din 
zilele noastre, din promoţia anului trecut, o elevă a 
Colegiului Naţional Militar „Ştefan cel Mare” a fost admisă 
la United States Air Forces Academy, iar un absolvent de la 
acelaşi colegiu a fost admis la Academia Militară West Point. 
Ei se alătură, astfel, unui număr tot mai mare de absolvenţi 
ai învăţământului liceal militar ce capătă, prin acceptarea lor 
în academii militare de prestigiu din străinătate, 
recunoaşterea valorii. 

Să ne întoarcem, însă, la anul o mie nouă sute optzeci şi 
unu, când am susţinut examenul de intrare la Liceul Militar 
din Craiova. Ca să fiu sincer, unul dintre motivele care m-au 
determinat să urmez o şcoală militară a fost fascinația pe 
care o exercita asupra mea uniforma cadetilor de la Liceul 
Militar, pe care-i vedeam duminică după-amiază în permisie 
prin oraş: pantalon bleumarin, veston alb şi şapcă albă cu 
paspoal roşu. 

Liceul militar a fost ambianța în care s-a petrecut 
adolescenţa mea. Aveam paisprezece ani când am fost admis 
şi optsprezece când am absolvit. Un observator care judecă 
doar aparențele ar putea spune ca am fost un fel de 
adolescent fără adolescenţă. Programul era destul de dur şi 
respectat cu neînduplecare. Deşteptarea era la ora şase. Dar 
desteptarea nu era un fel de dezmortire, în care te întinzi, 
caşti, ca un fel de ecou întârziat al somnului, te freci la ochi, 
te mai răsuceşti o clipă pe partea ailaltă până te hotărăşti să 
te ridici în capul oaselor. Nu, deşteptarea, însoţită de un 
indemn sever, însemna să sari ca ars din pat şi în doar zece 

minute să fii pe platou, la înviorare. Gimnastica de înviorare 
se făcea pe orice vreme, dacă ploua, sub picăturile de ploaie, 
dacă era iarnă, mai abitir te mişcai, să-ţi dezmortesti 
membrele intepenite de frig. Dacă temperatura cobora până 
la limita gerului, nu eram scutiţi de înviorare, dar ni se 
permitea să ne îmbrăcăm cu mantaua. Nu ştiu ce-ar fi zis 
bunica dacă m-ar fi văzut aşa, probabil că m-ar fi căinat, nu 
care cumva să răcească băiatul mamii. Pot să vă spun că, 
neavând cui ne plânge, niciunul dintre noi nu s-a îmbolnăvit. 
Înviorarea dura până la şase jumătate. Urma programul de 
spălat, rareori cu apă caldă. Din fericire, nu prea eram la 
vârsta bărbieritului. Urmau echiparea completă, dereticatul 
şi curăţarea sectoarelor, fiecare după cum era repartizat, 
apoi micul dejun şi de la ora opt la unu cursuri. La sfârşitul 
lor, raportul companiei, care era un fel de trecere în revistă 
a activităţilor. Apoi, bineînţeles, masa de prânz şi studiu 
obligatoriu. Neaparat vizionarea primei ediții a 
telejurnalului, cu ultimele aventuri ale cuplului prezidenţial, 
cina şi apelul de seară, la care eram numărați, nu care 
cumva să fie vreunul lipsă. La ora nouă era stingerea, ceea 
ce nu înseamnă că dormeam, dar eram nevoiţi să ne 
retragem în dormitoare. Liceul era înzestrat şi cu săli 
dedicate orelor de meditaţie pe care le făceau profesorii în 
plus faţă de cursuri, mai ales pentru elevii din anul doi care 
urmau să dea examenul de treaptă, şi cei din ultimul an, 
care se pregăteau pentru examenul de bacalaureat şi cel 
pentru Şcoala de ofiţeri. Examenele nu erau uşoare. În anul 
meu eram două sute cincizeci de elevi, la treapta a doua s-au 
redus două clase. 

Era puţin ciudat să trăieşti astfel, între ziduri de cazarmă, 
la numai câteva sute de metri de casă. Dar cu ce nu se 

obişnuieşte omul? Prima lună n-am avut dreptul să ieşim în 
oraş. Apoi primeam învoire, numai duminica, de la ora unu 
până seara, la şapte. Întârziai, adio permisie pentru luna 
următoare. Nu percepeam, însă, incinta şcolii ca pe un 
spaţiu concentrationar. Între noi era o atmosferă colegială. 
Cu mulţi dintre colegii de liceu militar am rămas într-o 
strânsă prietenie. Ne revedem în fiecare an, chiar şi acum, 
după patru decenii, împreună cu familiile. Fireşte că viaţa n- 
a fost cu toţi la fel de îngăduitoare. Unii dintre noi s-au 
prăpădit (Argeşeanu Lucian şi Făsui Gheorghe, Dumnezeu 
să îi odihnească în pace!), toţi ceilalţi ne-am urmat cursul 
vieţii. Pe atunci eram la fel, nu există nimic care să-i aducă 
pe oameni la acelaşi punct de plecare ca tinereţea şi 
speranţele. Dacă ni se întâmplă să nu avem ce să ne spunem 
despre ceea ce suntem sau unii dintre noi se simt mai 
stanjeniti ca alţii, despre adolescenţa noastră petrecută la 
Liceul Militar avem ce povesti, şi atunci eu nu mai sunt 
general cu patru stele şi altul nu mai e ofiţer de unitate 
militară, suntem camarazii împărțind acelaşi dormitor, 
făcându-ne unii altora şotii şi împodobindu-ne cu glumele şi 
amintirile de atunci. Vă pot asigura că şi la vârsta asta, când 
suntem împreună, suntem aceiaşi liceeni peste care timpul 
nu a trecut. 

Dacă socotesc bine, am purtat uniforma militară, de la 
intrarea în Liceul militar şi până la trecerea în rezervă, timp 
de treizeci şi opt de ani. O viaţă de om. Uniforma a urmat 
destinul familiei mele. Bunicii mei, spuneam, au fost 
amândoi veterani de război. Şi unul, şi celălalt s-au întors 
acasă, după demobilizare, îmbrăcaţi cu straiele de soldat pe 
care au mai continuat să le poarte, dintr-o stranie 
obisnuinta, mergând printre oameni sau făcând treburile 

casei. Tata a purta uniforma de subofițer până la ieşirea la 
pensie. Eu am avut şansa să port uniforme succesive, funcţie 
de poziţia pe care o aveam în armată. Dar, aşa cum unii 
vlădici nu-şi leapădă veşmintele călugăreşti pentru a le 
schimba la praznice cu straiele strălucitoare de liturghie, 
aşa şi eu am evitat să port uniforma de gală. Am păstrat 
uniforma de serviciu, am pregătit-o pe umeraş şi nu m-am 
mai atins de ea. Deşi gradul de general îmi permite să port 
la anumite festivități uniforma de gală, după trecerea în 
rezervă, în 2019, n-am mai îmbrăcat-o. E un sentiment pe 
care mi-e greu să-l explic. Mi-e dor să îmbrac din nou 
uniforma, dar gândul că apoi va trebui să o las iarăşi mă 
întristează. Uniforma de serviciu, pe care am îmbrăcat-o 
până în clipa trecerii in civilie, stă, curățată si apretată, 
aşteptând clipa în care mă va îmbrăca pentru ultima oară. 

Nu e nimic patetic în dorinţa asta a mea. La urma urmei, 
fiecare moare doar pentru sine şi trebuie să fie autentic în 
clipa aceea. Cum s-ar zice, să moară aşa cum a trăit. Fără 
insotitoarea mea de zi cu zi care a fost uniforma, viaţa mea e 
greu de imaginat. Chiar şi acum, când am trecut în rezervă, 
reperul rămâne tot omul care am fost în uniformă. Ceea ce 
fac trebuie să aibă onestitatea şi demnitatea onoarei 
militare. Ceva din mine a rămas acolo, în rigoarea cazărmii, 
în canoanele disciplinei militare, in abtinerea de la avantaje 
materiale câştigate în dauna standardelor morale. Nu pot 
comite fapte pe care militarul din mine nu le-ar îngădui. Dar 
pot păstra în mine, chiar şi în ambiante insolite pentru viaţa 
militară, virtuțile care au făcut ca Armata Română sa fie cea 
mai respectată instituţie a ţării, cu cel mai înalt nivel de 
încredere din partea românilor. 

După trecerea cu bine a examenului de treaptă, ajuns în 
anul trei, am devenit ceea ce se numeşte elev gradat. Aveam 
în grijă elevii de la anii mai mici şi tocmai această 
îndeletnicire nouă, în care pentru prima oară purtam o 
responsabilitate nu doar faţă de mine, ci şi faţă de alţii, a 
fost cea care mi-a oferit şansa unei alegeri pentru întreaga 
mea viaţă. E o poveste pe care o relatez de fiecare dată cu 
emoție, căci e legată de unul dintre cele mai frumoase 
momente pe care le-am trăit: întâlnirea cu viitoarea mea 
soţie. 

Poate că întâmplările pe care o să vi le povestesc vi se vor 
părea neverosimile. Dar, la urma urmei, numai realitatea are 
dreptul să fie neverosimilă, fantezia nu adaugă nimic, doar 
caută să ajungă din urmă realitatea. Şi ca să ofer şi un 
argument că totul a fost adevărat, iată că ţin minte şi ziua 
când mi-am văzut pentru prima oară viitoarea soţie: o zi de 
octombrie 1983. De curiozitate, înainte de a scrie aceste 
pagini, am răsfoit câteva enciclopedii/cronici ale secolului 
douăzeci, care inventariază toate evenimentele notabile ale 
secolului, menţionând ziua în care s-au întâmplat. Despre 
ziua de opt octombrie n-am găsit nicio menţiune. Nu s-a 
întâmplat nimic altceva deosebit, nici pe lumea cea mare, 
nici în lumea noastră, nu se ţinea o festivitate anume, nu se 
sărbătorea nimic. Ea a fost deosebită doar pentru noi, a 
devenit, pur şi simplu, sărbătoarea noastră, a mea şi a soţiei 
mele, ziua când ne-am ieşit în cale unul altuia. 

În după-amiaza acelei zile, la finalul orelor de curs, am 
mers împreună cu compania de elevi de anul întâi la Sala 
Polivalentă, la un spectacol de muzică uşoară. După ce s-a 
terminat, ne-am încolonat pentru întoarcerea la liceu. Eu, ca 

un gradat ce eram, mergeam pe partea dreaptă la jumătatea 
formaţiei. Dacă ţinem cont de fascinația pe care o exercitase 
asupra mea uniforma elevilor de la Liceul Militar, probabil 
că, tot aşa, atrăgeam şi noi atenţia trecătorilor. Printre ei, un 
grup de fete, se opriseră pe trotuar şi chicoteau, privindu-ne. 
Le-am privit şi eu cu coada ochiului, am încercat s-o fac pe 
seriosul, dar nu mi-a ieşit. Mi-am ridicat şapca, în semn de 
salut. Fetele mi-au făcut cu mâna, răzând, aşa cum flutură 
din mână oamenii pe peron, la ivirea trenului în gară. lar 
una dintre ele, cu vârful pantofilor pe bordură, deci mai 
aproape de noi, a făcut chiar o mică reverență, aşa cum se 
făcea pe vremuri în marile saloane. Am avut sentimentul că 
îşi râde de seriozitatea noastră, şi mai ales de mersul nostru 
în formaţie şi în cadență. Chiar au întrebat: „Ce-i aia 
cadență?” Nu m-am putut abtine şi am întors capul după ea, 
am răspuns şi parcă nu mai părea că mă ironizează, au mers 
lângă noi o bucată de drum şi nu am sperat că am s-o revăd 
vreodată. 

Liceul Militar se învecina cu Liceul Industrial numărul 6. 
Între cele două licee era un gard din plasă ce lăsa să se vadă 
ce se întâmplă de partea cealaltă. Nu aveam voie să ne 
apropiem şi să intrăm în vorbă cu elevii celuilalt liceu. Dar 
pentru priviri nu există hotare, uneori pauzele noastre 
coincideau şi, din întâmplare (iarăşi întâmplarea!), privirile 
mi-au căzut asupra unui grup de fete dintre care, 
gesticulând şi atrăgând astfel atenţia asupra ei, era tocmai 
fata pe care o văzusem în timpul mersului cadentat al 
companiei de elevi. Nicio regulă nu putea fi atât de straşnică 
încât să mă împiedice să mă apropii de gard şi să-i fac semn. 
S-a apropiat şi ea, eram la câţiva paşi unul de altul şi între 

noi obstacolul de netrecut, gardul cu ochiurile de sârmă. 
Cred că o vreme n-am spus nimic. Nu ştiu dacă a fost 
dragoste la prima vedere, dar la a doua vedere precis. 
„Duminică, i-am şoptit, în faţă la Minerva”. A dat din cap a 
incuviintare şi a zbughit-o. Eram fericit. Nici măcar nu-mi 
dădusem seama că nu i-am spus ora. 

Dacă o asemenea întâlnire s-ar fi petrecut în zilele 
noastre, aş fi avut prilejul să scot repede telefonul mobil şi 
să fac o poză. Pe atunci, însă, nu era ca acum, când toţi fac 
poze, dar nimeni nu mai are fotografii. Cum erau, de pildă, 
ale noastre, aşezate frumos în cutia de alamă a bunicii sau 
înrămate deasupra patului. Dar memoria mea se dovedeşte 
mai exactă decât orice poză. Dacă închid ochii, o văd şi acum 
pe fetiscana aceea, naltuta, zveltă, cu părul ondulat şi lăsat 
pe spate, cu pometii săltaţi şi sprâncenele arcuite. Nu e 
singura poză pe care n-am avut prilejul s-o fac, dar o port în 
cutia cu fotografii a memoriei mele. 

Am fost cuminte în zilele următoare, de teamă să nu fiu 
consemnat la cazarmă. Duminică, îmbrăcat cu uniforma de 
oraş, călcată de puteai să te tai pe dunga de la pantaloni, am 
străbătut, cu inima spărgându-mi pieptul, tot drumul de la 
Catedrala Madona, pe lângă Fântâna Purcarului, si 
traversând Piaţa Veche, până pe trotuarul din faţa Cofetăriei 
Minerva. Am aşteptat un ceas şi n-a venit nimeni. Nu m-am 
gândit nici în ruptul capului să plec, dacă n-ar fi venit, aş fi 
aşteptat, plin de speranţă, până seara, la ora întoarcerii la 
garnizoană. Putin după ora două a apărut. „De unde stiai că 
am ajuns deja?” am întrebat-o. „Vă dă drumul în oraş la 
unu!” a răspuns ea, râzând. Şi de unde erai sigură c-am să 
vin direct aici, îmi venea s-o întreb, dar n-am mai zis nimic. 
Din clipa aceea am ştiut că între noi s-a înfiripat un 

sentiment de afecţiune pe care l-am apărat amândoi şi l-am 
amplificat, iată, până astăzi, după mai bine de patruzeci de 
ani. 

Pe prietena mea o chema Maria Cristina. Tara noastră se 
numeşte atât de frumos Grădina Maicii Domnului. Mă 
gândesc, păstrând proporţiile, ca familia mea poate fi 
socotită, într-un anume fel, o grădină a Maicii Domnului. Pe 
bunica, mama tatălui meu, o chema Maria. Pe soţia mea o 
cheamă Maria. Şi, în ordinea firească a lucrurilor, pe 
nepoata noastră o cheamă tot Maria. Atâtea Marii care mi- 
au dat viaţă, mi-au insufletit viaţa şi, iată, mi-au motivat 
viaţa. Atâta doar că pe străbunica o chema Anastasia şi, 
pentru a întregi cercul, pe nepoata mea, pe numele întreg, o 
cheamă Anastasia Maria. O familie frumoasă, cu atâtea 
Marii, încât am putea spune cu sufletul împăcat că Sfânta 
Maria este apărătoarea noastră, se roagă pentru noi, 
păcătoşii, acum şi-n ceasul morţii noastre. 

Dintre cele două nume ale soţiei, îl folosim în casă pe cel 
de Cristina, ceea ce face, pentru noi, din sărbătoarea 
Crăciunului o dublă sărbătoare. 

Să nu anticipăm. Suntem, încă, în 1983, abia ne-am 
cunoscut, nici măcar n-am avut curajul s-o ţin de mână. Cum 
nu puteam vorbi nestingheriti peste gardul şcolii, am ales ca 
formă de comunicare biletelele pe care le strecuram la 
repezeală printre ochiurile plasei de sârmă. Pentru tinerii de 
azi, obişnuiţi cu Messenger-ul Facebook-ului, modul nostru 
de comunicare poate părea înduioşător. Mai aproape de 
nopţile albe ale lui Dostoievski decât de vremurile de azi. 
Poate că tocmai modul în care s-a născut prietenia noastră, 
fragilitatea acelei relaţii, dată de constrângerile pe care 
trebuia să le depăşim, a făcut ca sentimentele să ne reziste 

în timp. Multă vreme ne-am aflat într-o stare de graţie, chiar 
dacă ne puteam vedea şi vorbi nestingheriti doar de două ori 
pe lună şi numai duminică după-amiază. 

Era şi o şansă în asta pentru că de obicei duminică după- 
amiază oraşul era pustiu, iar asta ajuta comunicării noastre, 
dându-ne sentimentul că suntem, în infiriparea iubirii 
noastre, singuri pe lume. Şi am învăţat ce înseamnă dorul de 
celălalt, cu siguranţa că, măcar pentru scurt timp, întâlnirea 
ce avea să urmeze o să-l mai domolească. În timpul liceului 
militar, n-am spus nimic acasă despre prietenia noastră. Ei i- 
a fost chiar mai uşor, căci stătea la internat, familia ei nu era 
din Craiova, ci din Valea Stanciului, o comună situată ceva 
mai la sud, spre Dunăre. 

Când am trecut în anul patru şi m-am socotit destul de 
mare să nu trebuiască să mă încumet să invit o fată doar la 
cofetărie, am început să mergem la cafeneaua lui Agop din 
faţa Universităţii. Armeanul Agop Melichian era vestit în 
toată Craiova pentru cafeneaua lui. Nu doar pentru că acolo 
se bea o cafea foarte bună, dar şi pentru că, fiind situată 
lângă Universitate, mai toţi studenţii treceau pe la el. Nu 
cred să existe vreun absolvent de universitate din anii aceia 
pe care să nu-l încerce un licăr de nostalgie la auzul numelui 
acestuia. Cafeneaua lui Agop era, pe timpul verii, o terasă 
plină de verdeață. Agop servea, de obicei, el însuşi, glumind 
cu toată lumea. Era un tip brunet, cu părul des şi ondulat, cu 
o mustață subţire sub nasul coroiat si sprâncene groase, 
arcuite, tipice pentru poporul acela caucazian. Era un bărbat 
frumos, avea aerul unui tenor italian, aducea cu un cântăreţ 
latino-american la modă din vremea aceea care trecuse şi 
prin România, Luis Alberto del Paranâ. Cafeneaua lui Agop 
este importantă pentru noi căci pe terasa aceea, aplecati 

unul spre celălalt şi cu degetele atingându-se printre ceştile 
de cafea, am vorbit pentru prima oară despre vieţile noastre 
ca despre una singură. Cu familia Melichian aveam să ne 
mai întâlnim, căci fiul lui Agop, Adrian, a fost o vreme şeful 
soţiei mele, la OCL Alimentara. 

Ba uneori o invitam pe Cristina şi la dans. Erau două 
discoteci în oraş unde mergeam, la Casa Sindicatelor şi la 
Dinamo. Va întrebaţi cum reuseam să frecventam 
discotecile, dacă la şapte seara trebuia să fiu înapoi la 
cazarmă. Pe vremea aceea, discotecile nu se deschideau 
târziu, în noapte, ca azi, încât şi cei ca mine, chemaţi de 
trambita stingerii, aveau timp sa se bucure. Cum zice 
Ecleziastul: „Pentru toate există o vreme; şi orice lucru de 
sub cer are timpul lui”. 

Acest tip inedit de prietenie duminicală nu s-a terminat 
odată cu bacalaureatul şi absolvirea Liceului Militar. A 
continuat încă trei ani, cât timp am urmat cursurile Şcolii 
Militare. Atunci a fost chiar mai greu, căci nu ne mai puteam 
întâlni de două ori pe lună, uneori treceau câte o lună-două 
fără să ne putem vedea. Şcoala Militară era la Sibiu, permisii 
nu se acordau decât cel mult o dată pe lună, şi asta cu 
oarecare noroc, iar drumul de la Sibiu la Craiova era lung, 
nu atât ca distanţă, cât din cauza trenurilor care trebuiau 
schimbate de mai multe ori. Pe de altă parte, relaţia asta, 
trăită mai mult în suflet, cu întâlniri rare şi cu timpul 
măsurat, ne-a încredinţat de sinceritatea şi afecțiunea 
reciprocă şi ne-a pregătit pentru ce avea să urmeze, 
absentele mele de acasă, cauzate de îndatoririle militare, 
făcând ca momentele trăite împreună să aibă, fără să 
exagerez, un aer sărbătoresc. 

Cum am terminat Şcoala Militară, unul dintre primele 

lucruri pe care le-am făcut a fost să o cer pe Cristina de 
soţie. Bănuiam că viaţa mea va fi o permanentă călătorie şi, 
aşa cum un absolvent de seminar nu poate deveni preot fără 
să se căsătorească, simţeam că nici eu nu pot fi ofiţer fără 
să-mi leg viaţa de o femeie pe care s-o indragesc, să am un 
cămin unde să ştiu că mă aşteaptă fiinţa iubită şi unde pot să 
mă întorc din misiunile mele. Mi-am prezentat logodnica 
părinţilor mei, apoi, împreună cu ei, am mers la părinţii 
fetei, s-o cerem. Era, în comportamentul ăsta, în respectul 
faţă de părinţi, ca protectori ai căsniciei noastre, ceva din 
tradiţiile noastre de la Plenita, la fel era şi în comuna ei, la 
Valea Stanciului. Căsătoria noastră s-a celebrat cu discreţie, 
fără surle si trambite, eram foarte tineri, dacă socotesti că 
ne-am cunoscut la şaisprezece ani, acum abia împlinisem 
douăzeci şi unu, aveam o viaţă întreagă înainte pentru care 
nu eram pregătiţi. Privind în urmă, de la distanţa celor 
patruzeci de ani care au trecut, nu pot să nu mă gândesc că, 
probabil, întâlnirea noastră a fost pusă sub semnul 
Providentei. Prima întâlnire, din priviri, reîntâlnirea, de o 
parte şi de alta a plasei de sârmă a liceelor noastre 
alăturate, faptul că o chema tot Maria, ca pe bunica, şi că 
ne-am căsătorit pe 8 octombrie 1988, la exact cinci ani după 
ce ne-am cunoscut. Si oblăduirea Providentei continuă si 
acum, avem o familie fericită, fiul şi nora noastră sunt la 
casa lor, bine situaţi, fără să aibă nevoie din partea noastră 
decât de binecuvântare, suntem de două ori bunici. Şi viaţa 
merge înainte, purtându-ne şi pe noi cu ea, chiar dacă într-o 
bună zi, cum e legea firii, fără noi. La fel cum viaţa merge 
înainte şi după ce părinţii soţiei mele s-au stins pe rând. Mai 
întâi mama soacră, Rodica, iar la un an distanţă, tata socru, 
Virgil. Au fost doi oameni deosebiți: mama soacră, 

profesoară de limba română şi franceză, iar tata socru, 
jurist, secretarul primăriei din Valea Stanciului, până când s- 
au stins. Veneau oamenii din sat să îl întrebe cum îşi rezolvă 
problemele şi când avea 83 de ani. A fost un om absolut 
remarcabil. Le mulţumesc pentru ceea ce mi-au dăruit, fata 
lor cea mare. 


Povestea idilei noastre m-a făcut să sar peste o perioadă 
importantă din viaţa mea, asupra căreia vreau totuşi să 
zăbovim. E vorba de anii petrecuţi la Şcoala Militară. Fără a- 
i lua în seamă, profilul meu sufletesc ar fi dificil de descris, 
ar rămâne incomplet. A fost perioada în care m-am format ca 
om. Programul la care eram supuşi era destul de dur, 
incomparabil cu cel de la Liceul Militar. Acolo provocarea 
venea mai ales din dificultatea de a te împărţi între viaţa de 
cazarmă şi partea de adolescenţă netrăită, doar imaginată. 
La Şcoala Militară pregătirea de luptă urma o metodă 
severă, încercând să te educe pentru a face faţă situaţiilor 
dintre cele mai critice. Nu ştiu dacă aţi avut prilejul să 
vedeţi filmul Colina (The Hill) . Vizionarea lui mi-a amintit 
câteva dintre tratamentele fizice la care eram supuşi, dar 
aici se opreşte comparatia, căci comandanții noştri erau 
neinduplecati, fără a fi cruzi. La pregătirea fizică adaptată 
atât situaţiilor defensive, cât şi celor ofensive, în care eram 
învăţaţi atât să ne apărăm în tranşee, dar şi să facem acţiuni 
de cercetăşie înapoia liniilor inamice, se adăuga şi formarea 
psihologică. Eram deprinşi să facem faţă pericolelor 
persistente, istovitoare şi deprimante, situaţiilor care par 
fără ieşire. Nu era nimic exacerbat, niciuna dintre probele 
acelea extenuante nu era inutilă, eforturile noastre de a le 
face faţă nu s-au dovedit zadarnice. Am fost nevoit, în tea- 

trele de operaţii, să fac faţă unor situatii-limita pe care 
pregătirea de la Şcoala Militară, fără să bănuim aşa ceva pe 
atunci, le-a prefigurat. Vreau, pe această cale, să aduc 
multumirile mele, şi prin mine, recunoştinţa atâtor serii de 
absolvenţi ai Şcolii Militare din Sibiu, comandanților si 
profesorilor noştri şi, cu oarecare nostalgie, să le prezint 
scuzele mele pentru ceea ce atunci, cu obidă, mi se părea 
uneori prea mult şi prea greu. Dar care în timp s-a dovedit 
atât de folositor. 

La Liceul Militar imparteam dormitorul cu alţi şapte 
colegi. La Şcoala Militară eram şaisprezece într-un dormitor. 
Nu aveam un spaţiu intim, uneori, seara, culcat pe spate, cu 
ochii deschişi, nu vedeam nici măcar plafonul, căci paturile 
erau suprapuse. Nimic în jur nu era al meu, doar gea- 
mantanul şi o porţiune dintr-un dulap. Gândiţi-vă, am trăit 
şapte ani, patru de liceu şi trei de şcoală militară, fără să am 
o cameră a mea, sertarul cu tricourile de hipiot întârziat, 
casetofonul la care să ascult muzica preferată, uşa pe care s- 
o încui ca să pot rămâne singur şi să nu fiu tulburat în 
reveriile mele adolescentine. Faptul că nu am avut o cameră 
a mea a făcut ca sufletul meu să ţină locul ambientului pe 
care nu-l puteam avea. Rafturile de cărţi, afişele cu formaţii 
rock sau cu fotbalişti, masa de lucru şi caietele de însemnări, 
toate astea şi-au găsit loc în mine. Am învăţat să duc o viaţă 
lăuntrică ce s-a contrabalansat cu cea din cazarmă, fiecare 
bucurie a fost, în felul ăsta, mai mare, fiecare atingere a 
fetei care mi-a fost, în toţi anii aceştia, singura prietenă, mai 
emoţionantă, fiecare privelişte şi moment de libertate, fără 
să trebuiască să număr ceasurile până când trebuie să mă 
întorc la cazarmă, mai atrăgătoare. S-ar putea crede că 
militarii, ducând o existenţă mai aspră, mai intesata de 

reguli, nu sunt sensibili. E o greşeală, tocmai specificul vieţii 
militare face să fim bogaţi sufleteşte, să apărăm ceea ce e al 
nostru şi să-l pretuim, sa împărţim bucuriile şi necazurile 
aşa cum ne imparteam cu colegii de dormitor darurile din 
pachetele primite de la familii. 

La Şcoala Militară de la Sibiu, chiar la debutul cursurilor, 
am depus jurământul militar. Pentru mine a fost un moment 
important, aşa cum trebuie să fi fost şi pentru camarazii mei. 
Semnificaţia jurământului a fost, desigur, aceea a marcării 
unei mari responsabilităţi, onoarea cuvântului dat. A fost, 
însă, şi sentimentul că am făcut un gest din categoria 
lucrurilor definitive, că am intrat pe un drum fără întoarcere. 
De fiecare dată când sunt pus în faţa unei alegeri, mă 
gândesc la tânărul acela de optsprezece ani, subtirel, 
emoţionat. Cum ar fi procedat el într-o atare situaţie? La 
început tânărul acela rostind jurământul militar am fost eu 
însumi, apoi mi-a fost ca un frate mai mic, ca un fiu, încă 
puţin şi i-aş putea fi bunic. Ceea ce înseamnă că ceva din 
mine a rămas neschimbat din ziua legământului, dacă mă 
întorc mereu spre tânărul care am fost e pentru că n-aş vrea 
să-l dezamăgesc vreodată. Socotind distanţa de la cadetul 
acela până la generalul cu patru stele, şeful Statului Major al 
Apărării şi ministrul Apărării, s-ar putea spune că el 
datorează ceva generalului care avea să devină. Lucrurile nu 
stau deloc aşa. Eu sunt cel care îi datorează lui. Fără 
încrederea lui în viitor, fără sinceritatea asumată cu care a 
întâmpinat jurământul militar, stelele nu s-ar fi aşezat pe 
epoletii mei, ci ar fi rămas pierdute în Univers. 

Şcoala Militară a fost perioada unor alegeri pentru 
întreaga mea viaţă. Şi nu doar depunerea Jurământului 
militar. O altă opţiune a fost cea legată de arma căreia urma 

să-i aparţin. Poate că unii se vor mira aflând că am ales 
infanteria. Dar, vă rog să mă credeţi, infanteria nu e ceea ce 
se păstrează în imaginea unora, trupe de soldaţi mergând la 
nesfârşit, risipindu-se pe câmp - de aceea infanteriştilor li se 
mai spune şi iepuri de câmp - ori alergând printre tancuri în 
timpul atacurilor cu blindate. Infanteria este una dintre 
armele cu cea mai mare deschidere. Un infanterist este 
pregătit pentru orice, de la apărare până la cercetăşie şi 
vânători de munte, chiar şi membrii brigăzii de gardă se 
selectează dintre  infanterişti. Ei au brevet pentru 
conducerea blindatelor şi sunt tintasi dintre cei mai buni. De 
altfel, alegând infanteria, urmam oarecum o tradiţie de 
familie, căci şi bunicul care făcuse războiul pe ambele 
fronturi fusese infanterist, trăgător la puşca mitralieră, o 
armă care le seamănă carabinelor din filmele western, ceva 
între pistolul mitralieră şi mitraliera de campanie, potrivită 
pentru ţintele aflate la depărtare. 

În diversitatea de opţiuni din cadrul infanteriei, am optat 
pentru cercetăşie. Era cât pe ce să fiu deturnat de la 
alegerea mea când comandantul Brigăzii 30 Gardă, colonelul 
Constantin Onisor, ne-a vizitat şcoala în căutare de 
candidaţi. Brigada 30 Gardă este o unitate de elită care, 
printre altele, este cea care prezintă onorul în cadrul 
vizitelor oficiale. Regimul brigăzii era destul de dur şi, după 
părerea mea, cam monoton. Colonelul Onişor a cerut să-i fie 
aduşi toţi elevii Şcolii Militare care aveau în jur de un metru 
optzeci, plus, minus de centimetri. Adică fix înălţimea mea. 
Dacă m-ar fi văzut, tare mi-e teamă că aş fi fost printre cei 
selecționați. Destinul a făcut ca eu să fiu într-o altă misiune 
şi am lipsit la acel casting improvizat. Şi aşa am pierdut, fără 
părere de rău, prilejul să particip la onorul pe care garda îl 


70 NICOLAE CIUCĂ 


dădea, în diverse ocazii, comandantului suprem. 

A fi cercetaş nu e doar un mod de a-ţi îndeplini obligaţiile 
militare, ci un mod de a fi, aş zice chiar o dimensiune a 
condiţiei umane. Cercetaşul e cel care culege informaţii 
despre inamic în toate condiţiile de timp şi de vreme, ziua 
sau noaptea, infiltrându-se în spatele liniilor inamice si 
cercetând urmele, precum indienii din romanele lui Karl May 
sau Fenimore Cooper. lată cum îl defineşte ProPatria MApN 
pe militarul cercetas: A fi cercetaş înseamnă să vezi şi să nu 
fii văzut, să auzi fără a fi auzit, să fii discret dar, totodată, 
omniprezent. „Audi, vidi, sile!” (Ascultă, urmăreşte şi taci) 
este motto-ul care defineşte blazonul cercetaşilor. Ziua 
noastră, a cercetasilor militari, se sărbătoreşte pe 12 
noiembrie. 

Înainte de a închide acest capitol din viaţa mea, vreau să 
le mulţumesc tuturor celor care au fost profesorii, lectorii, 
îndrumătorii, comandanții 
(maior Balint Florea, locotenent-major Teodorescu Cristian, 
locotenent Manci loan) şi camarazilor mei din Plutonul 2, 
Compania a 3-a, într-un cuvânt, promoţia 1988 a Şcolii 
Militare de Ofiţeri Activi „Nicolae Bălcescu”! 


Am ajuns în anul 1988. Proaspăt absolvent al Şcolii 
Militare, logodit cu o fată fermecătoare, îmi încep cariera 
militară. Primul post pe care l-am ocupat, imediat după 
absolvire, a fost cel de comandant de pluton de lansare 
rachete antitanc la Regimentul 26 Infanterie Craiova. 
Complexitatea acelei funcţii este o dovadă a ceea ce 
spuneam, legat de perspectivele pe care arma infanteriei le 
poate oferi. Lansatoarele de rachete antitanc constituie 
instalaţia de luptă a infanteriei împotriva blindatelor 

inamice, făcea parte din mijloacele de luptă sofisticate ale 
armatei de la acea vreme. Mi-a plăcut. Din perspectiva 
carierei care a urmat, aş putea spune că anul cât am 
funcţionat la Regimentul 26 Infanterie (din august '88 până 
în februarie '89) a fost ca o piatră unghiulară pentru cariera 
mea. Atât în ce priveşte deprinderea conduitei de 
comandant, cât şi în ce priveşte anumite opţiuni pentru 
cariera următoare. Le mulţumesc tuturor, de la comandantul 
de regiment, maiorul Neagoe Constantin, la comandanții de 
baterie şi companie, căpitanul Mircea Koch şi căpitanul 
Vasile Gagiu, precum şi comandanților de batalion, căpitanul 
Ion Marian şi căpitanul Dan Predatu. 

Trecerea mea, în perioada februarie - martie 1989, de la 
comandant de pluton lansare la cea de comandant de pluton 
cercetare, şi anume la Batalionul 121 Cercetare, a fost 
însoţită de unul dintre cele mai frumoase momente ale vieţii 
mele. Am primit vestea că o să fiu tată. Ca şi alte coincidente 
providentiale din existenţa mea, buna vestire am aflat-o 
chiar de ziua mea, pe şapte februarie. N-am putut să mă 
bucur prea mult împreună cu soţia mea, pentru că am fost 
chemat într-o misiune unde am rămas să meditez de unul 
singur la viitoarea mea condiţie de tată. 

Pentru mine subiectul ăsta are o conotaţie în plus faţă de 
relaţia firească, de afecţiune, dintre tată şi fiu. E o temă 
sensibilă, o nostalgie care vine nu din ceea ce s-a întâmplat, 
ca orice amintire, ci din ceea ce n-am putut face să se 
întâmple. Mângâierea de a avea un copil şi nemângâierea de 
a nu fi putut sta cu el atât de mult timp cum mi-aş fi dorit. Aş 
fi vrut să nu scriu asta, dar nu pot, pentru că m-a marcat. 
După venirea pe lume a lui Stefanita, ne-am bucurat de o 
jumătate de pâine în plus pe zi şi un litru de ulei pe lună, 


72 NICOLAE CIUCĂ 


dacă îmi aduc bine aminte, aşa era atunci. 

Sunt mândru de fiul meu. A făcut medicină, dar apoi a 
luat o decizie curajoasă. A fost o vreme când condiţia de 
medic devenise ingrată, se porniseră campanii de denigrare 
împotriva unor medici celebri, inclusiv împotriva mentorilor 
săi, pe care îi respecta. Asta l-a amărât atât de mult încât m- 
a rugat să nu mă supăr dacă o să renunţe, în favoarea 
celeilalte pasiuni, informatica. Are o carieră de succes ca 
bussines intelligence developer la o companie importantă 
din domeniul bancar. L-am înţeles, chiar dacă i-am acceptat 
cu greu renunţarea la medicină. Se poate ca în decizia lui să 
fi contat şi faptul că, în felul ăsta, lucra în aceeaşi branşă cu 
cei mai buni prieteni. Nu cred că a fost întâmplător, cred că 
aşa a fost să fie, aleasa inimii lui, Andreea, lucrează în 
branşă, face digital marketing. 

Îmi amintesc de ziua când ne-a adus vestea că a fost 
admis la facultate. Am fost fericit dar, în adâncul sufletului, 
eram frământat de sentimente amestecate. Pe de o parte, 
eram bucuros că a crescut şi că o să fie un om învăţat, pe 
altă parte - şi nu ştiu dacă o să mă intelegeti - parcă îmi 
părea rău c-a crescut, aş fi vrut să fie din nou mic, s-o luăm 
de la început, să am prilejul să retrăiesc împreună cu el 
copilăria. Nu am avut bucuria de a-i fi alături în primele luni, 
să-l ţin la piept. Când a făcut primii paşi, eram la cursul de 
comandanţi de companie, la Făgăraş. Când m-am întors, 
cum am intrat pe uşă, soţia îmi zice: „Uite, asaza-te aici, pe 
covor”. Pe urmă, cu copilul în braţe, adaugă: „Acuma fii 
atent!” L-a coborât încet din braţe, l-a pus pe picioare şi i-a 
dat drumul către mine. De parcă, în loc să fiu primul martor 
al acelei imagini unice a copilului care face primii paşi, aflam 

veşti despre familia mea cum ar afla un străin. 

Nu am putut fi împreună cu Stefanita Bogdan în prima lui 
zi de şcoală. Nici când a terminat clasa a opta şi a dat 
examenul de capacitate. Eram părtaş la toate astea doar 
prin telefon. Când a început clasa întâi, eram în misiune în 
Angola. Când a terminat clasa a opta, eram în misiune în 
Irak. „Ce mai e pe-acasă?” îmi întrebam soţia. „Dar tu cum 
eşti?” răspundea ea cu o întrebare la întrebare. „Bine”, 
spuneam, de fiecare dată. „Dacă tu eşti bine, venea 
răspunsul, şi noi suntem bine.” Aşa s-a întâmplat că viaţa 
noastră conjugală a fost făcută mai mult din aşteptări. lată si 
cea mai sinceră declaraţie de dragoste pe care i-am făcut-o 
soţiei mele: „Dacă eu aş fi fost tu, nu aş fi stat măritată cu 
mine”. O spuneam în glumă, desigur, dar şi cu un soi de 
amărăciune. Pentru ea, viaţa asta care se spune că e în doi, 
dar a fost mai mult cu unul într-o parte şi altul în alta, n-a 
fost chiar o surpriză. Se obisnuise cu ea încă din vremea 
şcolilor mele, când ne vedeam atât de rar. Am sentimentul, 
uneori, că absentele întăresc cel puţin la fel de mult o relaţie 
ca prezentele. Abia în absenţa unui om înţelegi cât de mult 
contează el pentru tine. Dorul, când e simţit în acelaşi timp 
şi de bărbat şi de femeie, poate să fie uneori mai tandru 
decât o imbratisare. 

Cristina m-a aşteptat o viaţă. Chiar dacă am trecut în 
rezervă, situaţia nu s-a schimbat prea mult. Încă mă 
aşteaptă şi acum, pentru că munca mea începe la şase 
dimineaţa, când plec, şi se încheie când ajung acasă, la zece 
sau la unsprezece. Sunt zile în care nici măcar nu apucăm să 
vorbim, o găsesc dormind, o las dormind. Ea mă aşteaptă 
mereu, când ajung la o oră rezonabilă, ceea ce nu se 
întâmplă prea des, îmi pune masa şi în timpul cinei mai 

povestim câte ceva, mai ales eu, căci acum mie mi se întâm- 
plă mai multe, iar cel mai lung dialog este despre cele două 
nepotele care ne umplu viaţa. 

Când eram în teatrul de operaţii, ea nu a lăsat niciodată 
să se vadă că îi e teamă pentru mine. Nu mă suna niciodată, 
mă lăsa pe mine să telefonez. A fost o comunicare dincolo de 
cuvinte, a răbdat mult (verbul a rabda nu e deloc exagerat 
aici), a făcut faţă neliniştii băiatului, care crescuse deja şi ar 
fi avut nevoie de un părinte cu care să se sfătuiască. Tatăl 
meu avea dreptate când mă prevenea în legătură cu 
dificultatea drumului pe care doresc să merg. Celor care 
simt chemarea pentru viaţa militară sunt dispus să le 
împărtăşesc din experienţa mea. Dar sfatul tatălui meu 
rămâne valabil: e o carieră pentru care trebuie să fii făcut, 
ca să nu regreţi după aceea. 


Ca ofiţer la Compania 1 Cercetare din Batalionul 121 
Cercetare a presupus o altă viaţă profesională şi cu atribuţii 
specifice. Batalionul era alcătuit din subunități mai mici, cu 
structuri de cercetare diferite de tot ce făcusem până atunci. 
Unităţile erau specializate în activităţi de supraveghere, 
observare, acţiuni de cercetare - diversiune. În felul în care 
era organizat, batalionul era o unitate de elită a armatei. Şi a 
fost recunoscut ca atare. Modul în care s-a făcut acea 
recunoaştere a performanţelor noastre pare uşor ridicol 
astăzi, dar, judecând după standardele de atunci, era de-a 
dreptul de invidiat. La urma urmei, e greu pentru cine n-a 
trăit o epocă atunci când a fost s-o judece cu criteriile de 
acum. 

Fi bine, datorită performanţelor noastre în ridicarea 
capacităţii de luptă a Batalionului am primit răsplata ca 

detaşamentul unităţii noastre să deschidă parada militară a 
blocului de tehnică, de Ziua naţională, care pe atunci era 23 
august. lar eu, comandantul acelui pluton, care purta titlul 
de Plutonul 1 TAB-Cercetare, am făcut parte din acel 
detaşament. Dând onorul spre dreapta, a fost prima şi ultima 
dată când am văzut pe viu cuplul dictatorial. Imensa clădire 
a Casei Radio de pe Calea Ştirbei Vodă era pavoazată, încât 
părea ca nouă. Trecând acum prin aceleaşi locuri şi văzând 
clădirea pustie, cu ferestrele întunecate ca nişte găvane 
oarbe şi cu tencuielile căzute, mi-e greu să-mi imaginez 
senzaţia pe care am avut-o atunci. Nu e singurul lucru care 
mă surprinde astăzi, amintindu-mi de anii de dinainte de 
Revoluţie. Nu am fost un rebel, condiţia de militar nu-mi 
permitea asta, n-am fost nici politruc, nici în Şcoala militară, 
nici în scurtul răstimp cât am fost la comandă până în 
decembrie 1989 nu am căutat să dau bine din punct de 
vedere politic, efectiv nu m-a interesat, voiam să-mi fac 
meseria. Şi dacă mă gândesc bine, nici mai târziu, după 
Revoluţie, n-am făcut decât să respect faptul că într-o 
democraţie trebuie să existe un control politic al 
Parlamentului, mai ales prin buget, şi un comandament cu 
conotaţie politică, aşa cum este Consiliul Suprem de Apărare 
a Ţării, din care, de mai multe, am făcut parte. Dar n-am 
agreat niciodată intruziunea politicului în chestiuni ce ţin 
strict de ordinea şi disciplina militară. N-am făcut concesii 
care să arunce o umbră asupra carierei mele, am fost 
disciplinat, dar nu servil, şi spun asta pentru camarazii mei 
de arme mai tineri, să ştie că se poate şi aşa. De la parada 
aceea, n-am plecat totuşi cu mâinile goale. Transportoarele 
amfibii blindate pe care le-am folosit la defilare au fost date 
în dotarea batalionului nostru. Eram atât de mândri că 

primisem ceva tehnică nouă! Nu se mai primise din anii '70. 

În anul acela, premergător Revoluţiei Române, printre noi 
plutea o anumită stare de confuzie, alimentată mai ales de 
ştirile care veneau din afara ţării, prin posturile de radio. Ar 
fi prea mult să spun că aveam o stare de aşteptare. Cred că 
românii au fost luaţi prin surprindere de evenimentele din 
decembrie. Nimeni nu ne spusese vreodată că ipoteza 
căderii comunismului poate fi luată în discuţie. Dacă unii au 
făcut concesii reprobabile, a fost şi din slăbiciune 
omenească, din incapacitatea de a rezista la presiuni sau la 
ispite, sau din dorinţa de a parveni, folosind cârja politică 
pentru a sări peste rând, dar a fost şi din cauză ca ei 
credeau că regimul comunist va fi veşnic. lată că n-a fost, şi 
pentru unii Judecata de Apoi a venit ceva mai devreme. 

Ca o bună dovadă că armata nu fusese pregătită pentru 
ceea ce avea să urmeze, n-am alt argument mai potrivit 
decât propria biografie. Pe data de şaisprezece decembrie 
1989, eram la Pleniţa, la bunici, să îi ajutăm să taie porcul, 
aşa cum se face în preajma Crăciunului. Fiind o zi de 
sâmbătă, dacă îmi aduc bine aminte, solicitaserăm părăsirea 
garnizoanei şi eu, şi tata. Era obligatoriu, nu se putea altfel. 
Cum pe vremea aceea nu existau telefoane mobile, am dat 
amândoi, ca punct de contact, telefonul fix al 
unei matusi care locuia câteva ulite mai departe. Era amiaza 
zilei. Trebăluiam prin curte, când a venit mătuşa şi i-a spus 
tatălui că: „Au sunat după tine! Te cheamă urgent la 
unitate!” Tata a ridicat neputincios din umeri, uitându-se la 
bunicul ca un fel de scuză că va trebui să plece şi nedumerit 
în legătură cu urgenţa rechemării la unitate. „Nu-i nimic, a 
zis bunicul. Rămâne flăcăul ăsta.” Adică eu. Nici n-a apucat 
tata să se spele, că a venit din nou mătuşa, acum pentru 

mine: „Au sunat şi după tine. Urgent la unitate!” Abia în 
clipa aia am înţeles toţi trei ce se întâmplă, iar bunicul, care 
şi le ştia, din amintirile de veteran, pe ale lui, ne-a spus: „Nu 
care cumva să lăsaţi ruşii să ne ia ţara!” 

Pentru mine, însă, anul acela a însemnat mai ales 
naşterea fiului nostru, Ştefăniţă Bogdan. În timpul 
Revoluţiei, care la Craiova şi-a avut victimele ei, soţia mea 
îşi strângea, cu nedumerire amestecată cu teamă, pruncul la 
sân. Meditez uneori la felul în care destinul amestecă 
naşterea cu moartea, speranţele şi dezamăgirile, nădejdile şi 
deznădejdile. Când fiul nostru doar ce se adăugase lumii 
ăsteia, privind cu nedumerire şi abia deprinzându-se cu 
umbrele degetelor pe perete, eu împreună cu camarazii mei 
din batalionul de cercetare încercam să nu cădem victime 
ale zvonurilor care mai de care mai alarmiste, ale luptei cu 
terorişti pe care nimeni n-a reuşit să-i identifice. 

Când s-a născut prima nepoată, mi-ar fi plăcut s-o cheme 
Anastasia, ca pe străbunica. Am aflat, cu înduioşare, că fiul 
meu se gândise la acelaşi nume, adăugându-l la cel al bunicii 
şi pe cel al mamei lui: Anastasia Maria. Dar şi apariţia ei pe 
lume s-a petrecut sub auspicii simbolice. Micuța s-a născut 
pe saptesprezece ianuarie 2020 când planeta începea 
calvarul pan- demiei. Dar probabil că aşa e legea firii, 
naştere şi moarte, îngustimi şi lărgimi, aşa cum e Coloana 
Infinitului. 

Anii petrecuţi la Batalionul 121 Cercetare au însemnat ani 
de desăvârşire profesională, de maturizare şi de deschidere 
de noi perspective. Pentru toate acestea le mulţumesc 
comandanților şi camarazilor mei, maior Purcaru Marin, 
maior Lungu George, maior Dinu Ştefan, căpitan Puiu 
Nicolae, căpitan Ionescu Dan şi tuturor celor cu care am 

avut onoarea să lucrez şi de la care să învăţ, cum se spune, 
meserie. 


În debutul anilor '90 am trăit acelaşi sentiment pe care 1- 
au încercat probabil mai toţii românii, şi anume că putem 
spera, că orice e posibil. Pentru mine schimbările au avut şi 
conotaţii prozaice: după Revoluţie a fost mai uşor să facem 
rost de scutece şi de lapte pentru copil. În rest, dat fiind că 
existenţa mea se încadra în canoanele regulamentelor 
militare, nu mi s-au întâmplat lucruri spectaculoase. Nu 
puteam participa la frământările din jur, uniforma militară 
nu mi-o permitea. Ceea ce a însemnat, cu adevărat, o 
schimbare a fost iniţierea reformelor în Armată, care au 
debutat în toamna primului an postrevolutionar cu angajarea 
militarilor profesionişti, pe bază de contract. În ce mă 
priveşte, preparativele pentru a interactiona cu noul profil al 
militarilor au fost îndeplinite prin cursul rezervat 
comandanților de companie cercetare, de la Făgăraş, pe 
care l-am urmat timp de şase luni, din mai până în octombrie 
1990. Să nu se înţeleagă faptul că titulatura de militar 
profesionist însemna că erau profesionişti din perspectiva 
performanţelor. Ei aveau acest statut pentru că activau pe 
bază de contract. E drept că instructia lor se făcea pe alte 
standarde, aveau un nivel de asumare şi o capacitate de 
învăţare superioare, poate şi datorită vârstei. Procesul 
acesta de transformare a Armatei a continuat până în 
momentul când, în 2007, printr-o lege adoptată doi ani mai 
devreme, s-a renunţat la serviciul militar obligatoriu. Există 
în prezent opinii care consideră că această măsură trebuie 
revizuită, având în vedere contextul conflictului armat din 
proximitatea graniţelor. Eu am rezerve faţă de opţiunea 

revizuirii, reintroducerea conscripţiei necesită condiţii pe 
care în prezent nu le îndeplinim. Şi îmi manifest speranţa ca 
încheierea războiului să facă această dezbatere caducă. 

Anul 1993 a însemnat o nouă treaptă în cariera mea 
ostăşească. Am dat examen la Academia Militară pentru 
poziţia de ofiţer de comandă şi de stat major. În general, am 
fost un student bun, chiar foarte bun, pentru că ajunsesem 
acolo unde am visat ca ofiţer, să fiu student al Academiei de 
Înalte Studii Militare, căci aşa se numea atunci. De altfel, nu 
mi-aş fi putut împlini visul de a deveni ofiţer fără să învăţ 
carte. Cei care nu îndeplineau anumite standarde la Liceul 
Militar, nu aveau note bune sau nu-şi luau bacalaureatul, nu 
puteau accede mai departe la Şcoala de Ofiţeri. La fel este şi 
acum, sunt standarde obligatorii. Am intrat primul la 
Academia Militară, după un examen dur, la care au fost zece 
candidaţi pe un loc. În promoţia mea am fost cam cinci sute 
de studenţi. Dintre aceştia, am reuşit să termin şef de 
promoţie. Primul intrat, primul clasat. Am fost şeful 
promoţiei 100 a Academiei de Înalte Studii Militare, în anul 
1995. Fiul meu era prea mic ca să înţeleagă, dar mă 
gândeam că atunci când o să fie mare, o să fie pentru el un 
motiv de mândrie. Dar până să se mândrească el cu mine, 
dat fiind că a fost mereu premiant, m-am mândrit eu cu el. Şi 
asta e în ordinea firească a lucrurilor. 

Putin după absolvirea Academiei Militare am dobândit 
gradul de căpitan şi am fost selecționat pentru cursurile de 
pregătire pentru misiuni în străinătate. Un an mai târziu 
plecam în prima mea misiune sub egida Organizaţiei 
Naţiunilor Unite, şi anume în Misiunea de menţinere a păcii 
în Angola (UNAVEM III). Şi astfel viaţa mea a intrat pe un 
alt fagas. 


ANGOLA - AFGANISTAN - IRAK 


Misiunea Organizaţiei Naţiunilor Unite in Angola 
UNAVEM III a fost una dintre primele participări ale 
Armatei Române în acţiunile de menţinere a păcii în zone de 
conflict. Chiar dacă a fost precedată de alte acţiuni, în 
Kuweit, Rwanda sau Somalia, prezenţa noastră în Angola a 
fost mai consistentă, la misiune participând aproape o mie 
de militari de diverse specializări. Buna pregătire a 
militarilor noştri şi impresia de seriozitate pe care au lăsat-o 
au făcut ca, până astăzi, militarii noştri să participe la alte 
peste treizeci de misiuni de observare, verificare şi 
menţinere a păcii, din Congo şi Eritreea până în Balcani. 

This is Africa. De câte ori ne exprimam câte o nedumerire 
sau trupurile noastre păreau sleite din cauza căldurii, 
localnicii ridicau din umeri şi spuneau, cu o privire complice: 
„This is Africa”. Pentru mine, plecat din câmpiile înflorate şi 
dealurile acoperite de podgorii ale Olteniei, priveliştile 
africane mi se păreau ca rupte dintr-o altă lume. Nisipurile 
roşii ale Deşertului Kalahari. Savana, o întindere nesfârşită, 
în care nimic nu semăna cu nimic şi totul era la fel, în care te 
rătăceai ca în labirinturile fără ziduri din povestea celor doi 
regi a lui Borges. Aerul uscat, ca un coltuc faramitat de 
pâine uscată, amestecat cu cel sărat al oceanului. Liniştea 

nopţii, întreruptă din când în când de schimburile de focuri 
între combatanți. Şi, mai ales, cerul. Nicăieri nu se 
potriveşte mai bine expresia „puzderie de stele” decât acolo, 
pe cerul Africii. Bezna e parcă mai densă decât la noi. Şi, 
dintr-odată, pe cerul întunecat izbucnesc, ca un foc de 
artificii, stelele. Între care Crucea Sudului, o constelație care 
se poate vedea doar în emisfera sudică. 

Angola era o ţară devastată de războiul civil. Războiul de 
independenţă împotriva Portugaliei coloniale lăsase lucrurile 
neterminate, plecarea portughezilor, după Revoluția 
garoafelor, născând alte conflicte între facțiuni locale. 
Războiul anticolonial se transformase într-un război civil. 
Când am ajuns în Angola, războiul de independență să 
sfârşise de peste două decenii. Mai auzeam, din partea 
localnicilor, evocări ale acelui conflict care durase mai bine 
de treisprezece ani şi care dusese la masacre, exiluri în masă 
şi distrugeri. Am primit de curând în dar o carte scrisă de 
scriitorul portughez Antonio Lobo Antunes, cu un titlu 
poetic, Până ce pietrele vor fi mai uşoare ca apa, dar în 
spatele căruia transpare descrierea acelei traume teribile a 
poporului angolez, ale cărei ecouri dureroase răzbat până 
azi. 

Sarcina noastră era aceea de a asigura protecţia 
luptătorilor de gherilă care se hotărâseră să se predea, 
urmând să se integreze în forţele armate guvernamentale. Ei 
veneau în taberele de refugiaţi împreună cu familiile, ceea 
ce însemna că trebuia să le asigurăm mijloacele de 
supravieţuire. 

Vedeam copii care erau de aceeaşi vârstă cu fiul meu. Cu 
pieptul costeliv, cu ochii mari pe feţele imputinate, cu 
braţele şi gleznele subţiri ca nişte crengi. Oamenii erau 

obosiţi după războiul civil care dura de zeci de ani şi care 
risca să nu se mai termine vreodată. Acordurile de la 
Lusaka, din 1994, au permis apariţia trupelor ONU si 
pornirea acestei misiuni în care prezenţa românească a fost 
una dintre cele mai importante printre cele câteva zeci de 
state participante. 

În fapt, misiunea noastră nu era una de luptă, ci 
umanitară. Printre multele state implicate, atitudinea 
militarilor români a fost mai prietenoasă, poate şi datorită 
unei sensibilitati pe care ne-o dăduse trecerea prin spaţiul 
concentrationar al comunismului. Comunicarea a fost atât de 
naturală încât unii dintre refugiaţi au început s-o rupă pe 
româneşte. Într-una dintre seratele pe care le încropeam în 
rarele momente de destindere, ne-am delectat ascultând 
copilul unor refugiaţi cântând un frumos cântec ostăsesc, 
Frunzuliță muşeţțel. Secvența aceea în care micuțul angolez 
cântă din rărunchi „Frunzuliţă musetel/ La umbră de 
stejărel/ Frumos doarme-un soldatel/ Cu arma jos lângă el” a 
rămas fixată în memoria internetului.! 

În Statul Major al Regiunii Menongue, sau 
Comandamentul Regiunii de Sud-Est, am funcționat ca şef 
birou asistență umanitară.  Supravegheam zonele de 
încartiruire pentru militarii UNITA demobilizaţi, instalam 
corturi pentru ei şi familiile lor, le asiguram hrană şi 
medicamente. Asiguram, de asemenea, medierea între 
rebelii demobilizati şi autoritățile guvernamentale. Eram 
atât de ocupati cu indeletnicirile ce ţineau de supraviețuirea 
lor, încât adesea uitam de propriile griji. Care nu erau 
puţine. Temperatura urca adesea peste patruzeci de grade. 
Combinată cu umiditatea, căldura ne dădea mult de furcă. 


I t.ly/sr7Nv 

La asta se adăugau bolile tropicale, dintre care malaria era 
cea mai frecventă. Luam permanent meflochină, uneori sub 
numele de Lariam, un medicament utilizat în profilaxia 
malariei. Cazurile în care a trebuit să recurgem la chinină 
erau extrem de dese şi durata tratamentului depindea de 
intensitatea bolii. Din fericire, nu am făcut malarie pentru că 
am urmat profilaxia medicală şi sfaturile de protecţie 
mecanică. Nu am să uit niciodată campania de vaccinare 
antipolio pe care am planificat-o şi executat-o împreună cu 
serviciile medicale ale misiunii şi organizaţiile 
neguvernamentale. 

Când ne-am întors în ţară, am simţit aerul răcoros de 
acasă ca pe o binecuvântare. Între timp fiul nostru era deja 
elev în clasa întâi, iar eu mă reobişnuiam cu străzile Craiovei 
şi cu expedițiile de duminică în Plenita natală. Nu ştiu dacă 
dorul de fiinţele dragi şi dorul de anumite locuri sălăşluiesc 
în aceeaşi camaruta a inimii, dar le simt la fel de profunde. 
Cu diferenţa, fireşte, că locurile sunt mai sfioase decât 
fiinţele, ele nu vin să te întâmpine, trebuie să mergi tu în 
întâmpinarea lor. 

Revenit acasă, mi-am reluat viaţa de militar de unde o 
lăsasem. Ca absolvent al Academiei Militare, specializarea 
ofiţer de comandă şi stat major, am fost repartizat ca ofiţer 
de stat major la Brigada 2 Infanterie „ROVINE”. Între timp, 
însă, conflictele din jurul ţării noastre se inmultisera şi era 
nevoie de ofiţeri ce dobândiseră o anume experienţă în misi- 
unile de menţinere a păcii. Astfel încât, nu după multă 
vreme, am fost transferat ca şef de stat major la Batalionul 
26 Infanterie „Neagoe Basarab”, ca rezervă strategică 
pentru zona de conflict Bosnia Herţegovina, în 1997, iar apoi 
pentru Kosovo, în 1999. 

Pot spune că am fost un militar norocos. Nu am avut o 
carieră confortabilă, dar poate că asta a fost şansa mea. Am 
făcut parte, încă din debutul carierei, odată cu transferarea 
mea la Batalionul 121 Cercetare, din trupe de elită. Şi 
numirea ca şef de stat major al Batalionului 26 Infanterie 
„Neagoe Basarab” a confirmat traseul însemnat pe care l-am 
parcurs. 

Batalionul 26 Infanterie „Neagoe Basarab” din Craiova 
avea la data aceea o tradiţie de o sută douăzeci de ani. La 
înfiinţare, în anii ce au urmat Războiului de Independenţă, se 
numise Regimentul 26 Dorobanţi. Acum batalionul căpătase 
şi o poreclă ce mie îmi era familiară: „Scorpionii roşii”. 
Porecla ne-a fost dată de americani, în timpul misiunii din 
Afganistan şi avea legătură cu misiunea Batalionului din 
Angola. Pot depune mărturie că în ţinuturile acelea erau 
scorpioni dintre cei mici, roşii, cu care nu era de glumit. 
Porecla a rămas până în ziua de azi şi nu doar pentru 
batalion, în ansamblul lui, ci şi pentru comandanţi. Când am 
fost numit Şeful Statului Major al Forţelor Terestre (SMFT), 
puteam citi ştiri precum: „Scorpionul roşu, Nicolae Ciucă, a 
preluat comanda Statului Major al Forţelor Terestre”! 

Batalionul 26 Infanterie a participat la numeroase misiuni 
din afara graniţelor ţării. A avut victimele sale, soldaţi care 
şi-au pierdut viaţa în misiune. A fost prima unitate a Armatei 
Române care a participat la un exerciţiu multinațional, sub 
comanda NATO. În rândurile sale există militari care au 
participat la mai multe misiuni, adevăraţi veterani ai 
teatrelor de operaţiuni. În prezent, Scorpionii Roşii fac, 
împreună cu militarii polonezi, parte din Brigada 
Multinationala Sud-Est, o parte din forţa cu care NATO 
asigură securitatea frontierei sale răsăritene. Nu greşesc 

dacă spun că este cea mai titrată unitate, tip batalion, din 
Armata Română. 

În 2001 am devenit comandantul batalionului, cu gradul 
de maior. La începutul anului 2002 mă aflam în Kosovo, la 
Klina, la introducerea în misiune a primei companii din 
batalion care executa misiunea în compunerea Brigăzii 
Italiene de la Pec. Debarcam tehnica de pe tren, în gara de 
la Klina, când m-a sunat comandantul brigăzii, generalul de 
brigadă Pâlşoiu Ion, şi m-a întrebat dacă pot pregăti 
batalionul pentru o nouă misiune. Răspunsul a venit instant: 
DA. Stagiul de pregătire dura şase luni, exact cât dura 
misiunea în sine şi doar asta sugerează că stagiul de 
pregătire avea la bază un program aplicat. O bună parte din 
antrenamente le-am făcut în zone muntoase şi abia când am 
ajuns la destinaţie am înţeles de ce. Pregătirea în teren 
muntos am efectuat-o la Rânca, doar că diferenţa între 
munţii noştri şi cei ai Afganistanului este colosală. Crestele 
munţilor noştri sunt împădurite, încărcate de vegetaţie. 
Acolo totul este selenar. Cum se va vedea, misiunea din 
Afganistan a fost cu totul diferită de cea din Angola. În 
Africa misiunea noastră era să asigurăm pacea pe care o 
doreau toţi locuitorii acelei ţări. În Afganistan trebuia să 
asigurăm pacea pe care nu o dorea mai nimeni. În Angola 
eram priviţi cu simpatie, în Afganistan cei mai mulţi ne 
priveau ca pe nişte invadatori. Vedeam războiul la el acasă. 


Afganistan nu semăna cu nimic din ce văzusem până 
atunci. Senzatia asta am avut-o din prima clipă când am 
coborât din avion. Întâi, în ce priveşte moralul şi starea 
trupelor. În prima misiune de recunoaştere am aterizat pe 
aeroportul din Bagram, nu departe de capitala Kabul. În jur, 

vestigiile războaielor succesive erau încă intacte. În stânga 
pistei rămăseseră alveolele cu avioane MIG 15 şi MIG 17 
contorsionate, ruginite, rămase de pe vremea invaziei 
sovietice. Americanii ne-au întâmpinat cu prietenie. „Voi 
sunteţi românii”, spuneau, ca un amestec de întrebare şi 
concluzie. De la aterizare ne-au dus direct la masă. Era un 
sistem de autoservire, mi-am luat tava cu farfurii, m-am 
aşezat şi mă pregăteam să mănânc, când am auzit lângă 
mine o bufnitură, zgomot specific al unui obiect care se 
izbeşte de pământ. Era un militar american care, pur şi sim- 
plu, se prăbuşise din picioare, ca un trunchi retezat. S-a 
ridicat, a dat să facă doi-trei paşi şi a căzut din nou. Am 
crezut că era rănit, dar nu era aşa. Era absolut epuizat. Se 
întorsese dintr-una din misiunile de luptă din zona pesterilor 
din Tora-Bora. Atunci, la nici câteva ore de la aterizare, am 
realizat unde suntem şi la ce trebuia să ne aşteptăm. 

Dar adevărata irealitate o constituia relieful. Aspectul 
munţilor de piatră, lipsiţi de orice vegetaţie, cu grohotişuri 
abrupte, cu crestele zimtate şi cu văi prapastioase, era 
halucinant, de-a dreptul selenar. Nu era propriu-zis o linie de 
front în care noi să fim de o parte şi inamicul de cealaltă. 
Duşmanul, ascuns în grotele muntelui, in pliurile 
grohotişurilor şi în tranşeele pe care vântul le săpase în 
spinările de piatră, era invizibil. Era pretutindeni şi nicăieri. 
Un conflict la distanţă în care adversari nu erau doar 
oameni, ci şi crestele pietroase, cu ascunzişurile şi tăcerile 
lor. 

Nu s-au inventat încă armele care să lupte împotriva celor 
care nu se tem de moarte. Pe lângă că era invizibil, 
duşmanul era şi lipsit de teamă. Instinctul de conservare nu-l 
făcea să-i fie frică de noi, care aveam arme mai sofisticate şi 

eram, cel puţin din perspectiva înzestrării, mai puternici. 
Instinctul de conservare îl făcea, dimpotrivă, să se arunce 
într-o luptă lipsită de şansă, de-a dreptul sinucigaşă. Părea 
că ceea ce instinctul îi dicta să conserve nu era de pe lumea 
asta, răsplata o aştepta pe lumea cealaltă. Noi priveam 
neclintiti punctele din zare, precum eroul lui Dino Buzzati 
din Deşertul tătarilor. Şi ne trezeam, dintr-odată, cu 
duşmanul în spatele nostru. Toate acestea le-am aflat de la 
comandantul CJIF Bagram (Combined Joint Task Force), 
generalul de divizie Franklin L. Hegenbeck, care era 
comandantul Diviziei 10 Munte, dislocată în Afganistan 
pentru prima fază a misiunii Coaliţiei. 

Una dintre sarcinile trupelor Coaliţiei, dar şi a forţelor 
aflate în Afganistan sub egida Naţiunilor Unite era aceea de 
a antrena milițiile locale în lupta împotriva talibanilor. 
Taberele acestor miliții erau aşezate în preajma celor ale 
trupelor noastre, iar contractorii locali lucrau în interiorul 
taberelor noastre. S-a întâmplat nu o dată ca talibanii să 
recruteze adepţi tocmai dintre aceste miliții antrenate şi 
înarmate să lupte împotriva talibanilor. O cinică ironie a 
sorții. Iar recrutii aflaţi, pe ascuns, în slujba talibanilor se 
apucau dintr-odată să tragă din interiorul taberelor în mili- 
tarii Coaliţiei. Acest tip de reacţie sinucigaşă avea şi un 
nume: Green on blue. Era de fapt un atac din interior, de 
vreme ce agresorul fusese considerat până atunci un aliat şi 
nu un inamic. Aparent, soldaţii afgani aveau acelaşi obiectiv 
precum trupele Coaliţiei, în lupta împotriva talibanilor. Dar, 
nu o dată, soldaţii afgani s-au dovedit a fi de partea 
talibanilor şi frecvenţa acestor atacuri din interior s-a 
transformat, în timp, într-o adevărată primejdie. De altfel, 
lipsa de ataşament a forţelor afgane s-a văzut de curând, 

după retragerea trupelor NATO, când, deşi mult superioare 
numeric şi tehnic, ele au cedat practic fără luptă în faţa 
talibanilor care au preluat în scurt timp controlul statului. 

Cât despre adversarul invizibil de care vorbeam, el era 
adesea prezent prin reţeaua de dispozitive explozive 
improvizate (IED - Improvised Explosive Device) pe care le 
planta în proximitatea taberelor sau pe traseul militarilor 
noştri. Experții consideră că Afganistanul este teritoriul cel 
mai minat din lume, cu reţele plasate în toate colţurile ţării, 
unele datând chiar din timpul războiului cu armata sovietică. 
Evitam deplasarea pe jos, pentru a nu cădea victime minelor 
antipersonal. În ce priveşte transportoarele amfibii blindate, 
ele aveau un blindaj ce diminua pericolul cauzat de explozii, 
dar chiar şi aşa, au existat mai multe evenimente tragice în 
care militarii noştri şi-au pierdut viaţa. 

Senzatia ca fiecare palmă de loc poate reprezenta un 
pericol de moarte şi că fiecare pas pe care-l pui ar putea fi 
ultimul se transformă într-o traumă greu de vindecat. 
Pământul a avut pentru cei din familia mea un duh protector, 
ei l-au iubit, au luptat pentru el, fie că era pământul ţării, fie 
că era cel al propriei gospodării, l-au muncit şi l-au îngrijit, 
iar pământul i-a hrănit şi i-a apărat. Noi aşa am crescut, cu 
convingerea că pământul e bun. Am moştenit acest 
sentiment, chiar dacă în ce priveşte pământurile de acasă, 
podgoria sau bostănăria, legătura mea nu mai e geografică, 
ci doar afectivă. Poate că şi plăcerea de a merge descult vine 
din acelaşi ataşament țărănesc pe care îl port in mine. De 
aceea, ezitarea pe care am căpătat-o de a călca, teama de 
ceea ce ar putea fi în pământ, altfel decât incoltirea 
seminţelor, le-am simţit ca pe o amputare. Un pământ rănit 
mi se părea asemenea unui om rănit. Nu orice tais raneste 

pământul, ca dovadă că plugul taie brazde, dar ele nu sunt 
răni ale pământului, dimpotrivă, brazda are o putere 
vindecătoare. Cu atât mai neverosimilă mi se părea 
duşmănia care făcea ca de dedesubt, în loc să urce puterea 
seminţelor, să tasneasca duhurile rele, exploziile care să 
golească aerul, să sfârtece trupurile, să lase senzaţia că în 
pământ zace o fiară adormită care poate, în orice clipă, să se 
năpustească spre noi, sfâşiindu-ne. Calci şi fiecare pas poate 
să fie cel din urmă, dacă nu se întâmplă nimic, respiri 
uşurat, e ca o renaştere. A trecut ceva timp după 
reîntoarcerea din Afganistan până să mă reobişnuiesc să 
merg fără să ezit, să apăs dezinvolt cu talpa întreagă, să 
merg fără să mă gândesc că merg, ca atunci când respir fără 
să mă gândesc că respir. 

Toate aceste trăiri le-am transmis şi le-am exersat cu 
băieţii mei la pregătirile de dinaintea fiecărei misiuni. Era ca 
pregătirea unei piese de teatru, exersam fiecare mişcare şi 
simulam fiecare ipoteză de acţiune. Doar aşa mi-am adus toţi 
oamenii acasă nevatamati. 

Misiunea noastră în Afganistan a durat şase luni. De 
altfel, acesta era termenul pentru fiecare misiune. În total, în 
rotații semestriale, numărul militarilor români prezenţi în 
acele teatre de luptă s-a ridicat la peste treizeci de mii. 
Dintre aceştia, douăzeci şi şapte au fost ucişi şi peste două 
sute răniţi. În timpul misiunii noastre, Armata Română a 
încheiat o perioadă istorică şi sper ca vremurile viitoare să 
ne ajute să o depăşim. După cel de-Al Doilea Război Mondial, 
aşadar, după cincizeci şi şapte de ani, a fost pentru prima 
oară când Armata Română a participat într-o misiune de 
luptă într-un teatru de război. 

N-am să uit niciodată mâhnirea pe care am resimtit-o 

când, în 1999, Polonia, Ungaria şi Republica Cehă au fost 
primite în NATO, iar România nu. Nu ştiu dacă implicarea 
Armatei Române în teatrul de operaţii din Afganistan a fost 
determinantă în decizia summitului NATO de la Praga din 
noiembrie 2002, de a nu mai amâna aderarea ţării noastre şi 
de a o fixa pentru doi ani mai târziu. Dar comportamentul 
misiunii române a fost apreciat de celelalte misiuni 
participante. În ciuda unei înzestrări care nu se ridica la 
acelaşi nivel cu al partenerilor, militarii români au arătat o 
bună capacitate de luptă, seriozitate şi anduranţă. Îmi 
amintesc că ministrul Apărării din acea vreme, loan Mircea 
Paşcu, a făcut o vizită la Kandahar, pentru a vedea trupele, 
la faţa locului, în teatrul de operaţii. Eu eram comandantul 
acelei unităţi. La plecare, m-a luat deoparte şi mi-a spus: 
„Ţine minte, drumul României spre NATO trece prin 
Kandahar!” Sunt convins, o spun mai ales în numele 
camarazilor mei, că prestaţia noastră în Afganistan a contat 
în decizia summit-ului de la Praga. Eram în misiune când a 
venit vestea invitării României de a deschide negocierile de 
aderare. Militarii americani ne-au felicitat cu sinceritate. În 
zilele acelea de sfârşit de noiembrie a anului 2002, din 
parteneri am accesat calea spre statutul de aliaţi. 

Un gând aparte se cuvine celor care ne-au fost 
comandanţi la acea vreme: general de brigadă Palsoiu Ion, 
general-locotenent Badalan Eugen, general-maior loan 
Sorin, general-locotenent Paraniac Cornel, general-maior 
Neagoe Visarion, general Popescu Mihai, ministrul de la 
acea vreme, loan Mircea Paşcu. 


M-am reîntors în ţară în ianuarie 2003. Nu au trecut decât 
câteva luni şi am intrat în stagiul de pregătire pentru 

plecarea în Irak. Misiunea în noul teatru de operaţii a durat 
din ianuarie 2004 până în luna august a aceluiaşi an. 
Condiţiile erau mult schimbate, în ce priveşte relieful şi mai 
puţin clima. Ca şi în Afganistan, o sticlă cu apă rece era 
primită ca o adevărată sărbătoare. Relieful era la fel de 
neprietenos, atâta doar că, uneori, zona deşertică, proptită 
în munţii arizi din Afganistan, era înlocuită cu întinderi 
semidesertice care prefigurau Deşertul Sirian. Peste tot 
vedeai în loc de stânci si piatră colturoasa dunele de nisip 
care, învolburate de vânt, îţi tăiau pielea de pe faţă ca nişte 
lame mici şi ascuţite. Vegetaţia, neprietenoasă şi ea, era 
reprezentată de nişte smocuri de iarbă tăioasă şi arbuşti 
târâtori, având ace în loc de frunze, iar foarte rar unele 
pâlcuri mici de pini, pe malul Eufratului. 

Nu era o surpriză pentru noi, fuseserăm antrenați pentru 
asemenea condiţii. Ca şi în Afganistan, nu puteam conta pe 
colaborarea cu localnicii decât cu anumite precautii şi, în 
niciun caz, mergând în comunităţile în care trăiau şi unde 
primejdiile te puteau paşte la fiecare colţ de stradă. Şi 
tocmai în asta consta principala diferenţă dintre misiunea 
din Afganistan şi cea din Irak. În Afganistan, cât vedeai cu 
ochii, împrejurimile erau pustii. Ştiam că în grotele munţilor 
există alţi ochi care ne pândesc, ba chiar în legătură cu 
reţeaua de grote circulau tot felul de legende, una mai teri- 
bilă ca alta. Dar inamicul, cu excepţia sinucigaşilor fanatici 
de tip green on blue, ce ne tasneau din spate, nu ne-a apărut 
în faţa puştilor. 

În Irak a trebuit să facem faţă unor situaţii cu totul 
diferite. Armata Română a fost nevoită să execute foc, nu ca 
să cucerească, ci pentru a se apăra în faţa unui inamic greu 
de observat, dispus să învingă, nu doar să se sacrifice, şi 

înzestrat cu armament cu muniții de calibru mare, cum erau 
aruncătoarele de grenade antitanc. 

Bătălia de la Nasiriyah, din primăvara anului 2003, a fost 
una dintre încleştările însemnate dintre militarii coaliţiei şi 
milițiile irakiene. După trei luni de la sosirea noastră în Irak, 
conflictul a luat o nouă turnură odată cu implicarea milițiilor 
militantilor religioşi conduse de clericul siit Muqtada al- 
Sadr. In zona de responsabilitate, in compunerea Brigazii 
Multinationale Italiene, militarii romani executau misiuni de 
stabilitate si sprijin pentru populaţie. Patrulam, monitorizam 
şi interveneam dacă, în zona noastră de responsabilitate, 
localităţile erau puse în pericol. Spre deosebire de 
incidentele sporadice de până atunci, acţiunile adepților lui 
Muqtada al-Sadr au dus la apariţia unor ameninţări 
permanente. Milițiile siite ocupaseră obiective importante 
din oraşul Nasiriyah şi anumite căi de comunicaţii, ceea ce 
făcea dificilă deplasarea trupelor coaliţiei şi risca, prin 
blocarea punctelor de trecere peste râul Eufrat, să izoleze 
comunităţi întregi. 

Podurile de pe Eufrat erau intens circulate. Grupuri 
întregi de refugiaţi veneau din zone de conflict intens, cum 
erau Bagdad, Fallujah, Tikrit sau Mosul. Aceste puncte de 
trecere erau importante şi pentru noi, căci erau zonele 
tactice cele mai importante. Tocmai pentru instalarea unor 
puncte de verificare şi control pe unul dintre podurile de pe 
Eufrat am primit ordinul de a interveni, deplasându-ne din 
tabăra de dislocare White Horse (Calul alb) apropiată de 
aeroportul Tallil din sudul localităţii Nasiriyah. 

Am plecat spre zona noastră de responsabilitate puţin 
înainte de miezul nopţii. Se auzeau Împuşcături răzlețe, ceea 
ce ne avertiza că era posibil să avem incidente pe traseu. 

Lucrurile s-au precipitat însă mai repede decât ne aşteptam. 
Chiar la periferia Nasiriyei, în momentul în care am virat 
spre obiectivul nostru de pe râul Eufrat, am intrat în prima 
ambuscadă. Se trăgea asupra noastră cu vestitele AKM-uri, 
dar şi cu aruncătoare de grenade antitanc portabile AG-7. 
Nimeni nu a stat să numere, dar cred că au fost cam treizeci 
de asemenea grenade lansate asupra noastră. Senzatia pe 
care o încerci, mai ales pe timp de noapte, în faţa unor 
asemenea arme, este stranie. Spre deosebire de artileria 
grea, în care lansarea obuzelor, când distanţa nu e îndeajuns 
de mare, se poate auzi, lansarea grenadelor antitanc nu este 
perceptibilă. Nu aveam cum să ne ferim, căci patrula noastră 
era alcătuită din 10 transportoare blindate. Transportoarele 
nu au o capacitate rapidă de manevră, de altfel nici n-am fi 
avut încotro s-o luăm pentru a ne feri de un inamic ascuns în 
spatele întunericului. Se auzeau exploziile grenadelor, în 
clipa în care atingeau ţintele sau solul, moartea alegea la 
întâmplare. 

Nu scriu rândurile astea ca să bravez. Eram comandant şi 
mi-am condus unitatea cum am ştiut mai bine. Nu mă simt 
un erou pentru că am fost faţă în faţă cu moartea. Eroi au 
fost cei care au făcut sacrificiul suprem, noi i-am omagiat, şi 
eu, comandantul lor, şi apoi ministrul Armatei am folosit 
orice prilej să-i readuc în memorie. În ce mă priveşte, era o 
datorie pe care trebuia să o îndeplinesc şi, de altfel, în 
momentul în care am fost desemnat pentru această misiune, 
ştiam la ce să mă aştept. Dacă în ce priveşte misiunea din 
Angola ea s-a derulat exclusiv pe bază de voluntariat, în ce 
priveşte misiunile din teatrele de operaţiuni din Afganistan şi 
Irak s-a avut în vedere mai ales experienţa militarilor, gradul 
lor de instruire şi determinarea de a se confrunta cu 

pericolele. Aş fi putut refuza. Nu ştiu dacă au existat cazuri 
în care militarii români au refuzat să facă parte din misiunile 
de luptă în afara ţării. Ştiu însă că în ce ne priveşte pe noi, 
brigada craio- veană a scorpionilor roşii, aşa ceva nu s-a 
întâmplat. Şi cred că este important să spun ceva despre 
Batalionul 26 Infanterie „Neagoe Basarab”: dacă în 2002, 
când România a fost invitată să adere la NATO, eram în 
Afganistan, în 2004, când am devenit membru cu drepturi 
depline al Alianţei, batalionul îşi făcea datoria în Irak. 

Oricui i se întâmplă să treacă prin situaţii care l-au pus, 
accidental, în pericol de moarte. O stare-limită pe care, cel 
mai adesea, o conştientizezi după ce a trecut. Era cât pe ce 
să te calce o maşină, te-ai aplecat peste balustradă mai mult 
decât era cazul, gata să aluneci, ai aruncat grenada la 
instrucţie şi nu te-ai cuibărit suficient de repede în tranşee. 
Eu vorbesc însă de întâlnirea cu moartea ca un spaţiu 
compact, senzaţia implacabilă că poţi muri. Cred că în clipa 
în care moartea devine o asemenea certitudine, încetezi să 
te mai temi de ea. Pur şi simplu, cum sugera Cesare Pavese, 
moartea are, dintr-odată, chipul tău. 

Singura modalitate de a diminua pericolul era de a 
reacţiona cu foc, la rândul nostru. Dacă în Afganistan a fost 
pentru prima oară, după cel de-Al Doilea Război Mondial, 
când Armata Română a fost angajată într-un conflict armat, 
la Nasiriyah, iată, după aproape şaizeci de ani, a fost pentru 
prima oară după conflagratia mondială, când militari ai 
Armatei Române au reacţionat cu foc de o asemenea 
intensitate. Prioritatea noastră, în acel moment, era să tăiem 
elanul atacatorilor şi să protejăm unul dintre transportoarele 
noastre, care fusese lovit şi se deplasa cu mare greutate. Am 
asigurat, astfel, ieşirea din tirul inamicului, am avut de 

înfruntat o nouă ambuscadă şi, în cele din urmă, am reuşit să 
ajungem la destinaţie. Am coborât din maşinile de luptă, 
înăuntru au rămas doar mecanicii conductori şi trăgătorii la 
mitralierele de pe transportor, pentru foc de acoperire. 

Lupta nu se mai dădea cu arme grele, trebuia acum să 
anihilăm inamicul cucerind teritoriul metru cu metru, pas cu 
pas. Până în zori am identificat toate locurile din care s-a 
tras, am preluat armele şi echipamentele inamicului care 
efectiv fugise şi ne-am asigurat că milițiile nu mai sunt un 
pericol iminent. Obiectivul de a asigura apărarea podului şi 
fluidizarea deplasării populaţiei fusese atins. A doua zi ne-a 
controlat comandantul diviziei, a vrut să ştie chiar din gura 
noastră cum a fost, ne-a mulţumit şi ne-a urat succes pe mai 
departe. Atât, fără efuziuni şi vorbe mari. 

N-a fost singura oară când am fost puşi în situaţii-limită. 
Unele împrejurări s-au dovedit cu atât mai complicate cu cât 
nu era destul să-ţi probezi iscusinta şi curajul, ba chiar 
încercând să dovedesti asta, nu faceai decât sa sporeşti 
numărul victimelor din rândul populaţiei civile. Un astfel de 
exemplu a fost atacul împotriva taberei Libeccio din 
Nasiriyah, unde se aflau militari români şi italieni. Milițiile i- 
au atacat din interiorul şi de pe acoperişul unui spital. Nu 
puteau să folosească armamentul, pentru că este împotriva 
legilor conflictelor militare să execute foc asupra unui spital. 
A fost o situaţie delicată, a trebuit să îmbine tacticile 
defensive cu cele de descurajare a atacatorilor, precum şi 
ajutorul echipamentelor de înaltă precizie ale partenerilor. 

Ar fi o exagerare să spun că asemenea situaţii se iveau în 
fiecare zi. E drept că acum ne amintim mai ales de acelea. 
Întâlnirea cu moartea îţi influențează destinul. 
Supravieţuirea are şi ea mizele ei, nu supravieţuieşti, pur şi 

simplu. E ca o renaştere. Eşti cel dinainte, căci ai 
supravieţuit, dar nu mai eşti precum cel dinainte, tocmai 
pentru că ai supravieţuit. Ai o datorie faţă de cel care ai fost 
în faţa morţii. El nu te lasă să cobori ştacheta, să joci la mize 
mici. 

Alteori, viaţa în tabără căuta, cu îndârjire, să păstreze 
normalitatea din noi. Am trecut sărbătorile departe de casă, 
ele erau un amestec de speranţă, ca orice sărbătoare, dar şi 
de nostalgie. Trebuia să lupti cumva împotriva tristeţii, să 
acoperi regretul că nu eşti cu familia. Căutam, din postura 
mea de comandant, mijloace pentru a ridica moralul 
oamenilor mei şi pentru a le îmblânzi dorul de casă. Am 
încropit un brad de Crăciun. Am vorbit la bucătărie să ne 
facă friptură de miel de Paşti. Existau în ţară iniţiative 
emotionante să ne trimită cozonaci şi ouă roşii, mici gesturi 
care pentru noi contau mult. 

Sărbătorile religioase ar fi trebuit să fie momente de 
destindere, de căldură sufletească. Dar noi ştiam că tocmai 
atunci, şi bazându-se pe asta, inamicul se pregăteşte să ne 
lovească. De aceea, în preajma sărbătorilor, luam măsuri 
suplimentare de siguranţă, spoream numărul şi Vigilenta 
punctelor de pază, ne pregateam să reactionam, dacă era 
necesar. Ar fi prea mult să spun că noi, românii, ne-am creat 
o mică patrie în teatrele de operaţii. Pot însă să spun că ne- 
am construit o mică biserică. Prima oară asta s-a întâmplat 
în timpul misiunii din Afganistan. Am adunat, cum am putut, 
scânduri, bucăţi de placaj şi panouri de prefabricate. Am 
aşezat altarul, cum se cuvine, în spatele unei catapetesme 
alcătuite din câteva icoane. Aveam o Biblie şi preotul militar 
Gheorghe Nicolescu a ţinut slujbele cum este rânduiala. A 
fost un loc ecumenic, au venit şi americanii să se roage 

împreună cu noi. Primejdia comună uneşte oamenii. 

În Irak, cu experienţa deja căpătată, am fost mai grijuliu. 
În tabăra White Horse am construit o biserică modulară, 
iconostasul a fost pictat de psihologul detaşamentului, cu 
pensule improvizate şi cu vopselurile pe care le-am găsit 
prin bază. Pereţii i-am ridicat pe o structură de lemn şi cu 
panouri care puteau fi uşor montate şi demontate. Acea 
biserică de campanie modulară avea să urmeze, înapoi 
acasă, Batalionul 26 Infanterie „Neagoe Basarab”. Acum, 
dacă nu mă înşel, bisericuţa noastră de lemn a revenit acasă, 
la cazarma din Craiova. Slujbele de duminică şi din unele 
zile de sărbătoare creştină erau ţinute de preotul militar 
Nicu Lulă. Preoţii militari au jucat un rol important în viaţa 
militarilor pe timpul misiunilor. 

Pentru noi, militarii reîntorşi din teatrele de operaţii, viaţa 
a continuat acasă. Aş minţi să spun că a continuat ca şi cum 
nimic nu s-ar fi întâmplat. Privesc uneori filme ce povestesc 
despre impactul psihologic al războiului din Vietnam, din 
Afganistan sau din Irak asupra militarilor participanţi. În 
România s-a vorbit prea puţin despre aceste lucruri. Numele 
militarilor ucişi au rămas necunoscute, iar militarii infirmi îşi 
trăiesc destinul amputat în singurătate. Mă gândesc cu 
amărăciune la lucrurile astea şi, în acelaşi timp, văd cum 
viaţa merge înainte cu puterea ei de a acoperi rănile lumii, 
chiar dacă răniții rămân în urmă, neconsolati. 

Ar fi nedrept dacă aş încheia trecerea în revistă a celor 
două misiuni din Afganistan si Irak fără sa mentionez că 
despre tot ce s-a întâmplat acolo au relatat cu profesionalism 
doi reporteri de război care au fost prezenţi permanent în 
tabăra noastră, Radu Dobritoiu şi Mario Balint, ambii de la 
Radio România Actualităţi. De asemenea, cu ocazia vizitelor 

oficiale au fost în mijlocul nostru reprezentanţii mass-media 
care au relatat cu profesionalism despre misiunile şi viaţa 
noastră de zi cu zi. Tuturor le mulţumesc! 

Am fost primul militar român care a participat la misiuni 
în teatrele de operaţii din străinătate avansat la gradul de 
general. Am primit tot felul de medalii. O parte le-am donat 
Muzeului Militar, pe altele, legate mai ales de momente 
speciale, care îmi amintesc de camarazii mei, le păstrez 
acasă, într-un sertar. Dar cea mai importantă distincţie pe 
care mi-a dat-o soarta, inima mea purpurie, purple heart, 
cum ar zice un camarad american, este cea de „bunelul”, cu 
care mă rasfata nepotelele mele. Sunt bunic de două ori. Pe 
nepoata cea mare, v-am spus, o cheamă Anastasia, ca pe 
străbunica mea. Cea mai mare plăcere pentru mine e s-o iau 
de manuta şi să mergem la un centru ecvestru din apropiere. 
A legat o relaţie specială cu caii, îi ştie pe nume, le cumpără 
morcovi şi mere, îi hrăneşte singură. Am fost răsplătit cu 
numeroase onoruri în cariera mea. 


M-am întors la Craiova la sfârşitul verii lui 2004. Putin 
după aceea am predat comanda Batalionului 26 „Neagoe 
Basarab”, pentru a mă transfera ca şeful operaţiilor la 
Brigada 2, tot din Craiova. Decizia de a mă despărţi de 
misiunile din teatrele de război mi-a aparţinut într-o anumită 
măsură. Vazusem războiul cu toate fatetele lui. Venisem să 
aducem pacea, dar eram consideraţi invadatori. Cei mai 
mulţi dintre locuitorii teritoriilor în care ne îndeplineam 
misiunea ne erau ostili şi trebuia, mai ales, să ne temem de 
cei care nu se arătau ostili, dar care ne puteau lovi din spate. 
Am văzut camarazi ucişi sau răniţi, vehicule avariate, aşezări 

distruse. Am luptat cu duşmani în ambuscade şi cu duşmani 
invizibili care ne înconjurau, ca nişte îngeri ai morţii. Am 
trăit în cele două misiuni, Afganistan si Irak, doar în cort si 
am mâncat aproape 7 luni o singură masă caldă pe zi, cina. E 
o experienţă importantă pentru un militar care nu vede 
războiul doar în scenarii imaginate într-o sală capitonată cu 
hărţi. Puţini conationali au realizat ce se întâmplă dincolo de 
frontierele noastre, în războiul din Ucraina, aşa cum am 
simţit noi, cei care am fost în misiuni de luptă. Pentru mulţi, 
războiul e departe, e doar o ştire printre altele, iar moartea e 
mai degrabă statistică. Pentru noi, care am văzut toate astea 
cu ochii noştri, moartea capătă de fiecare dată alt nume. 
Sentimentul victoriei se amestecă cu un altul, nelămurit, că 
nu poţi învinge până la capăt, că nu ajunge o singură 
generaţie pentru a lecui rănile războiului. 

Chiar dacă am părăsit comanda Batalionului „Neagoe 
Basarab”, am rămas pentru toată viaţa unul dintre 
„Scorpionii roşii”. Tuturor camarazilor mei din acest 
batalion, dar şi celor care au venit alături de noi din alte 
unităţi şi structuri ale armatei, cu profundă smerenie şi 
recunoştinţă LE MULŢUMESC! Nu nominalizez niciunul 
dintre ei şi sunt convins că ştiu ei de ce! 

Prezenţa ca şef al operaţiilor la Brigada 2 Infanterie 
„Rovine” a însemnat păşirea pe o nouă treaptă a carierei. 
Era vorba de o activitate de execuţie într-un eşalon superior. 
Nu aş vrea să vă plictisesc, trecând în revistă funcţiile pe 
care le-am avut şi unităţile din care am făcut parte şi pe care 
le-am condus. Vreau doar ca, în felul ăsta, să vă faceţi o 
imagine despre ce înseamnă o carieră militară, o experienţă 
de-o viaţă care a acoperit mai toate funcţiile şi îndatoririle 

pe care le poate îndeplini un membru al castei militare. 

Cu toate astea, n-aveam astâmpăr. Scurt timp după aceea, 
am luat decizia de a mă prezenta la selecţia pentru Colegiul 
de Război al Forţelor Terestre din Statele Unite ale Americii. 
Concursul consta în îndeplinirea anumitor standarde în ce 
priveşte biografia profesională şi în dovedirea competenţelor 
de limbă engleză. Experienţa mea militară a fost socotită 
multumitoare, ca şi a altor candidaţi. Ceea ce, însă, m-a 
evidenţiat faţă de alţi competitori au fost cunoştinţele de 
limbă engleză pe care le căpătasem în şcoală, dar le-am 
îmbunătăţit considerabil în misiuni, unde limba de 
comunicare cu aliaţii noştri, indiferent de ţara din care 
proveneau, era engleza. De altfel, verificarea cunoştinţelor 
mele lingvistice mai fusese făcută în momentul în care am 
intrat în rândurile Batalionului „Neagoe Basarab”, unitate 
anume destinată pentru interacţiunea cu partenerii străini. 

Astfel încât am luat iarăşi drumul depărtărilor, de data 
asta, însă, am primit încuviințarea de a fi însoţit de familie. 
N-a mai trebuit să dau telefon şi să-mi potrivesc vocea cât 
mai veselă, ca să risipesc orice îngrijorare. N-a mai trebuit 
să întreb cum stă flăcăul nostru cu şcoala, căci era împreună 
cu noi şi a urmat clasa a unsprezecea într-o şcoală 
americană. N-a trebuit ca, de fiecare dată, Cristina, soţia 
mea, să încheie partea ei de dialog cu vorbele: „Ai grijă de 
tine”, care pornite din inimă, ca o invocare a protecţiei 
divine, sugerau totuşi existenţa unei ameninţări pe care o 
intuia. 

Cursurile Colegiului de Război al Forţelor Terestre 
Americane mi-au oferit şi oportunitatea unui masterat în 
studii strategice. Sediul colegiului era în Carlisle, 
Pennsylvania. Carlisle e un orăşel cam de mărimea 

Băileştiului. Nu pot să spun că şederea în acel loc m-a 
familiarizat cu ceea ce ne imaginăm noi despre America, 
zgârie-nori, lume cosmopolită, agitaţie. Carlisle e o localitate 
cu tradiţie, dacă socotim tradiţia după unităţile de măsură 
americane. Reprezentanții săi s-au numărat printre 
semnatarii Declaraţiei pentru Independenţă si autorii 
Constituţiei americane. Orăşelul a luat parte activă la 
Războiul pentru Independenţă şi la Războiul civil, poziţia sa 
geografică, în nord-est, sugerând că locuitorii săi au fost de 
partea cauzei patriotice în primul dintre războaie, şi de 
partea Uniunii, în cel de-al doilea. Arhitectura urbei seamănă 
mai degrabă cu cea a Angliei Victoriene decât cu a 
Manhattanului, care nu e departe. 

Aşa cum Cambridge, Massachusetts, un alt oraş nu prea 
mare din proximitate, e vestit pentru universităţile sale, 
Carlisle e renumit pentru învăţământul superior militar, aşa- 
numitul United States Army War College. Dintre cei câteva 
sute de colegi ai promoţiei mele, veniţi din toate colţurile 
lumii, eram singurul reprezentant din România. Programa 
şcolară era foarte dificilă, nu exagerez spunând că mi-am 
petrecut tot timpul citind şi scriind eseuri şi lucrarea de 
masterat. Pentru familie a fost o perioadă bună, căci am 
reuşit după mult timp să fim împreună un an întreg, iar soţia 
a avut oportunitatea să participe la diferite activităţi, 
împreună cu alte soţii de ofiţeri, desfăşura diverse activităţi 
sociale, întâlniri culturale, iar cel mai important, se ocupa de 
fiul nostru si treburile zilnice din locuinţa noastră 
temporară. 

Singura întâmplare care merită povestită e cea petrecută 
la Harrisburg, capitala statului Pennsylvania. Meritorie prin 
nostimada ei, dar şi prin felul în care, precum eroul care, 

păşind în Valea Plângerii, a fost copleşit de dorul de casă, 
mi-a arătat şi mie că, oricât de departe aş merge, un petic de 
verdeață sau o frântură de amintire din lumea copilăriei 
petrecute la Plenita ma urmează. Suntem, aşadar, la 
Harrisburg, la o întâlnire a studenţilor internaţionali cu 
reprezentanţi ai comunităţii locale. La un moment dat 
cineva, care se interesase de ţara mea de origine, îmi zice: 
„Nu pleca, avem aici, în Harrisburg, un român, cred că ti-ar 
plăcea să-l cunoşti”. Omul era uscăţiv, cu părul grizonant şi 
mai ales avea trăsături care îl trădau că nu este american 
sadea. Vorbea o română curată, fără neologismele la modă. 
Am bănuit că se număra printre cei exilați în vremea 
comunismului şi s-a dovedit că aşa era. Ne-am salutat, după 
cum scria pe ecuson, se numea Millvan. Mi-a spus că e din 
Braşov, mama lui e bucovineancă si tatăl oltean. l-am spus, 
zâmbind: „Uite, am să-ţi spun eu cine eşti. Nu te cheamă 
Millvan, ci Milovan. Tatăl tău e din Plenita şi bunica ta a fost 
învăţătoare la şcoala din sat. Casa voastră e pe uliţa cutare, 
la câteva sute de metri de a noastră”. Chiar aşa era. Îl chema 
Petru Milovan şi ai lui, dinspre tată, erau din Plenita. Am 
rămas în legătură până la sfârşit şi m-am bucurat că reuşise 
să ajungă un profesor respectabil în comunitate. 

Misiune în Teatrul de operații din Afganistan, 2002 

Misiune în Teatrul de operații din Afganistan, 2002 

Misiune în Teatrul de 
operații din Irak, 2004 

Misiune în Teatrul de operații din Afganistan, 2002 


După anul de studii petrecut în Statele Unite m-am 
reîntors la Craiova. Din nou pentru scurt timp, căci, după 
absolvirea Colegiului de Război, am fost numit locţiitor al 
comandantului Brigăzii 282 Mecanizata de la Focşani. 
Brigada este o unitate mare, iar activitatea mea era 
complexă, comparativ cu cea desfăşurată la Craiova. Am 
părăsit iarăşi casa, pentru câteva luni singur, am făcut 
naveta, apoi familia m-a urmat la Focşani. De altfel, pentru 
că am uitat să mentionez, fiul nostru, după examenul de 
capacitate, a fost admis în 2004 la Colegiul „Carol I” din 
Craiova, matema- tica-informatica, clasa de limba engleză, 
apoi a continuat liceul la Colegiul „Unirea” din Focşani, o 

şcoală bună, cu tradiţie, înfiinţată în vremea domniei lui 
Alexandru loan Cuza. Locuinţa a rămas pustie, n-am vândut- 
o, cu gând c-o sa ne întoarcem. Aşa a fost de fiecare dată, 
oriunde am plecat, oricât de departe, mă reîntorceam la 
Craiova. De data asta n-a mai fost să fie. Am păstrat-o încă 
multă vreme, abia peste mulţi ani, când am devenit şef al 
Statului Major al Apărării şi devenise limpede că o să rămân 
în Capitală, ne-am hotărât s-o vindem. Am făcut-o cu un 
sentiment de regret, era locul unde petrecusem primii ani ai 
căsniciei, acolo crescuse copilul nostru şi comunitatea 
craioveană ne era familiară. Dar ăsta a fost traseul carierei 
mele. Am plecat din Craiova, ca militar, în aprilie 2007 şi m- 
am reîntors, abia la sfârşitul lui 2020, ca om politic, candidat 
pentru funcţia de senator din partea Partidului Naţional 
Liberal. 

Perioada petrecută la Focşani a durat patru ani. A fost o 
existenţă lipsită de evenimente spectaculoase, pe măsura 
acelui oraş tihnit, la graniţa dintre provincii, mândru de 
faptul că, măcar pentru scurtă vreme, acolo a funcţionat 
Comisia Centrală, menită să unifice legislatiile Principatelor 
Unite. Cu puţin înainte de sosirea mea la Focşani, sediul 
Comisiei Centrale fusese demolat, nimeni nu-i oprise 
degradarea. Mi s-a părut un lucru trist, respectul pentru 
faptele istorice ar trebui să pornească de la protejarea 
vestigiilor doveditoare. Altminteri, oraşul păstrase un anumit 
farmec, chiar dacă centrul cu dughenele de pe Strada Mare 
şi Piaţa Obor fusese demolat şi-n locul lui apăruseră blocuri 
care nu mai aminteau nimic din aspectul de odinioară. Pe 
vremuri, Focşani fusese un oraş al castanilor. Am primit, la 
sosire, un fel de breviar turistic al oraşului, printre altele şi o 

carte poştală de la începutul secolului trecut, care infatisa 
Bulevardul Gării, cu case splendide, boiereşti şi două şiruri 
de castani, străjuind bulevardul de o parte şi de alta. De 
altfel, pe vremuri, sirurile de castani se continuau 
neîntrerupt spre cealaltă parte a oraşului, la şoseaua spre 
Tecuci şi Adjud, dar asta până după cutremurul din martie 
'77, când, odată cu demolările, castanii au fost tăiaţi. Au mai 
rămas doar câteva pâlcuri. Unul dintre ele supravietuise în 
jurul clădirii Bibliotecii Municipale, chiar pe strada pe care 
am închiriat un apartament de serviciu, stradă care se 
numea Simion Bărnuţiu. 

Din cei patru ani ai funcţionării mele la Brigada 282 
Infanterie Mecanizată, timp de doi ani am fost locţiitor al 
comandantului şi ceilalţi doi comandant al brigăzii. Cred că 
mi-am făcut cu seriozitate datoria, spun „cred”, pentru că în 
anii aceia am fost avansat la gradul de general. Ştiţi cum e, 
ai un vis şi când se împlineşte, îţi dai seama că visul merge 
înainte şi, dacă nu ţii pasul cu el, merge mai departe fără 
tine. Visasem să ajung general, chiar dacă păstram visul 
pentru mine, să nu par exaltat. În clipa în care am fost 
înaintat în grad, mi s-a părut că ziua aceea nu e cu nimic 
diferită de ziua care trecuse şi că mâine va fi o nouă zi, cu 
noi îndatoriri. Cred că un militar ar face o greşeală dacă, 
odată ajuns general, ar privi cu aroganță, în jos, spre 
camarazi, spre foştii colegi. Ceea ce are în plus un general, 
dar nu atât ca virtute, cât ca responsabilitate, e că ceea ce 
face de bine e deja firesc să facă, iar ceea ce face de rău, 
devine de neiertat, pentru că ar macula prestigiul Armatei 
Române. Un prieten mi-a spus: „De acum duci în spate o 
ranita plină cu responsabilităţi”. 

Odată cu dobândirea gradului de general am păşit pe o 

nouă treaptă a carierei mele, aceea de comandant de divizie. 
Ceea ce presupunea comanda întregului dispozitiv al 
unităţilor militare de pe flancul estic al ţării, de la Izvoarele 
Sucevei până la Vama Veche. 


Divizia al cărei comandant devenisem avea un nume cu 
rezonanţă istorică, Divizia 2 Infanterie „Getica”. Ea asigura, 
practic, apărarea frontierei răsăritene a NATO pe o distanţă 
de peste şapte sute de kilometri. Aveam în subordine câteva 
zeci de mii de militari şi răspundeam nu doar de asigurarea 
sistemului defensiv al teritoriului românesc faţă de 
provocările venind din răsărit, dar şi de intervenţia operativă 
în diferite situaţii de urgenţă, ceea ce, cum se va vedea, 
urma să se întâmple. 

Sediul diviziei era la Buzău, aşa că ne-am mutat, trecând 
iarăşi dintr-o locuinţă de serviciu în alta. Nu pot spune că 
dădeam prea multă atenţie la deplasările astea tranzitorii, 
mă obişnuisem cu ele şi luam lucrurile aşa cum sunt. Mai 
ales că, de fiecare dată, îndatoririle erau mai mari şi atenţia 
îmi era îndreptată, mai ales, spre noile orizonturi care mi se 
deschideau. Soţia mea, însă, suporta mai greu itinerariile 
noastre. Câtă vreme am locuit la Craiova, o apăsau 
despartirile de mine. Am observat că ea suporta mai greu şi 
despartirile de obiecte. Ea se obişnuia cu o anumită locuinţă, 
cu rutina unei anumite gospodării, cu bucătăria, cu 
cotloanele locuinţei, cu ungherele şi sertarele dulapurilor. 
Faptul că stăpânea locul îi dădea o anumită siguranţă. Dintr- 
odată totul se schimba şi trebuia s-o ia de la capăt. O 
locuinţă de serviciu nu e chiar ca o cameră de hotel, e totuşi 
un confort de împrumut, ea simţea nevoia să se ataşeze de 
lucruri, să cumpere nu doar hainele ei, ci şi obiectele casei, 

să le aşeze în casă după un anumit tipic. Avea o stare de 
nelinişte pe care o resimțea după plecarea noastră din 
Craiova şi care nu s-a risipit decât atunci când ne-am 
hotărât, în cele din urmă, să ne aşezăm într-o nouă casă, a 
noastră, la Bucureşti. 

Pare ciudat că, scriind o carte cu un titlu aparent pompos, 
În slujba Ţării, pomenesc adesea despre asemenea trăiri 
care par mărunte. Dar viaţa noastră a fost făcută din toate 
astea, evenimente de mare amplitudine şi altele, discrete, în 
intimitatea familiei. Fără evocarea celor din urmă, care au 
avut însemnătatea lor, descrierea existenţei mele ar rămâne 
incompletă. 

Ca şi alte şcoli şi unităţi prin care am trecut, Divizia 2 
Infanterie „Getica” avea o lungă tradiţie. Liceul Militar 
„Tudor Vladimirescu” din Craiova avea o tradiţie de peste un 
secol, când i-am devenit elev. Batalionul 26 Infanterie 
„Neagoe Basarab” avea una similară, fiind înfiinţat la scurt 
timp după Războiul de Independenţă. Divizia 2 Infanterie 
„Getica” era urmaşa Armatei a 2-a, ce fusese înfiinţată în 
timpul Primului Război Mondial şi participase la legendara 
rezistenţă de pe linia Mărăşeşti - Mărăşti - Oituz, din anul 
1917. Mentionez toate astea pentru ca pentru un militar 
tradiţia pe care o continuă, faptele de arme care i-au 
precedat, gloria şi prestigiul pe care trebuie să le ducă mai 
departe constituie o componentă importantă a conduitei. 
Tradiţia te îndeamnă să te ridici la înălţimea ei, s-o meriti. 
Mândria de a face parte dintr-o unitate care a contribuit la 
independenţa şi unitatea tării este importantă în 
determinarea pe care o are un militar de a-şi face datoria. 

În perioada în care am fost comandantul Diviziei 2 
Infanterie „Getica”, deşi, în plan geopolitic, tensiunile se 


124 NICOLAE CIUCĂ 


acumulau, nu am avut în vecinătatea ţării situaţii 
conflictuale deschise. M-am confruntat, însă, cu situaţii 
dramatice, de data asta pe teritoriul ţării, şi anume cu 
inundaţii şi înzăpeziri. Când eram la Focşani, camarazii mei 
îmi povesteau despre teribilele inundaţii din vara lui 2005, 
care au lovit mai ales comunele Suraia şi Vadu Roşca. Aceste 
localităţi aveau o rezonanţă deosebită pentru focşăneni, erau 
cele două centre de rezistenţă împotriva colectivizării. În 
anul 1957, autorităţile s-au văzut nevoite să aducă tancurile 
de la Tecuci, conduse chiar de Nicolae Ceauşescu, pe atunci 
adjunct al ministrului forţelor armate, pentru a înfrânge 
revolta localnicilor. Din păcate, în timpul inundaţiilor de la 
Vadu Roşca, şi-au pierdut viaţa ultimii supraviețuitori ai 
revoltei de acum şaptezeci şi cinci de ani. 

Inundatiile din 2010 au cuprins mare parte din teritoriul 
ţării. Cel mai afectat a fost judeţul Suceava. Militarii au fost 
implicaţi în acţiunile de evacuare a populaţiei, de refacere a 
căilor de comunicații, de asigurare a hranei şi a 
medicamentelor pentru locuitorii zonelor afectate. Doi ani 
mai târziu, Divizia a fost implicată în acţiunile de 
deszăpezire, în urma ninsorilor abundente din februarie. De 
data asta, zonele cele mai afectate au fost cele din sud-est, 
iar în câteva localităţi din judeţele Buzău şi Vrancea a fost 
instituită starea de alertă. Modul exemplar în care au 
acţionat militarii noştri a dovedit, o dată în plus, că Armata 
îşi merită primul loc în încrederea populaţiei. 

Înfruntarea calamitatilor naturale a avut dimensiunea ei 
dramatică, dar şi regăsirea empatiei, a compasiunii, a 
solidarităţii în acţiunile de salvare a semenilor noştri. Din 
păcate, în calitate de comandant de divizie am fost 
confruntat şi cu alte situaţii dramatice, în care nu mai era 

nimic de salvat. Dacă pentru cele dintâi, Armata a fost 
pregătită şi a intervenit cu promptitudine, pentru situaţiile 
de felul acesta am fost de fiecare dată nepregătit. Şi anume, 
cele în care trebuia să comunicăm familiilor de acasă 
decesul soţului sau fiului căzut în misiune, în teatrele de 
război. Cum să-ţi găseşti cuvintele într-o asemenea situaţie? 
Cum să atenuezi şocul veştii fulgerătoare, cum să încerci să 
vindeci o rană de nevindecat? 

Prevederile pe care le luam în asemenea situaţii erau mai 
degrabă paliative. Ofiţerul care anunţa vestea nu mergea 
singur, era însoţit de un psiholog şi de un medic, ultimii doi 
având sarcina să intervină în situaţia în care şocul durerii 
membrilor familiei ar fi necesitat o intervenţie de urgenţă. 
Dacă numele tragediei era acelaşi, situaţiile erau diferite. 
Într-un caz era vorba de un părinte care lăsa în urmă o soţie 
şi doi copii mici. În alta, un fiu necăsătorit pe care îl 
plângeau părinţii. În război se numără cei căzuţi. Dar 
omagiul pentru memoria lor trebuie să fie deopotrivă pentru 
mamele care-şi plâng fiii ori pentru orfanii care-şi plâng 
părintele dispărut. Şi atunci numărătoarea morţilor în război 
încetează de a mai fi o statistică, o cifră urmată de zerouri, 
moartea capătă nume şi chip. 

Între noi, cei care am fost în misiunile de luptă în 
străinătate, s-a creat o legătură sufletească. Deşi am fost în 
locuri diferite, acţiunile noastre aveau ceva în comun, stări 
de spirit, provocări, tragedii locale, dor de casă. Dar ceea ce 
ne-a legat profund a fost sacrificiul camarazilor noştri. Putea 
fi oricare dintre noi, cu toţii eram ţinte în mod egal, moartea 
alegea dintre noi la întâmplare. Am participat, în calitate de 
comandant, dar şi în calitate de camarad, la mai multe 
ceremonii funebre. Ceremonia nu se încheia odată cu 

acoperirea mormântului. Ei erau în continuare în sufletele 
noastre, ceva din noi rămăsese acolo, sub cruce, ceva din ei 
rămăsese să trăiască împreună cu noi. Nu era nicidecum un 
sentiment de usurare, cel care supravieţuieşte dintr-o 
încleştare comună sau dintr-o tragedie comună nu poate 
încerca un asemenea sentiment. Inimile celor căzuţi trec în 
piepturile noastre. CINSTE ŞI ONOARE MEMORIEI LOR! 


BUCUREŞTI 


În luna ianuarie a anului 2014, am fost convocat în 
Capitală pentru a fi numit şef al Statului Major al Forţelor 
Terestre. Odată cu această nouă funcţie prin care păşeam la 
un alt nivel în ierarhia militară, a început o nouă etapă a 
vieţii mele. Şi a vieţii noastre de familie aş spune, pentru că 
am înţeles că, din acel moment, reşedinţa noastră 
permanentă va fi în Bucureşti şi că va trebui să renuntam la 
ideea că într-o bună zi o să ne întoarcem la Craiova. Am 
primit iarăşi o locuinţă de serviciu, de data asta pe strada 
Uranus, în apropierea Ministerului Apărării. Am simţit că era 
prea mult să-i cer soţiei mele să ne mutăm dintr-un 
apartament de serviciu în altul, lăsând locuinţa din Craiova 
într-o stare de nostalgică inutilitate, cu cearşafuri întinse 
peste mobile, să nu le acopere praful. Dacă aş spune că 
întreţinerea apartamentului de serviciu de pe strada Uranus 
ne costa prea mult, aţi zâmbi, mai ales în contextul 
campaniei privind salariile şi pensiile mari ale militarilor. Să 
lămurim două lucruri. Întâi, că până la decizia privind 
alocarea a doi la sută din produsul intern brut către apărare, 
condiţia militarului român şi, aş îndrăzni să spun, a Armatei 

Române era destul de ingrată. Armata trecea printr-o 
perioadă cronică de subfinantare. lar salariile militarilor, de 
la tresa cea mai subţire până la stelele de general, în raport 
cu celelalte venituri bugetare, erau modeste. N-aş avea 
niciun motiv să mentionez problema salariilor la acea vreme, 
dacă n-ar fi adevărat. Mai ales că, având în vedere legislaţia 
privind statutul cadrelor militare, ofiţerilor şi subofiterilor, le 
e interzisă exercitarea anumitor drepturi, printre care acelea 
de a ocupa funcţii, altele decât cele pentru care sunt 
încadraţi în cadrul Armatei, precum şi de a administra sau 
conduce societăţi comerciale. Chiar si astăzi, după 
majorările succesive, ale căror beneficiare au fost, de altfel, 
toate categoriile bugetare, veniturile medii din cadrul 
Armatei nu se situează printre nivelurile de vârf din sectorul 
bugetar. 

Şi pentru că veni vorba, aş dori să adaug câte ceva legat 
de pensiile militarilor care, la rândul lor, au făcut obiectul 
unor dezbateri pătimaşe în perioada recentă, mai ales în 
contextul anumitor prevederi din Planul Naţional de 
Redresare si Rezilienta privind pensiile speciale. Consider că 
pensiile militare au fost introduse în mod impropriu în 
această dezbatere. Întâi de toate, statutul militarului român, 
inclusiv în ce priveşte drepturile şi îndatoririle sale după 
trecerea în rezervă, nu poate fi reglementat decât de 
legislaţia internă şi nu pot face obiectul negocierii cu alte 
state sau organizaţii de state. În al doilea rând, pensiile 
militarilor nu sunt pensii speciale, nu au un statut privilegiat 
şi nu sunt disproportionate în raport cu veniturile din 
perioada activă. Ele sunt pensii de serviciu, legiferate ca 

atare încă din vremea lui Alexandru loan Cuza, când s-au 
reglementat, printr-o lege din 1865, drepturile de pensie ale 
militarilor şi ale urmaşilor acestora. 

În cele opt-nouă luni cât am ocupat funcţia de şef al 
Statului Major al Forţelor Terestre am încercat pe cât posibil 
să îndrept cheltuielile către soldaţi. Cunoşteam bine situaţia 
lor, ca dovadă că primul lucru pe care l-am făcut a fost să 
comand uniforme noi. Mulţi soldaţi purtau aceeaşi uniformă 
câte un an şi mai bine, imaginea trupelor era, uneori, 
dezolantă. Am finalizat această acţiune în scurt timp. Ei i-am 
adăugat o alta, legată de îmbunătăţirea parcului de maşini. 
Prin intermediul programului Rabla am programat înlocuirea 
vechilor maşini ARO cu Dacia Duster. Cum în octombrie am 
fost numit locţiitor al şefului Statului Major al Apărării, nu 
am putut asigura decât achiziţionarea primelor o sută de 
vehicule, programul fiind continuat de succesorii mei. 

În octombrie 2014 am mulţumit camarazilor din Forţele 
Terestre. Era pentru prima dată când urma să îmi desfăşor 
activitatea în afara acestei categorii de forţe. A fost şi 
rămâne o mare onoare să îmi fac datoria alături de militarii 
recunoscuţi pentru rolul lor în acţiunea militară, fără 
„bocancul infanteristului în teren” nu se dobândeşte nicio 
victorie militară. Tot ce am realizat în carieră se datorează 
camarazilor mei din Forţele Terestre. 

Din păcate, în perioada în care am funcţionat ca şef al 
Statului Major al Forţelor Terestre a avut loc ocuparea 
Crimeii de către Federaţia Rusă. Chiar dacă România nu a 
fost implicată direct în conflict, s-a trecut la o altă situaţie 
operativă. S-a intensificat pregătirea de luptă. A existat o 
preocupare sporită pentru monitorizarea şi supravegherea 

spaţiului aerian şi terestru. 

Funcţia de locţiitor al şefului Statului Major al Apărării 
(ceea ce înainte vreme se numea Marele Stat Major, ulterior 
Statul Major General) a fost doar tranzitorie, nu am ocupat-o 
decât câteva luni, un fel de formulă pregătitoare pentru 
funcţia pe care urma s-o ocup în următorii patru ani, şi 
anume cea de şef al Statului Major al Apărării. Anii aceia au 
fost cei în care la vârful Armatei au avut loc schimbări 
importante. Un număr de patruzeci şi doi de generali a fost 
trecut în rezervă. Probabil că şi acestei conjuncturi i se 
datorează faptul că, în ce priveşte funcţiile şi gradele, am 
avut, în cariera mea, o evoluţie care ar putea fi considerată 
norocoasă. Din perspectiva gradelor şi funcţiilor, în perioada 
în care am ocupat poziţia de şef al Statului Major al Apărării, 
acesta a fost cel mai înalt rang al unei cariere militare. Pe 
care, în ce mă priveşte, am urmat-o pas cu pas, fără să sar 
nicio treaptă, cu o experienţă completă pentru un militar. 
Am avut şansa ca ocuparea acestei ultime funcţii să 
corespundă în timp cu decizia de alocare a doi la sută din 
PIB către domeniul Apărării, ceea ce a însemnat o finanţare 
mai consistentă pentru înzestrarea Armatei. E drept că 
măsura a fost determinată şi de noua conjunctură legată de 
ocuparea Crimeii. Dar creşterea finanţării ne-a permis să 
gândim constituirea de structuri multinaționale pe teritoriul 
României, inclusiv în ce priveşte dimensiunea exerciţiilor 
multinaționale în cadrul NATO. În plus, a avut loc intensifica- 
rea instrucției la toate structurile militare, îmbunătăţirea 
dotării cu echipamente, tehnică şi logistică. Am reorganizat, 
într-un comandament reunit, forţele speciale, deosebit de 
utile în condiţiile în care Ucraina, ca stat limitrof, era 

angrenată în conflict. Am reînfiinţat Flotila de Dunăre şi, de 
asemenea, Colegiul Naţional Militar „Alexandru loan Cuza”, 
adică fostul Liceu de Marină Militară. 

Poate n-o să vă vină să credeţi, dar Liceul de Marină 
Militară, înfiinţat în anul 1950, fusese desfiinţat în 1998. În 
timpul mandatului meu de şef al Statului Major General, în 
anul 2018, el a fost reînfiinţat, sub numele de Colegiul 
Naţional Militar „Alexandru loan Cuza”. Mi-am făcut, de 
asemenea, o datorie de onoare din a reinfiinta în anul 2016 
Colegiul Naţional Militar „Tudor Vladimirescu” din Craiova, 
al cărui absolvent fusesem, liceu cu o tradiţie de peste un 
secol şi care fusese, la rândul lui, desfiinţat în 1998. În ce 
priveşte reînfiinţarea acestui liceu, este una dintre realizările 
de care sunt din cale-afară de mândru, şi nu doar din motive 
sentimentale. A fost al doilea liceu înfiinţat în România, exact 
în anul în care Principatele Române s-au transformat în 
Regatul României. O tradiţie care merita reînnoită. 

Am întreprins, de asemenea, reorganizarea unităţilor şi 
marilor unităţi de cercetare. A fost un alt gest pe care îl 
datoram începuturilor mele în cariera militară şi tuturor 
camarazilor mei cercetaşi. Cu atât mai mult cu cât această 
componentă a infanteriei devenea deosebit de utilă în 
condiţiile amenințărilor de la graniţa de răsărit. Una dintre 
iniţiativele care s-au dovedit folositoare în anii următori, 
când campaniile de propagandă, dezinformare si influentare, 
precum şi derularea de atacuri cibernetice, s-au intensificat, 
suprapunându-se peste sporirea forţelor militare şi con- 
centrarea lor în zona de conflict şi potenţial conflict, a fost 
aceea de creare a Comandamentului Apărării Cibernetice. 
Astfel încât în momentul în care NATO a decis să adopte un 

nou concept strategic legat de amenințările hibride, opţiunea 
strategică respectivă ne-a găsit pregătiţi. 

Una dintre măsurile cu bătaie lungă şi care au avut în 
vedere ipotezele de lucru într-o analiză de tip SWOT a fost 
transformarea Statului Major General în Statul Major al 
Apărării. Poate că cititorului mai puţin familiarizat cu 
terminologia militară această schimbare de paradigmă nu i 
se pare semnificativă. Dar această nouă opţiune strategică a 
fost aleasă pentru a compatibiliza structurile militare 
româneşti la cele ale NATO, adaptate la rândul lor 
strategiilor şi nevoilor de planificare a apărăii. De altfel, şi 
celelalte state majore au adoptat aceeaşi viziune, NATO 
însăşi fiind orientată, pornind chiar de la scopul ei, spre 
protejarea statelor membre de orice ameninţare venită din 
exterior. 

La jumătatea mandatului meu, în anul 2017, am efectuat o 
vizită în Statele Unite ale Americii, prilej cu care am solicitat 
achiziţionarea sistemelor PATRIOT şi HIMARS. Sistemul de 
apărare aeriană sol-aer PATRIOT, un sistem de apărare 
eficient al populaţiei şi al infrastructurii, devenise necesar în 
contextul potentialelor ameninţări la adresa teritoriului 
românesc. Practic, prin intermediul acestui sistem - de aici îi 
vine şi numele, un acronim în limba engleză - o rachetă 
avansată de interceptare tinteste un obiect pe baza 
informaţiilor primite de la sistemele radar de înaltă 
performanţă. Sistemul, care e mobil, poate neutraliza 
rachete balistice tactice, rachete de croazieră, drone şi 
aeronave avansate. Sistemul HIMARS, la rândul lui, e un 
sistem lansator de rachete de înaltă precizie, deosebit de 
competitiv. Atât sistemul PATRIOT, cât şi sistemul HIMARS 

achiziţionate de Armata României, odată cu finalizarea 
operationalizarii lor, vor îmbunătăţi considerabil sistemul de 
apărare aeriană a teritoriului naţional, precum şi capacitatea 
de lovire la distanţă şi cu precizie înaltă a obiectivelor în 
adâncimea dispozitivului inamic. 

Pentru ca vorbim de înzestrarea armatei prin 
achiziţionarea de armament, să răspund şi la o întrebare 
jurnalistică de tipul: ce vă reprosati din timpul mandatului? 
Am încercat să realizez o coordonare cu industria de 
apărare, printr-o colaborare între Ministerul Apărării şi 
Ministerul Economiei. Din păcate, această cooperare nu s-a 
finalizat într-o strategie operaţională privind modernizarea 
industriei de apărare şi, în consecinţă, printr-o creştere a 
volumului de achiziţii din producţia internă din partea 
Armatei. În perioada în care am avut responsabilităţi mai 
largi, pe linie politică, am continuat aceste eforturi, dar 
succesul a fost doar parţial. În ce priveşte PIRANHA 5, 
transportorul blindat al infanteriei, am reuşit integrarea în 
producţia românească a unor componente, astfel că la Uzina 
Mecanică Bucureşti se produc aceste echipamente şi este o 
oportunitate pentru continuarea procesului de integrare a 
producţiei şi dezvoltare tehnologică a industriei de apărare. 
În ce priveşte, însă, producţia tradiţională a industriei 
româneşti de armament, anume armament uşor şi muniţie, e 
nevoie de un orizont de timp mai îndelungat, de investiţii 
masive şi poate şi o schimbare de mentalitate. 


Enumerând acţiunile în care m-am implicat, în calitate de 
şef al Statului Major al Apărării, n-aş vrea să trecem cu 
vederea o alta care, deşi nu are în mod direct legătură cu 

funcţia pe care am ocupat-o în acea perioadă, a fost 
determinată de asta. Ne era limpede, mie şi soţiei mele, că 
reîntoarcerea la Craiova e o ipoteză tot mai îndepărtată. Şi 
atunci am luat decizia să vindem casa de la Craiova şi să ne 
facem alta, la Bucureşti. Am spus să ne facem şi nu să ne 
cumpărăm, căci, după ce ne-am făcut calculele, întorcând 
lucrurile pe o parte şi pe alta, ne-am dat seama că, la nivelul 
preţurilor la care ajunsese piaţa imobiliară, nu ne puteam 
permite sa cumparam un apartament multumitor. Si atunci, 
singura soluţie care ne-a rămas era aceea de a achiziţiona un 
teren relativ ieftin în afara Bucureştiului pe care să ne 
construim o casă. 

Când trăieşti doar din salariu, e destul de greu să aduni 
atâţia bani încât să-ţi poţi cumpăra o locuinţă nouă. Chiar şi 
socotind salariile mai mari pe care le-am primit în misiuni, 
nu reuşisem să punem mare lucru deoparte. Toate bunurile 
pe care le dobândisem, casa de la Craiova, automobilul Cielo 
şi apoi Toyota, fuseseră achiziţionate în rate. Aşa încât cu 
preţul obţinut pe casa din Craiova, micile economii şi un 
credit, am cumpărat un teren în satul Dumbrăveni, din 
comuna Baloteşti. Casa am reuşit s-o terminăm în decembrie 
2016, de atunci ea a rămas reşedinţa noastră şi aşa va fi 
până la sfârşit. 

N-am fost înclinat niciodată spre dobândirea de avutie. 
Am câştigat atât cât să-mi pot întreţine familia şi trimite 
copilul la şcoală. Am urmat pilda tatălui meu, care dintr-o 
leafa de subofițer şi-a ţinut soţia şi doi copii. Pe cei care au 
predilecție pentru partea materială a existenţei îi sfătuiesc 
să nu aleagă cariera militară. Ca ofiţer, dacă respecţi 
statutul cadrelor militare şi aperi onoarea Armatei, nu ai 

cum să te imbogatesti. Milităria nu e un lux şi nici nu poate 
întreţine luxul. E drept că, pe vremuri, statutul de ofiţer 
presupunea o anumită stare materială. Dar imaginea 
ofițerului din vremea lui Tolstoi, reprezentant al cercurilor 
nobiliare, sau a balurilor de la Cercul Militar, din perioada 
interbelică, aparţine bibliotecilor. Nu numai că veniturile 
mele nu au depăşit decât cu puţin cheltuielile, cât să nu 
aştept cu teamă sosirea facturilor, dar nici n-am avut noroc 
să moştenesc vreo mătuşă din America. În relaţia mea cu 
băncile e aşa cum o arată declaraţia de avere: mereu am 
avut mai mult de dat decât de luat. Am moştenit de la ai mei, 
împreună cu temperamentul oltenesc, mai ales amintiri, 
bucuria de a mă reîntoarce pe locurile unei copilării 
frumoase. Le mulţumesc pentru tot ce ne-au dăruit, pentru 
că m-au educat aşa cum au ştiut ei mai bine, să fiu un om 
cumsecade, şi asta e moştenirea cea mai de preţ, pe care am 
dus-o mai departe. 

Şi ca să vedeţi cât de mult contează pentru mine locurile 
copilăriei din care, într-un anumit fel, n-am plecat niciodată, 
m-am străduit ca, la câteva zeci de kilometri de Bucureşti, să 
recreez câte ceva din farmecul curţii noastre de la Plenita. 
Iată cum arată recensământul nostru pomicol, în cele câteva 
sute de metri pătraţi de teren care ne-au rămas după ce am 
trasat temelia noii case: patru meri, doi peri, doi cireşi, doi 
vişini, doi gutui, un piersic şi un agriş. În această socoteală 
gospodărească, am lăsat 80 mp de grădină în care am 
cultivat roşii, ardei, castraveți şi o brazdă pentru verdeţuri. 
Să sapi brazde, să le aranjezi primăvara, să faci cuiburi 
pentru răsaduri şi să propteşti araci pentru a ajuta 
neputinței vrejurilor de a se înălța, e o plăcere pe care mi-o 

permit din când în când. Dacă aş fi fost nemuritor, aş fi spus 
că, prin mine, vorba poetului, veşnicia s-a născut la sat. Mă 
mulţumesc doar să spun că ceva din mine nu s-a schimbat, 
odată cu vremurile şi cu strainatatile, copilul care am fost si 
copilul din mine se zbenguie veseli în curtea noii noastre 
case din Baloteşti. 

Nu m-am îmbogăţit nici după ce, în cariera politică, am 
ocupat importante demnități. Tot ce pot spune despre 
declaraţia mea de avere, pe care o transmit la termen cu 
conştiinciozitate, e că nu-mi ia mai mult de câteva minute să- 
i completez rubricile. Şi asta e valabil şi pentru familia mea. 
Fiul meu şi soţia lui sunt stăpâni pe meseriile lor, lucrează în 
mediul privat, sunt pe picioarele lor, cum se spune. 

Mandatul de şef al Statului Major al Apărării a expirat în 
ianuarie 2019. Legislaţia permitea prelungirea mandatului 
cu încă un an şi, adaug cu modestie, proiectele pe care le-am 
iniţiat, aflate în derulare, permiteau o asemenea supoziţie. 
Luasem deja contact cu mediul politic, din poziţia de 
membru al Consiliului Suprem de Apărare a ării. Dar, aşa 
cum statutul meu o cerea, nu interveneam decât atunci când 
eram solicitat, şi numai în chestiuni ce ţineau de specificul 
activităţii mele. Lucru care s-a întâmplat nu o dată, socotind 
că subiectul securităţii naţionale, sub aspectele sale 
defensive, era tot mai des abordat. Deşi am fost rezervat faţă 
de disputele politice ale acelor ani, altminteri destul de 
aprinse, am căzut, cum se spune, la mijloc. Preşedintele 
României, Klaus lohannis, a acceptat prelungirea 
mandatului, dar Guvernul, condus de Viorica Dăncilă, s-a 
opus, iar ministrul Apărării, din considerente politice - a fi 
recomandat de preşedinte era privit de Guvernul de atunci 

ca un fel de culpă - n-a mai vrut să-mi prelungească 
mandatul. A urmat o perioadă incertă, a trebuit să recurg la 
Justiţie şi, în cele din urmă, după trei luni, am fost repus în 
drepturi. Perioada care a urmat, până la demiterea 
Guvernului prin moţiune de cenzură, a fost dificilă pentru 
mine. Ea s-a încheiat la sfârşitul lui octombrie al aceluiaşi 
an, când am primit un telefon de la Preşedintele României 
prin care mă întreba dacă sunt de acord să trec în rezervă şi 
să devin ministru al Apărării. Preşedintele e comandantul 
forţelor armate şi, chiar dacă ceea ce îmi adresa era o 
rugăminte, venită din partea dumnealui, era un fel de ordin, 
nu puteam să refuz. Şi astfel, în data de 28 octombrie am 
trecut în rezervă la cerere, iar la 4 noiembrie 2019, odată cu 
învestirea de către Parlament a Guvernului condus de 
Ludovic Orban, activitatea mea în cadrul Armatei, după 34 
de ani în care am servit patria ca militar, s-a încheiat. Dacă 
luăm în calcul şi liceul militar, au fost 38 de ani de uniformă 
militară. 

În acest moment, când închei evocarea carierei mele 
militare, doresc să mulţumesc încă o dată tuturor 
profesorilor şi comandanților din liceul militar, din şcoala 
militară şi din Academia de Înalte Studii Militare. De 
asemenea, îi salut şi le transmit respectul meu colegilor şi 
camarazilor cu care am slujit Ţara sub jurământ. Le 
mulţumesc comandanților şi şefilor care m-au îndrumat, m- 
au corectat când am greşit şi mi-au dat încredere pentru tot 
ce am făcut! 

O recunoaştere aparte o transmit către generalul Tonea 
Adrian, care din funcţia de locţiitor mi-a fost aproape pe 
toată perioada mandatului de şef al apărării şi îi voi purta un 

respect aparte pentru tot sprijinul acordat. Totodată, le 
mulţumesc tuturor membrilor echipei de comandă a Statului 
Major al Apărării, şefilor de direcţii şi mai ales întregului 
personal al Armatei Române, militar şi civil, de la soldat la 
general. AM ONOAREA SĂ VĂ SALUT! 

Primirea Drapelului 
de luptă al Statului 
Major General 


Întrevederea cu generalul-locotenent Robert B. Neller, 
comandantul Forțelor de Infanterie Marină americane 
dislocate în Europa (MARFOREUR), 10 februarie 2015 

întrevederea cu şeful Statului Major al Armatei Germaniei, generalul Volker 
Wieker, 15 aprilie 2015 

Ceremonia de avansare în grad a veteranilor de război, 29 aprilie 2015 

întrevederea cu amiralul Mark Ferguson, comandantul Comandamentului 
Aliat întrunit de la Napoli, 5 mai 2015 

Felicitări sergentului-major 
Ionuț Butoi, militar rănit în 
Teatrul de operatii, participant 
la activitatea de cinstire a 
eroilor, 9 iulie 2015 

Vizita secretarului general al NATO şi Preşedintelui României la Unitatea pentru 
Integrarea Forțelor NATO (NFIU) din Bucureşti, 2 iulie 2015 

Ceremonia de includere în Galeria de onoare a Colegiului de Război al Forțelor 

Terestre Americane (International Fellows Hall of Fame), 25 septembrie 2015 

Ceremonia de inaugurare a Unităţii pentru Integrarea Forțelor 
NATO (NFIU) din Bucureşti, 3 septembrie 2015 


întrevedere cu şeful Statului Major General al Republicii Polone, 


generalul Mieczyslaw Gocul, 17 noiembrie 2015 

Ceremonia de activare a Comandamentului multinațional de divizie Sud-Est (HQ 
MND-SE), 1 decembrie 2015 


întrevederea cu şeful Statului Major General al Armatei Franceze, generalul 
Pierre de Villiers, 3 februarie 2016 

întrevederea cu generalul Sir Nicholas Houghton, şeful 
Statului Major Britanic al Apărării, 19 aprilie 2016 


Vizita secretarului general al NATO la Comandamentul 
Multinational de Divizie Sud-Est, din Bucureşti, 12 mai 2016 

Întrevederea cu generalul 
Joseph F. Dunford jr., 
preşedintele Comitetului 
Întrunit al şefilor Statelor 
Majore al SUA, 

21 februarie 2017 
Întrevederea cu generalul 
Petr Pavel, preşedintele 
Comitetului Militar al NATO, 
13 iulie 2017 

întrevederea cu şeful Statului Major al Apărării al Regatului Unit al 
Marii Britanii şi al Irlandei de Nord (CDS UK), Air Chief Marshal Sir 
Stuart Peach, 6 iulie 2017 


DOpăRTțAs 
LTINATIORAL DISION SORTH-EAST 


Declararea Capabilităţii Operaţionale Inițiale a Comandamentului Multinational 
de Divizie Sud-Est (MND-SE HQ) şi Capabilităţii Finale pentru Unitatea de 
Integrare a Forțelor NATO (NFIU ROU), 1 iulie 2016 

întrevederea cu omologul grec, amiralul Evanghelors Apostolakis, 
14 decembrie 2017 


Intrevederea cu omologul turc, generalul Hulusi Akar, 2 noiembrie 2016 

întâlnirea cu amiralul Rob Bauer, şeful Statului Major al Apărării Regatului 
Țărilor de Jos, şi cu Air Chief Marshal Sir Stuart Peach, şeful Statului Major al 
Apărării al Regatului Unit al Marii Britanii şi al Irlandei de Nord (CDS UK) 


întrevederea cu generalul Curtis M Scaparotti, Comandantul Suprem al 
Forțelor Aliate din Europa (SACEUR), 14 aprilie 2018 

Participare la ceremonia militară şi religioasă de Resfinţire a Cruci, 
comemorative a Eroilor români din Primul Război Mondial, de pe platoul din 
apropierea Vârfului Caraiman din Munţii Bucegi, 30 noiembrie 2020 


d == => 
întâlnire cu omologul din Republica Portugheză, Joăo Titterington Gomes 
Cravinho, 7 noiembrie 2020 

Semnarea, împreună cu secretarul american al apărării, Mark T. 
Esper, a „Foii de parcurs dedicată cooperării la nivelul apărării, 
pentru perioada 2020-2030”, 8 octombrie 2020 


întrevederea cu generalul Tod D. Wolters, comandantul suprem al 
Forțelor Aliate din Europa (SACEUR), 4 septembrie 2020 

Ceremonia de înființare a Comandamentului Corpului Multinational de Sud-Est 
(Headquarters Multinational Corps South-East - HQ MNC-SE) în garnizoana 
Sibiu, 5 august 2020 întâlnirea cu secretarul american al apărării, Mark T. 
Esper, în marja Reuniunii miniştrilor apărării din statele membre ale NATO, 12 
februarie 2021 

Discuţii cu omologul portughez, Joâo Gomes Cravinho, pentru stabilirea 
principalelor etape pentru consolidarea escadrilei de aeronave multirol 
F-16 din dotarea Forţelor Aeriene Române, 28 ianuarie 2021 


Hulusi Akar, 9 martie 2021 

întrevederea cu ministrul polon al Apărării, Mariusz Blaszczak, aflat în România 
în contextul participării la Summit-ul B9 de la Bucureşti, 10 mai 2021 


întrevederea cu Heidi Grant, directorul Agenţiei pentru Cooperare în Domeniul 
Apărării şi Securității din Statele Unite ale Americii. România a primit statutul 
„Dependable Undertaking” din partea SUA, 12 iulie 2021 

întrevederea cu secretarul apărării al Statelor Unite ale Americii, 
Lloyd J. Austin III, 20 octombrie 2021 


întrevederea cu 
Thierry Breton, 
comisarul european 
pentru Piaţa internă, 
18 noiembrie 2021 

Finalizarea testelor de acceptanţă şi receptia finală a primului sistem de 
rachete sol-aer cu bătaie mare PATRIOT, 30 octombrie 2021 


întâlnirea cu militarii români aflaţi în misiune în Teatrul de operații din 
Afganistan, 14 aprilie 2018 


ン 和 を 


PALATUL VICTORIA 


Despre celelalte etape ale vieţii mele a fost suficient să 
fac o relatare, să punctez un itinerar biografic. De data asta 
nu mă pot mărgini la atât. A fost cea mai grea decizie din 
viaţa mea. O decizie care presupunea existenţa unei alte 
mize, căci nu sunt obişnuit cu jumatatile de măsură. 
Trecerea de la uniformă la costum şi cravată nu este doar un 
detaliu vestimentar, însoţit de un nou alineat în curriculum 
vitae. E mai mult de atât. Înseamnă trecerea unei frontiere 
pentru care nu există posibilitate de întoarcere. Am spus o 
frontieră şi nu un prag sau o treaptă, pentru că, spre 
deosebire de celelalte, frontiera e menită să facă diferenţa. 
Un fel de a trăi şi un alt fel de a trăi. Nu poţi obţine ceva în 
lumea cea nouă, fără să laşi ceva în urmă, în lumea cea 
veche. Treptele te deosebesc faţă de felul în care te văd 
ceilalţi, imaginea ta se schimbă. Frontiera schimbă ceva din 
tine, poate că nu e nimic diferit în imaginea ta, aşa cum o 
văd ceilalţi, dar ceva se schimbă în felul în care tu te vezi pe 
tine. 

Unul dintre cele mai enigmatice texte ale Vechiului 
Testament, pe care bunica mi-l citea fără să mi-l poată 
explica până la capăt, era cel legat de lupta lui Iacob cu 
îngerul. Trecerea frontierei, a râului prin vad, în textul 
Genezei, presupune o provocare a destinului, în cazul 
parabolei noastre e lupta cu îngerul. Lupta are un 
deznodământ amânat, ca orice schimbare pe care n-o 
înţelegi în momentul în care ea are loc. Şi, mai ales, trecerea 

frontierei nu se face fără a rupe ceva din tine, fără o rană, 
aşa cum e rana din coapsa lui Iacob care, trecând dincolo, la 
un nou început, la răsăritul soarelui, şchiopăta puţin. 
Trecerea în rezervă, părăsirea unei cariere de aproape patru 
decenii pentru a imbratisa o nouă carieră, plină de nepre- 
văzut, a însemnat, într-un fel, lupta mea cu îngerul. 

I-am spus succesorului meu în fruntea Statului Major al 
Apărării, generalul Daniel Petrescu: „Nu-ţi spun ce să faci, 
cum să faci. Ştii la fel de bine ca mine. Ceea ce îţi spun este 
să ţii cont că mandatul are patru ani! Dedica timp să-ți 
stabileşti obiective, dar alocă mult timp să le finalizezi!” 
Decizia pe care am luat-o atunci nu a însemnat totuşi o 
schimbare bruscă a mediului în care trăiam. E drept că 
acum functionam într-un Guvern. Marturisesc ca nu m-am 
simţit pregătit pentru funcţia de ministru, a trebuit să învăţ, 
a trebuit să mă potrivesc cu responsabilitatile, înțelegând 
care e rolul unui membru al Cabinetului în contextul 
guvernamental, a trebuit să înţeleg că pot spune ce vreau, în 
discuţiile din Guvern, dar nu pot face tot ce vreau, 
răspunderea politică finală aparţinând prim-ministrului. Am 
înţeles că răspunderea e şi individuală, şi colectivă, că 
trebuie să-mi văd de ale mele, dar şi să resimt solidaritate cu 
colegii din minister. Dar, mai ales, am înţeles ce înseamnă să 
fii parte a unei guvernări. Până atunci, rolul meu, chiar şi 
atunci când comandam Forţele Terestre sau Statul Major al 
Apărării, era relativ limitat. Deciziile priveau partea 
profesională, ele se adresau unor persoane sau segmente 
sociale identificabile. Ordinele erau limpezi şi singurul 
feedback acceptabil era că ordinele se execută. 

În ce priveşte noua poziţie de ministru, am înţeles cât de 

delicată este relaţia cu societatea. În momentul în care 
semnezi un document şi apoi, privind pe fereastră, vezi 
vieţile oamenilor cum se schimbă după semnătura ta, îţi dai 
seama de uriaşa responsabilitate pe care o ai. Decizi asupra 
destinelor unor oameni pe care nu-i cunoşti, pe mulţi n-o să-i 
întâlneşti niciodată, cu toate astea te intersectezi cu ei prin 
intermediul deciziei tale, într-un fel sau altul, intri în viaţa 
lor pe care poţi s-o ameliorezi sau s-o afectezi. Această 
senzaţie, aproape impudică, a faptului că deciziile mele se 
interferează cu spaţiul intim, cu viaţa cotidiană a oamenilor 
m-a urmărit în tot timpul cât am fost membru al Guvernului, 
ca ministru şi prim-ministru, şi mărturisesc că o simt şi 
acum, când îmi pun semnătura pe legile votate în Parlament, 
înainte de fi trimise pentru tipărire la Monitorul Oficial. 

Dar, cum spuneam, schimbarea nu a fost atât de bruscă. 
Fusesem trecut în rezervă, dar, ca ministru al Apărării, 
continuam să lucrez cu foştii colegi din armată, figurile 
colaboratorilor îmi erau familiare. La rândul lor, ei mă 
priveau ca pe unul de-al lor, care înţelege problemele 
Armatei. Erau numeroase domenii în care erau rămâneri în 
urmă pe care trebuia să le recuperăm, cu atât mai mult cu 
cât, acum, cooperarea în cadrul NATO ne obliga la asta. 

O bună bucată de vreme am funcţionat în Guvern ca 
independent. Obiectivul meu pe termen scurt nu era să 
impun anumite măsuri din raţiuni politice, ci, pe cât posibil, 
să asigur finanţarea necesară pentru nevoile restante sau de 
actualitate ale Armatei. Am intrat în politică abia peste un 
an, când am candidat pe listele pentru Senat, din partea 
Partidului Naţional Liberal. La începutul lunii noiembrie 
2020, am fost chemat la premier, domnul Ludovic Orban, 

care era şi preşedintele PNL şi mi-a spus că ar fi bine să 
devin membru PNL şi să candidez pe liste în judeţul natal, 
Dolj. Am acceptat şi aşa am intrat în politică. 

Din păcate, însă, dimensiunea strategică, elaborarea unei 
viziuni pe termen lung şi ordonarea, în orizonturi de timp, a 
măsurilor în aplicarea ei, a rămas pe planul al doilea căci, în 
scurt timp de la preluarea mandatului, a trebuit să ne 
confruntăm cu pandemia de COVID 19. Odată cu instituirea 
stării de urgenţă, Armata, în colaborare cu Poliţia Română, a 
asigurat respectarea restricţiilor de circulaţie. Am urmărit 
cu atenţie dezbaterile publice, ştiu că unora măsurile luate li 
s-au părut excesive, pot să-i asigur că, în ce priveşte Armata, 
ele s-au încadrat în cadrul legal impus de starea de urgenţă. 
În acele zile de început ale pandemiei, neştiind cum vor 
evolua lucrurile, misiunea de căpătâi a Armatei era aceea de 
a asigura securitatea frontierelor şi siguranţa cetăţenilor. 
Măsurile luate de noi au fost menite să sporească protecţia 
oamenilor şi să reducă răspândirea molimei, păstrând 
respectul pentru drepturile şi libertăţile fundamentale în 
cadrul legal stabilit de Parlament şi de decretele 
prezidenţiale. Chiar dacă au fost impuse anumite restricţii 
de circulaţie, am avut în vedere să eliminăm blocajele, să nu 
existe întârzieri sau obstacole în calea aprovizionării 
populaţiei şi a intervențiilor în situaţii de urgenţă. Reţeaua 
spitalicească a Ministerului Apărării a fost pregătită pentru 
noile condiţii. Cum spaţiile pentru cazurile de contaminare 
ce necesitau asistență medicală riscau să devină 
insuficiente, am întreprins măsuri pentru construirea unor 
spaţii noi, modulare. Astfel au luat fiinţă trei spitale de 
campanie, la Bucureşti, Constanţa şi Timişoara. Ele au fost 

proiectate astfel încât, în situaţia încetării pandemiei, să 
poată fi depozitate, ceea ce s-a şi întâmplat, şi să redevină 
funcţionale în caz de nevoie. 

Campania electorală din toamna lui 2020 a însemnat o 
nouă provocare pentru mine. Era pentru prima oară când 
trebuia să mă comport ca un om politic. Cum e lesne de 
imaginat, nu aveam experienţă politică, nu fusesem membru 
al niciunuia dintre partidele politice care rivalizau din 1990 
încoace. Am primit invitaţia de a mă înscrie în Partidul 
Naţional Liberal la pachet, cum se spune, cu oferta de a 
deschide lista pentru Senat a liberalilor din judeţul Dolj. 
Ipostaza de a reprezenta judeţul de baştină în Parlament era 
tentantă, cred că oricui i se pare onorant să fie ambasadorul 
politic în Capitală al locului de obârşie. Cât priveşte 
aderarea la Partidul Naţional Liberal, ea mi s-a părut 
naturală, nu am avut nicio frământare lăuntrică în privinţa 
asta. Era limpede, după tot ceea ce au trăit, au pătimit şi au 
sperat cei din neamul meu, că doar un partid care să res- 
pecte iniţiativa, cugetul liber şi garantarea proprietăţii mă 
poate reprezenta. Niciunul dintre cei al căror nume l-aţi 
găsit în paginile acestea nu făcuse politică, nu am avut 
antecesori persecutați din alte motive decât acelea ale 
apărării propriei gospodării, dar ei s-au comportat ca nişte 
oameni liberi. Ideile şi atitudinile nu sunt numai ale celor 
care le transformă în ideologie de partid, ei doar le 
reprezintă în spaţiul public. Cred că la formarea mea ca 
liberal a contribuit şi contactul pe care l-am avut cu 
parteneri din statele democratice, unde democraţia liberală 
triumfase, vizitele în străinătate, ca demnitar, stagiul de un 
an în Statele Unite. Şi, de ce nu, colaborarea pe care o 

avusesem, în Consiliul de Apărare a Ţării, ca şef al Statului 
Major General, şi ca ministru al Apărării cu comandantul 
forţelor armate, Preşedintele României, fost preşedinte al 
Partidului Naţional Liberal, cel care a avut încrederea de a 
mă susţine pentru acele funcţii. 

Aşadar, în toamna lui 2020, am intrat în politică. M-am 
reîntors la Plenita ca ministru în funcţie, candidat pentru 
parlament. O situaţie delicată, emoţionantă, aş spune. Un fel 
de Citizen Kane care vine, el însuşi, să caute saniuta 
copilăriei şi judecă, în locul celorlalţi, dacă, reîntorcându-se, 
înţelege din privirile celor care i-au însoţit copilăria, dacă 
viaţa lui a meritat trăită. Nu ştiu cât de bine m-am priceput 
să fiu candidatul pe care colegii din filială şi alegătorii îl 
aşteptau. Nu pot să fac abstracţie de ceea ce sunt, 
comportându-mă aşa cum se aşteaptă ceilalţi să fiu. Cred că 
cel mai bun mod de a fi convingător e să fii sincer. Cea mai 
sigură cale de a spune adevărul e să fii autentic. Se spune că 
în politică mai mult contează imaginea decât originalul. 
Contează nu ceea ce eşti, ci ceea ce cred alţii despre tine. Ei 
votează nu omul, ci proiecția lui în minţile lor. Ca şi cum mai 
mult contează aşteptarea decât sosirea trenului în gară. 
Totuşi, cea mai exactă imagine e imaginea din oglindă. E 
drept că există şi oglinzi strâmbe, dar imaginea din ochiul 
alegătorului trebuie să fie una corectă, precum cea din 
oglinzile cu argintul neted. N-am avut îndemânarea de a 
promite lucrurile pe care simţeam că nu le pot face. Din 
fericire, am avut sentimentul că alegătorii olteni nici nu-mi 
cer asta. Pentru ei rămăsesem omul în uniformă, m-au privit 
ca pe un militar, nu puteau disocia imaginea mea de aceea a 
ostaşului. Asta m-a satisfăcut într-o anumită măsură, dar m-a 

şi îngrijorat. Mi-a dat încă o dată prilejul să simt că încă nu 
sunt pregătit pe de-a-ntregul pentru cariera de om politic. 
Fără să ştiu dacă asta e de bine sau de rău. M-am hotărât, în 
cele din urmă, să las lucrurile să curgă în firescul lor. Dacă 
şi astăzi, după un mandat întreg de parlamentar şi funcţii 
importante guvernamentale încă mă simt un om politic 
atipic, înseamnă că aşa trebuie să fie. 

Că alegătorii vedeau, aşezaţi pe umerii mei, epoletii pe 
care tocmai îi scosesem, era, până la urmă, rodnic din punct 
de vedere electoral. Poate că acestei imagini îi datorez şi 
scorul destul de bun pe care l-am obţinut, în procente, 
aproape 25%, cu mult mai bun decât cel obţinut de Partidul 
Naţional Liberal la alegerile precedente (17%). Ceea ce, 
însă, m-a pus pe gânduri a fost faptul că unii dintre cei cu 
care copilărisem, colegi de promoţie de la liceu, ba chiar 
dintre cei care, mai mari decât mine, îmi vorbeau cu 
dumneavoastră şi mă tratau ca pe un domn mare, venit de la 
Bucureşti. Nu reuşeau să iasă din această adresare formală 
nici după ce făceam, în disperare, apel la amintirile comune. 
Viaţa ne risipise, care încotro, era greu să ne readune aşa 
cum am fost. Ca şi cum ai încerca să refaci coltucul de pâine 
din firimituri. Am acceptat cu resemnare această situaţie pe 
care nu o puteam îndrepta. Am mers prin ţinuturile natale, 
m-am întâlnit cu rude şi prieteni, ne-am amintit de pescuitul 
de la Dunăre, de biciul care alunga duhurile urecheate din 
bostănărie, de sărbătorile de la Poiana Bujorului. Dar, în 
acelaşi timp, cu tristeţe în suflet, am înţeles că acea 
campanie electorală a anului 2020 a însemnat, oarecum, 
despărţirea de copilărie. 

Mi-am reluat portofoliul de ministru al Apărării, de data 

asta în Guvernul condus de Florin Citu. Am traversat o 
perioadă complicată, pe care disputele dintre partenerii la 
guvernare au complicat-o şi mai tare. O perioadă dificilă, 
dacă socotim amenințările şi provocările de securitate din 
zona Mării Negre. Ceea ce presupunea ca România să 
rămână ferm angajată în îndeplinirea tuturor obligaţiilor 
care îi reveneau, ca un contribuitor responsabil şi activ la 
promovarea securităţii şi stabilităţii euroatlantice. 

În această a doua perioadă de mandat m-am confruntat cu 
două crize care, suprapunându-se, au creat dificultăţi în 
dezvoltarea programului pe care-l elaborasem pentru 
modernizarea Armatei. Să nu uităm că anul 2021 a adus 
pentru România vârful de virulență în ce priveşte pandemia 
de COVID 19. Din perspectivă economică, anii în care am 
deţinut portofoliul apărării au fost marcați de un declin 
economic major în 2020, din cauza consecinţelor măsurilor 
de întrerupere sau reducere a activităţilor economice, şi de 
o anumită creştere în anul următor, care însă nu a dus la 
posibilitatea unor alocări suplimentare importante. Deficitul 
bugetar a fost fără precedent. La acestea s-a adăugat criza 
energetică, izbucnită după iarna lui 2021, când Europa a 
ieşit dintr-o iarnă prelungită cu stocuri reduse de gaze 
naturale, agravate de reducerea cantităților livrate de Rusia. 
Astfel încât, pentru mine, din poziţia de ministru al Apărării, 
prioritatea a fost aceea de a asigura buna funcţionare a 
Armatei, în contextul păstrării capacităţii ei defensive. 

Dacă acţiunile întreprinse pentru restrângerea efectelor 
dramatice ale pandemiei, eforturile de relansare economică 
şi depăşirea crizei energetice au făcut parte din obiectivele 
comune ale guvernării, peste acestea s-a manifestat criza 

politică născută din conflictele din interiorul alianţei de 
guvernare. Astfel încât, în urma unei motiuni de cenzură 
depuse în Parlament la începutul lunii octombrie, pe care au 
votat-o până şi partenerii de guvernare din Uniunea Salvaţi 
România, Guvernul condus de Florin Cîţu a fost nevoit să-şi 
prezinte demisia. După două săptămâni, preşedintele Klaus 
Iohannis m-a desemnat cu formarea noului Guvern. 

Desemnarea mea n-a fost o surpriză. Mai trecusem printr- 
o experienţă similară în timpul tranziţiei de la Guvernul 
Orban la Guvernul Cîţu când, în calitatea mea de membru al 
Guvernului, am fost numit prim-ministru interimar, la 8 
decembrie 2020. E drept că în acea calitate nu am avut 
atribuţii prea largi, interimatul, pe lângă faptul că a fost 
scurt ca durată, de numai două săptămâni, nu mi-a permis 
decât administrarea treburilor curente ale guvernării. În 
perioada consultărilor privind desemnarea unui nou prim- 
ministru, numele meu fusese vehiculat atunci, alături de cel 
al viitorului prim-ministru, Florin Cîţu, şi al lui Ilie Bolojan, 
preşedintele Consiliului Judeţean Bihor. Nu pot spune că 
perioada interimatului m-a familiarizat cu atribuţiile funcţiei 
de prim-ministru, totuşi, mi-a dat o anumită siguranţă în 
procesul începerii consultărilor. 

Era limpede că nu mai puteam conta pe aceeaşi structură 
politică a guvernării. Era nevoie de o decizie politică 
curajoasă, care să ducă la alcătuirea unei alianţe stabile, 
într-un moment deosebit de delicat atât pentru România, cât 
şi pentru regiunea est-europeană. Poziţia mea din momentul 
desemnării a lăsat să se înţeleagă că va trebui să lăsăm 
deoparte orgoliile şi să formăm un Guvern cu o majoritate 
largă, stabilă în Parlament. lată şi declaraţia mea de atunci: 

„Am înţeles încredințarea acestui mandat ca pe un gest de 
responsabilitate pe care trebuie să îl avem în aceste 
momente dificile pentru a depăşi situaţia de criză, astfel 
încât cetăţenii să poată beneficia de tot ce poate un guvern 
în deplinătatea sa să ofere prin deciziile şi acţiunile pe care 
le întreprinde. În acest sens, vom negocia cu toate forţele 
responsabile, astfel încât, într-o perioadă de timp cât mai 
scurtă, să reuşim să alcătuim guvernul şi de asemenea să 
negociem cu toate forţele responsabile astfel încât guvernul 
propus să poată fi aprobat de Parlament”. 

Singura soluţie posibilă pentru alcătuirea unui Guvern cu 
o majoritate largă era aceea a unei coaliţii formate din PNL, 
PSD şi UDMR. Negocierea a dus la apariţia unei formule 
inedite, şi anume aceea a partajării mandatului în două părţi 
egale, urmând ca în a doua parte un candidat desemnat de 
PSD să preia mandatul. O decizie istorică, bazată pe ipoteza 
încrederii dintre parteneri, cu atât mai mult cu cât 
experienţa recentă a relaţiilor dintre cele două partide nu 
era din cale-afară de încurajatoare. A contat poate şi faptul 
ca eu proveneam din rândul Armatei şi tineam la onoarea 
cuvântului dat. O nouă provocare pentru mine, în 
înfruntarea căreia mi-am pus toate energiile, toată 
experienţa adunată într-o viaţă. 


Dacă ar fi să răspund la întrebarea: care e prima diferenţă 
dintre un ministru şi un prim-ministru, uite cum aş 
răspunde. Când eşti ministru, dacă se întâmplă ceva, poţi 
spune: asta e treaba mea, sau: asta nu e treaba mea. Când 
eşti prim-ministru, nu mai ai variante, totul e treaba ta. Tot 
ce se întâmplă în ţară te priveşte. Ceea ce legifereaza 

Parlamentul te priveşte, legile, de obicei, sunt rezultatul 
unor proiecte guvernamentale şi, chiar şi atunci când 
iniţiativele aparţin unor parlamentari, Guvernul este chemat 
să dea un punct de vedere, cel mai adesea hotărâtor în 
destinul iniţiativei respective. Ceea ce hotărăşte Justiţia este 
influenţat de Guvern, căci el are un rol major în elaborarea 
codurilor juridice si in fixarea cadrului statutului 
magistraţilor. 

Un guvern nu poate fi condus decât cu anumite limite, 
după principii corporatiste. Ceea ce într-o corporație se 
numeşte câştig, profit brut sau net, profit operaţional nu are 
aceeaşi relevanţă în privinţa actului de guvernare. Fără a fi o 
organizaţie nonprofit, guvernul are ca reper nu doar cifrele, 
ci şi bunăstarea populaţiei, încrederea ei în actul de 
guvernare, care sunt valori nu întotdeauna acoperite de 
unităţi de măsură. O bună guvernare, în opinia mea, se 
sprijină pe cinci piloni importanţi şi eu m-am ghidat după 
această pentagramă în perioada în care am condus Guvernul 
României. 

Prima dimensiune a unei bune guvernări este voinţa 
politică. Este ceea ce îţi doreşti să faci, legat, fireşte, într-o 
formulă coerentă doctrinar, fără ca doctrina să se 
transforme într-o dogmă. E drept că o guvernare alcătuită 
din două partide divergente doctrinar poate, cu oarecare 
dificultate, să exprime o voinţă politică fermă. Dar uneori 
voinţa politică este dictată nu atât de modul în care tu vrei 
să schimbi lumea, ci din modul în care te opui ca lumea să te 
schimbe pe tine. În ce priveşte Guvernul pe care l-am con- 
dus, a doua variantă s-a dovedit cea potrivită. România nu 
trebuia să se lase învinsă de efectele crizei economice, ale 

crizei energetice, ale consecințelor devastatoare ale 
războiului din Ucraina. Vointa politică era aceea de a rezista. 
Expresia acestei voințe era rezilienta. 

A doua dimensiune este viziunea strategică. Resursele 
faţă în faţă cu necesităţile, activele faţă în faţă cu pasivele, 
măsuri încadrate în orizonturile de timp, scurt, mediu şi 
lung, analize SWOT pentru fiecare acţiune mai îndrăzneață 
etc., etc. Viziunea strategică oferă cetăţenilor sens sau, ceea 
ce se numeşte într-un termen mai larg, destin. Formularea 
acestei ideograme a viitorului care se cheamă destin rămâne 
pentru societatea românească o provocare pe care nu a 
înfruntat-o întotdeauna cu succes. Cifrele statistice arată, 
fără putinţă de tăgadă, că standardul de viaţă al românilor a 
crescut simţitor în ultimele două decenii. Cu toate astea, în 
toate sondajele ultimilor ani, peste două treimi dintre cei 
intervievaţi spun că România merge într-o direcţie greşită. 
Strategia presupune nu doar obiective de atins, dar şi 
măsuri şi, mai ales, termene care trebuie respectate. O 
strategie trebuie să aibă buni comunicatori, astfel încât 
cetăţenii să ştie ce-i aşteaptă. Şi trebuie să fie transparentă, 
cu alte cuvinte, modul de îndeplinire a țintelor şi de 
respectare a termenelor să fie prezentate periodic 
populaţiei. O relaţie bazată pe încredere între guvernanti si 
guvernaţi se poate construi numai respectând aceste 
condiţii. 

A treia dimensiune a unei bune guvernări este capacitatea 
managerială. Vointa politică si viziunea strategică pot 
rămâne promisiuni fără acoperire dacă nu există abilitatea 
de a le muta de pe hârtie în realitate. Capacitatea 


ÎN SLUJBA ȚĂRII 
169 


managerială presupune cunoaşterea principiilor 
managementului, dar şi aplicarea lor la actul guvernării. 
Spre deosebire de conducerea unei corporaţii, conducerea 
unui guvern are o conotaţie politică ce nu poate fi ignorată. 
Modul în care politicul este „îmblânzit”, astfel încât să fie 
util în înţelegerea realităţii, fără a deturna buna guvernant8a, 
prin excese părtinitoare, e o provocare permanentă. 

Cea de-a patra dimensiune este suportul politic. Pentru a- 
şi putea permite afirmarea unei voințe politice, elaborarea 
unei viziuni strategice şi aplicarea aptitudinilor manageriale, 
un guvern trebuie să aibă un larg sprijin politic, cuantificat 
printr-o majoritate parlamentară. Suportul parlamentar 
consistent oferă o anumită relaxare guvernării, în sensul în 
care, în acţiunile sale, guvernul poate fi consecvent şi 
coerent. Un guvern minoritar va fi mereu tensionat, va face 
concesii, altminteri de neacceptat, se va împiedica în 
permanenţă de negocieri cu grupurile parlamentare, dacă 
nu cumva chiar se va împotmoli în ele. Unul dintre motivele 
pentru care am acceptat o alianţă de guvernare cu Partidul 
Social Democrat a fost tocmai necesitatea, într-o situaţie 
complicată pentru România, de a avea un suport 
parlamentar larg, în care negocierea, chiar dacă uneori 
costisitoare, să se facă în baza unor obiective comune ale 
guvernării. Şi, fireşte, susţinerea din partea propriului 
partid. 

Cea de-a cincea dimensiune şi care constituie ţinta finală 
pentru toate celelalte patru este bunăstarea populaţiei. O 
măsură devine riscantă şi, în cele din urmă, nu-şi atinge 
scopul dacă nemultumeste societatea, dacă cetăţenii o 

refuză, socotind-o împotriva intereselor lor. Acceptarea de 
către cei guvernati a deciziilor guvernantilor este 
importantă, căci, pe de o parte, evită crizele sociale, iar pe 
de altă parte, duce la aplicarea corectă a literei şi spiritului 
hotărârilor respective. O măsură îşi atinge scopul când e 
„absorbită” de societate. O guvernare obstrucţionată de 
proteste, de greve, de convulsii sociale va fi mai ocupată cu 
astâmpărarea lor decât cu aplicarea propriei viziuni. Să ne 
înţelegem. Asta nu înseamnă căderea în păcatul 
populismului. Populismul este un paliativ care nu rezolvă 
lucrurile, doar amână scadentele. O criză amânată nu e o 
criză rezolvată, ea izbucneşte cu mai multă virulență într-un 
orizont de timp nu prea îndepărtat. Am abordat acest mod 
de a vedea lucrurile în dialogul cu profesorii, în timpul 
grevei prelungite a personalului din învăţământ, şi a fost o 
opţiune corectă, dar să nu anticipăm. Populismul este o 
deturnare a sensului real al rolului elitei politice. 

Alianţa cu PSD a fost ca o veste bună şi una mai puţin 
bună, venite simultan. Vestea bună era că suportul politic 
era consistent pentru noul Guvern. Vestea mai puţin bună 
era că urma să ne asociem cu competitorii politici ai dreptei 
tradiţionale şi părea o coaliţie împotriva firii, iar mandatul 
era de un an şi jumătate. Ceea ce presupunea că trebuie să- 
mi intru cât mai repede în rol şi că nu e timp de pierdut. De 
altfel, una dintre primele dovezi pentru rapiditatea cu care s- 
a mişcat noul Guvern a fost aceea că, pentru prima oară 
după multă vreme, bugetul ţării a fost votat înainte de 
sfârşitul anului. Acelaşi lucru s-a întâmplat şi un an mai 
târziu. 

Printre obiectivele mandatului meu s-a numărat depăşirea 

crizelor pe care le moştenisem. Cea dintâi era criza 
energetică. După scăderea consumului de energie, cauzat de 
restrângerea producţiei, relansarea economică a necesitat 
cantităţi mai mari pe care, în condiţiile în care mai toate 
statele Uniunii Europene erau importatoare de energie, 
contextul internaţional nu le putea facilita. Vârful crizei a 
fost atins în vara anului 2022. În luna august a acelui an, 
preţul gazului natural a sărit de trei sute de euro/Mwh, cel 
mai mare preţ înregistrat vreodată. Strategia pe care am 
adoptat-o, în consonanţă cu măsurile luate la nivel european, 
a avut în vedere plafonarea preţului gazului, o schemă de 
sprijin pentru consumatorii casnici, chiar cu riscul creşterii 
deficitului bugetar, măsuri corelate pentru reducerea, pe 
termen scurt, a consumului, colectarea si redirectionarea 
veniturilor excedentare ale producătorilor de energie. Pot 
spune că în iunie 2023, când, potrivit înţelegerii avute, am 
predat mandatul de prim-ministru, criza energetică era, în 
ce priveşte consecinţele ei cele mai grave, depăşită. 

A doua criză pe care o preluasem din mers era cea legată 
de efectele recesiunii economice. Anul 2021, la sfârşitul 
căruia mi-am preluat mandatul, marca o creştere economică 
de 5,7% a PIB care, socotind scăderea, în termeni reali din 
2020, de 3,7%, nu însemna decât o uşoară revenire faţă de 
situaţia dinaintea declanşării pandemiei. Anul 2022 a 
înregistrat o creştere în termeni reali de 4,1% a produsului 
intern brut, ceea ce a confirmat trendul crescător pe care se 
situa economia românească. Cel mai important aspect este 
acela că evoluția economică a readus încrederea 
investitorilor străini. Anul întreg al mandatului meu, 2022, a 
înregistrat un record absolut în perioada de tranziţie, atât în 


172 NICOLAE CIUCĂ 


ce priveşte numărul proiectelor noi demarate (o creştere cu 
peste 80% a numărului de proiecte noi de investiţii), cât şi în 
ce priveşte volumul total al investiţiilor străine, care a 
depăşit pragul de 10 miliarde de euro. În acest fel, a fost 
depăşit recordul de până atunci, care data din 2008, când 
nivelul investiţiilor străine se apropiase de 10 miliarde de 
euro. 

Nivelul ridicat al investiţiilor străine a fost însoţit de o 
dinamică pozitivă a absorbției fondurilor europene. La 
preluarea mandatului meu, gradul de absorbţie al fondurilor 
europene din exerciţiul bugetar anterior era de cca 50%. La 
încheierea mandatului, la sfârşitul lui iunie 2023, nivelul 
absorbției se ridicase la aproape 80%, ceea ce a permis ca 
până azi absorbţia fondurilor europene totale să se apropie 
de 95%. În total, în anul 2022, absorbţia fondurilor europene 
s-a ridicat la 11,3 miliarde de euro. Odată cu mandatul meu 
a demarat, practic, şi Planul Naţional de Redresare şi 
Rezilienta, o mare şansă pentru modernizarea României. 
Respectarea țintelor si jaloanelor pentru PNRR au făcut ca 
finanţarea pentru primele două cereri de plată să fie 
acordată. 

O politică internă bună poate oferi o bună şansă pentru 
un rol mai important pe scena internaţională. Convingerea 
mea a fost că după ce România s-a alăturat NATO şi a aderat 
la Uniunea Europeană, al treilea obiectiv de anvergură 
devine accederea în Organizaţia pentru Cooperare şi 
Dezvoltare Economică (OCDE). Mai toţi membrii OCDE sunt 
state cu un standard de viaţă ridicat, economii dezvoltate, cu 
sisteme eficiente de securitate socială. Importanţa OCDE 
rezidă din aceea că este un for de dezbatere şi diseminare a 

politicilor publice îndreptate în sensul menţinerii stabilităţii 
economice şi a păcii sociale. Am considerat că România, al 
cărei PIB, în timpul mandatului meu, a atins cifra de aproape 
300 de miliarde de euro, se poate încumeta să facă faţă 
cerinţelor procesului de aderare. Practic, debutul 
mandatului meu s-a petrecut simultan cu adoptarea, în data 
de 22 ianuarie 2022, de către Consiliul OCDE, a deschiderii 
negocierilor de aderare cu România. Decizia a fost luată, 
potrivit procedurii, în unanimitate de cele treizeci şi opt de 
state membre, ce reprezintă 60% din economia mondială şi 
70% din comerţul mondial. Probabil că încrederea sporită a 
investitorilor străini s-a datorat şi acestui semnal real de 
încurajare pentru investiţiile lor. 

Ca semn de apreciere pentru decizia Consiliului OCDE, 1- 
am invitat imediat la Bucureşti pe Mathias Cormann, 
secretarul general al organizaţiei. Am avut un dialog deschis 
cu acest partener, un liberal autentic, reticent la cuvinte 
mari şi la promisiuni lipsite de acoperire, dar încrezător în 
capacitatea României de a îndeplini standardele OCDE. 
Având în vedere experienţa mea ca militar, Mathias 
Cormann m-a întrebat ce cred despre amenințările venite 
dinspre răsărit, convins fiind că Rusia nu-şi permite un 
război. L-am contrazis, replicându-i că intuiţia mea îmi 
spune că ruşii vor invada Ucraina. Când ne-am reîntâlnit, mi- 
a amintit de discuţia noastră, de faptul că am avut dreptate. 

Guvernul pe care l-am condus s-a angajat cu toate forţele 
să continue acest demers. Astfel încât, în succesiunea 
procedurilor, în data de 10 iunie, reuniunea ministerială a 
OCDE a adoptat Foaia de Parcurs pentru Aderare care 
stabilea termenii, condiţiile şi etapele procesului de aderare. 

A urmat, apoi, finalizarea cu succes, de către Guvernul 
României, a primei etape a procesului de aderare la OCDE în 
decembrie 2022, ocazie cu care am depus, în calitate de 
prim-ministru, Memorandumul Iniţial conform Foii de 
Parcurs. Memorandumul a inclus programul de aderare şi 
documentele programatice, o muncă aplicată şi minuțioasă a 
Guvernului care s-a concretizat într-un material de aproape 
o mie de pagini. Când Mathias Cormann a revenit la 
Bucureşti, i-a fost prezentat Raportul de ţară pentru 
România, iar el m-a asigurat că avem toate şansele ca în 
2026 să devenim membru cu drepturi depline al OCDE. 

Din păcate, toate aceste succese reale ale politicii interne 
şi internaţionale româneşti au fost însoţite de evenimentul 
care a marcat profund nu doar mandatul meu, ci şi 
stabilitatea continentului european, şi anume invadarea 
Ucrainei de către Federaţia Rusă. Îmi amintesc că în 23 
februarie organizasem o cină în onoarea lui Kyriakos 
Mitzotakis, premierul Greciei, aflat într-o vizită în România. 
Se adunaseră deja nori tulburi spre răsăritul Europei. l-am 
vorbit premierului elen despre titlul romanului lui Camil 
Petrescu, Ultima noapte de dragoste, întâia noapte de 
război, sperând ca prieteniile de până atunci să nu fie 
confruntate, de a doua zi, cu războiul. Din păcate, a doua zi 
trupele ruseşti au pătruns în Ucraina, declanşând un război 
căruia nici până azi nu i se întrevede deznodământul. 

Consecințele pentru România au fost imediate şi grave. 
Climatul de securitate naţională a intrat într-o altă logică, 
siguranţa energetică ameninţată, pieţele, în primul cea 
agricolă, dezechilibrate. Despre acest război s-a scris atât de 
mult încât, dacă aş insista pe aceste aspecte, n-aş face decât 

să repet ceea ce s-a spus deja. Aş vrea să rămân, totuşi, la 
aspectele de natură umanitară, legate de refugiaţi, căci ele 
s-au manifestat cu amploare mai ales în timpul mandatului 
meu. Imaginaţi-vă un flux permanent de persoane, al căror 
număr total s-a ridicat la 8 milioane, cam cât populaţia 
Bulgariei, trecând prin teritoriul ţării noastre, având nevoie 
de hrană, de adăpost, de asistenţă medicală. Pot să afirm că 
a existat la nivelul Guvernului o bună coordonare, dar ea nu 
ar fi avut şanse de reuşită fără empatie la nivelul societăţii 
româneşti. În punctele de frontieră s-au organizat, zi şi 
noapte, operaţiuni de fluidizare a circulaţiei, oraşele de 
frontieră au iniţiat centre de primire a refugiaților, au fost 
alocate resurse suplimentare pentru cazarea, hrana şi 
asistenţa lor sanitară, au fost create servicii speciale de 
asistenţă pentru persoanele vârstnice cu mobilitate redusă, 
de asigurare a protecţiei minorilor neinsotiti, au fost 
organizate transporturi umanitare către Ucraina etc. etc. 
Pentru înlesnirea traficului, a fost deschis un nou punct de 
frontieră la Vicovu de Sus. Iar la Suceava a fost creat un hub 
umanitar pentru refugiaţi, care a devenit funcţional încă din 
luna martie a anului 2022. Tranzitul prin România a 
milioanelor de refugiaţi s-a produs fără incidente, cu un larg 
sprijin din partea societăţii civile. Dintre refugiaţi, cca 100 
de mii sunt încă în România şi se integrează în comunităţile 
care i-au primit. 

Dacă această criză a refugiaților s-a manifestat la 
începutul mandatului meu, cealaltă zonă critică, şi anume 
greva profesorilor, s-a manifestat spre finalul mandatului. În 
acest conflict de natură sindicală, interlocutorii Guvernului 
au fost peste două sute de mii de profesori şi alte cadre 

didactice şi auxiliare. În fapt, această grevă nu a fost decât 
efectul unei lungi stări de lucruri care debutase odată cu 
protestele profesorilor de la finele anului 2008, agravate, doi 
ani mai târziu, de reducerile salariale şi de politica salarială 
discriminatorie care îi găsise pe profesori, la începutul anilor 
2020, cu venituri salariale pe care ei le socoteau, pe bună 
dreptate, necorespunzătoare. Am fost pus, pe de o parte, în 
situaţia de a accepta unele revendicări pe care le socoteam 
legitime, pe de altă parte, de a respecta cerinţe ce ţineau de 
încadrarea finanţelor ţării în deficitul bugetar asumat. 
Negocierile au dus, în cele din urmă, la o formulă acceptată 
de ambele părţi şi inclusă într-o Ordonanţă de Urgenţă. Ar fi 
trebuit să-mi depun mandatul ceva mai devreme, dar am 
socotit corect din partea mea să predau mandatul după 
rezolvarea grevei, astfel încât predarea să fie curată, fără 
transferarea unor crize nerezolvate. Pe 12 iunie 2023 am 
adoptat Ordonanţa de Urgenţă şi tot pe 12 iunie 2023 mi-am 
predat mandatul. 

A fost pentru prima dată în istoria noastră politică după 
1990 când s-a respectat un astfel de angajament politic. 

Doar o scurtă menţiune legată de personalităţile pe care 
am avut prilejul să le întâlnesc. Ca cetăţean neimplicat în 
probleme politice priveşti la televizor şi-ţi faci o anumită 
imagine despre cei care conduc lumea. Când ai ocazia să-i 
întâlneşti, să le vorbeşti, să glumesti sau să dezbati, să nego- 
ciezi, ei coboară de pe piedestalul pe care-i urcaseşi, devin 
oameni ca toţi ceilalţi, cu virtuțile şi naravurile lor. Dintre 
toţi, cea mai frumoasă impresie mi-au lăsat-o regele Charles 
al Marii Britanii şi papa Francisc. Poate datorită 

comportamentului lor îngăduitor, tolerant, lipsit de 
asperitati. Pare ciudat că nu m-am simţit mai degrabă atras 
de personalități mai pragmatice, mai ofensive, mai 
tranşante, aşa cum s-ar crede că ar face un ostaş. Din aceste 
alegeri ale mele, ca şi din toate celelalte prezentate în aceste 
pagini, îmi dau seama că mă număr printre acei ostaşi care 
au ales cariera militară tocmai pentru că doresc pacea. 

Dacă pe tot parcursul acestei biografii deloc romantate, 
m-am oprit de fiecare dată pentru a face câteva referiri la 
viaţa personală, de data asta mă simt într-o oarecare 
încurcătură. Activitatea din Guvern m-a ţinut ocupat de 
dimineaţă până seara. Prima întâlnire de lucru era 
planificată la ora şapte, iar bilanţul zilei, împreună cu 
colaboratorii apropiaţi, se făcea seara târziu. În alte 
perioade ale activităţii mele, mă mai repezeam până în locu- 
rile natale, ieşeam la poartă şi mai vorbeam cu oamenii, 
mergeam până la podgorie şi mai mâncam boabe direct de 
pe butuc. În anii de la Palatul Victoria, îndatoririle de prim- 
ministru m-au ţinut de-a dreptul captiv. Pur şi simplu, n-am 
avut viaţă personală. Când mi-am terminat mandatul şi am 
devenit Preşedinte al Senatului, am avut, în sfârşit, răgazul 
să mă uit înapoi. În acel an şi jumătate, în plan familial am 
pierdut trei fiinţe dragi. Prima s-a prăpădit mama soţiei, 
după un an l-am pierdut pe tata, iar o lună mai târziu ne-a 
părăsit şi tatăl soţiei. Cum spune românul: unul moare, altul 
naşte, nouă ne rămâne să le cinstim memoria şi să ne bucu- 
răm de Ema şi Anastasia. 

Tot ceea ce-am spus despre munca mea de-o viaţă este 
rezultatul propriilor percepții. Sigur că, pentru o imagine 

completă, ar trebui sa li se adauge percepțiile celorlalţi 
despre mine. Am satisfacția că, după terminarea mandatului 
de prim-ministru, nici succesorul meu, nici analiştii politici şi 
nici societatea civilă nu au invocat „greaua moştenire”, cum 
se obişnuieşte la noi după încheierea unei guvernări. Nu am 
văzut nicio referire la vreo implicare în afaceri necurate, 
nicio suspiciune că aş fi folosit funcţia publică pentru foloase 
de vreun fel pentru mine sau familia mea. În această privinţă 
mă mândresc să spun că imaginea mea este curată. Cum 
pentru mulţi am rămas ostaşul care am fost aproape 
patruzeci de ani, pot spune că în funcţiile publice am păstrat 
neştirbită onoarea militară. Cel care sunt, omul politic, 
privindu-l în ochi pe ostaşul care am fost, poate spune, la 
rândul lui, că şi-a făcut datoria. 

PALATUL VICTORIA 


întrevederea cu Preşedintele Republicii Federale Germania, 
Frank-Walter Steinmeier, 4 mai 2023 


Ay a 
întrevederea cu Johannes Hahn, comisarul european pentru Buget şi 
Administraţie, 23 mai 2023 

Vizita pe şantierul drumului de legătură dintre Autostrada A3 (Biharia) şi 
Centura Oradea (Sântanarei), 11 mai 2023 


Întrevederea cu omologul din Republica Coreea, Han Duck-Soo, 
10 mai 2023 

întrevederea cu Ichiro Aisawa, preşedintele Asociaţiei Parlamentare de 
prietenie România-Japonia şi membru al Camerei Reprezentanților din Dieta 
Japoniei, 2 mai 2023 

întrevederea cu cancelarul Republicii Federale Germania, Olaf Scholz, 
3 aprilie 2023 

Întrevederea cu Elisa Ferreira, comisar european pentru Coeziune şi Reforme, şi 


cu Nicolas Schmit, comisar european pentru Locuri de muncă şi Drepturi 
sociale, 3 aprilie 2023 

Primirea de către Preşedintele Parlamentului Regatului Suediei, Andreas Norlen, 
31 martie 2023 

întrevederea cu prim-ministrul Regatului Suediei, Ulf Kristersson, 
31 martie 2023 


întrevederea cu prim-ministrul Republicii Polone, Mateusz Morawiecki, 
28 martie 2023 

întrevederea cu preşedintele Consiliului European, Charles Michel, 
27 martie 2023 


Vizită la Catedrala Sfinţii Apostoli Petru şi Pavel din 
23 martie 2023 


Chişinău, 

Parliament oft 
ublic of Moldova 


1 The P. 
Moldova Repub 


Întrevederea cu Preşedintele Parlamentului Republicii Moldova, Igor Grosu, 
23 martie 2023 


Intrevederea cu prim-ministrul Republicii Moldova, Dorin Recean, 
23 martie 2023 

întrevederea cu Preşedinta Republicii Moldova, Maia Sandu, 
23 martie 2023 


întrevederea cu Janez Lenarcic, comisar european pentru Gestionarea 
crizelor, 24 februarie 2023 

întrevederea cu ambasadorii statelor membre ale Uniunii Europene 
acreditați la Bucureşti, 23 februarie 2023 


întrevederea cu prim-ministrul Landului Bavaria, Markus Söder, 
13 februarie 2023 

Întâlnirea cu ministrul pentru Europa şi afaceri externe al Republicii 
Franceze, Catherine Colonna, 27 ianuarie 2023 


Întrevederea cu prim-ministrul Republicii Coreea, Han Duck-soo, 
21 decembrie 2022 

întrevederea premierului Nicolae-lonel Ciucă cu preşedinta 
Parlamentului European, Roberta Metsola, 19 decembrie 2022 


întrevederea cu secretarul general al OCDE, Mathias Cormann, 
15 decembrie 2022 

întrevederea cu prim-ministrul Republicii Portugheze, Antonio Costa, 
19 mai 2022 

întâlnire cu lotul olimpic de matematică al României, clasat pe locul / la cea 
de-a XXXIX-a ediție a Olimpiadei Balcanice de Matematică pentru seniori 


(BMO 2022), 13 mai 2022 

întrevederea cu Preşedintele Republicii Federale Germania, 
Frank-Walter Steinmeier, 4 mai 2022 


Conferinţă de presă comună susținută de prim-ministrul României, 


Nicolae-lonel Ciucă, prim-ministrul Republicii Bulgaria, Kiril Petkov, şi 
comisarul european pentru Transport, Adina Vălean, 29 aprilie 2022 

întrevederea cu Alteța Sa Regală Charles Prinţul de Wales, 
25 mai 2022 

Sitaru 


întrevederea cu prim-ministrul Regatului Belgiei, Alexander De Croo, 
13 aprilie 2022 

întrevederea cu Paolo Gentiloni, comisar european pentru Economie, 
29 martie 2022 


PALATUL VICH 


i 


întrevederea cu preşedintele Guvernului Regatului Spaniei, Pedro Sânchez, 
17 martie 2022 

întâlnirea cu sportivii Lotului Naţional al României de Culturism şi Fitness, 
27 iunie 2022 


întrevederea cu Manfred Weber, preşedintele Grupului Partidului Popular 
European (Creştin Democrat) din Parlamentul European, 15 martie 2022 

întrevederea cu Preşedintele Republicii Polone, Andrzej Duda, 
3 martie 2022 

întâlnirea cu Directorul Executiv al UNICEF, doamna Catherine M. Russell, 
2 martie 2022 

PALATUL VICTORIA 


Întrevederea cu prim-ministrul Republicii Elene, Kyriakos Mitsotakis, 
23 februarie 2022 

Ceremonia de premiere a înotătorului David Popovici, dublu campion mondial, 
27 iunie 2022 

Participarea la deschiderea de către Transgaz a magistralei de gaz natural 
Pojorâta - Vatra Dornei, 25 august 2022 

28 noiembrie 2022 

Intrevedera cu secretarul de stat american Antony Blinken, 
29 noiembrie 2022 


| 


| întrevederea cu prim-ministrul Republicii Moldova, Natalia Gavriliţa, 
29 noiembrie 2022 

Participarea premierului Nicolae-lonel Ciucă la ceremonia militară şi religioasă 


de depunere de coroane la Mormântul Ostaşului Necunoscut din Parcul Carol 
1,1 decembrie 2022 


j EN ri ras ge n p 


întrevederea cu Raymonde Gagne, Preşedinta Senatului Canadei, 
6 septembrie 2023 

întrevederea cu Ulrik Vestergaard Knudsen - OCDE, 
7 septembrie 2023 


întrevederea cu Volodimir Zelenski, Preşedintele Ucrainei, 
10 octombrie 2023 

întrevederea cu Sergio Mattarella, Preşedintele Republicii Italiene, 
19 iunie 2024 

3 martie 2024 

Întrevedere cu Secretarul General al OCDE, Mathias Cormann, 
13 martie 2024 


Întrevederea cu generalul în rezervă David Petraeus, 
22 mai 2024 

Întrevederea cu generalul Philip M. Breedlove, 
23 mai 2024 


Întrevederea cu Preşedintele Senatului Regatului Spaniei, 
Pedro Rollan Ojeda, 19 februarie 2024 

întrevederea cu preşedinta Comisiei Europene, Ursula von der Leyen, 
6 martie 2024 


Discurs în cadrul Congresului Partidului Popular European din Bucureşti, 6 
martie 2024 


VIEŢILE NOASTRE, 
AŞA CUM AR TREBUI SA FIE 


O ROMÂNIE PROSPERĂ ŞI SIGURĂ 


1. VIZIUNEA. VOM REUŞI NUMAI ÎMPREUNĂ! 


La treizeci şi cinci de ani de la Revoluţie, România trebuie 
să fie pregătită să păşească pe o nouă treaptă a evoluţiei 
sale, marcată de un standard ridicat al calităţii vieţii, un 
exerciţiu deplin al libertăţii, al solidarităţii şi al păcii sociale, 
în condiţii de pace şi siguranţă. Societatea românească este 
suficient de matură şi economia românească este în 
creştere. Avem, doar, nevoie de un stat pe măsura 
aşteptărilor românilor, care să valorizeze munca cinstită, 
libera iniţiativă şi creativitatea, înlăuntrul unor frontiere 
sigure. 

Elementul economic al prosperității este, bineînţeles, 
esenţial. Însă, prosperitatea se reflectă în toate dimensiunile 
vieţii sociale. Este important, bineînţeles, să acumulăm şi să 
ne asigurăm viitorul din punct de vedere material. Dar la fel 
de important este să ne preocupăm dimensiunea spirituală şi 
culturală. 

Sunt ferm convins că prosperitatea este posibilă doar 
dacă suntem liberi, într-o ţară liberă, şi dacă vom fi solidari 
în comuniunea noastră naturală, firească. Noi, românii, 
suntem o comunitate legată prin trecutul şi valorile comune, 
dar, în acelaşi timp, prin aspiraţiile de viitor, o comunitate 
vie, dinamică, pregătită să accepte provocările noilor 

realităţi. 

Tranzitia pe care o parcurgem, de la dictatură la 
democraţie, de la economie centralizată la economie de 
piaţă şi de la o societate închisă la una deschisă, este o 
tranziţie esențialmente culturală. Căci ea constă, de fapt, 
într-o emancipare a mentalităților, iar cuvântul-cheie este 
responsabilitatea. Am trecut de la transferul de 
responsabilitate din perioada comunistă, când mereu 
altcineva era de vină în locul nostru şi altcineva trebuia să 
facă în locul nostru, la asumarea de responsabilitate, când 
trebuie să ne luăm destinul în propriile mâini. În această 
privinţă, constatăm că în ultimii ani s-a produs o schimbare 
importantă de mentalitate. Trecerea de la statutul de 
cetăţean al unei ţări periferice, prinsă între incertitudini şi 
temeri, la statutul de cetăţean european, aparţinând, aşadar, 
unui club select de state cu o tradiţie a bunăstării şi a 
libertăţii, este expresia acestei schimbări de mentalitate. 

Mai mult ca oricând, astăzi putem privi lucid ceea ce am 
fost şi ceea ce suntem; mai mult decât oricând, pe această 
bază, putem construi un viitor pe măsura sperantelor 
noastre. Prin candidatura mea la funcţia supremă în stat vă 
chem să trecem la înfăptuirea acestor speranţe. Vă spun că 
suntem gata pentru asta! Vă spun că putem! Sunt în această 
cursă electorală ca să reuşim împreună! 

Saltul spre un nou nivel de prosperitate va fi rodul 
efortului nostru colectiv. Este o condiţie necesară. Nu vom 
reuşi să facem trecerea la un trai mai elevat dacă vom fi 
razleti, dacă unii dintre noi vor fi demotivati sau egoişti. 
Traumatizati de falsul colectivism socialist de până la 
Revoluţie, am simțit nevoia sa ne recastigam 
individualitatea, sa ne manifestam personalitatea, să 

reconstruim profilul personal. O nouă generaţie ne regăseşte 
poate prea individualişti, preocupaţi de destinul propriu, în 
dauna celui colectiv. Modelul de societate şi de prosperitate 
pe care vă propun să-l urmăm împreună presupune că orice 
rod al muncii, realizat prin asumarea riscului şi respectarea 
legii, este benefic întregii societăţi. Epoca acelui capitalism 
primitiv, improvizat şi instinctual al anilor nouăzeci a trecut! 
România nu mai poate merge înainte altfel decât cu toţi 
românii, împreună. 

Munca trebuie să-şi recapete recunoaşterea supremă 
între valorile sociale. În acest efort naţional spre o viaţă mai 
bună, românii aşteaptă, pe bună dreptate, ca statul să le fie 
partener şi protector, să le fie de ajutor şi nu să-i încurce, să 
se ridice la înălţimea exigenţelor lor. În acest sens, instituţia 
prezidenţială, care reprezintă suprema responsabilitate în 
stat, are un rol major. Ca liberal, ştiu bine că statul riscă, 
prin birocratizare, prin legislaţie instabilă şi 
supraimpozitare, să devină o povară, un obstacol în calea 
mediului de afaceri. Ştiu, de asemenea, că toţi liderii politici 
ai ultimilor ani au promis că vor schimba atitudinea 
aparatului birocratic faţă de mediul de afaceri, fără să-o 
reuşească întru totul. Sigur că o anumită îmbunătăţire a 
acestei relaţii s-a produs, dar suntem încă departe de un 
parteneriat real, într-o formulă de tip win-win, de câştig 
reciproc. Mediul de afaceri este sursa dinamismului, 
creativităţii şi competitivităţii în economie, aşa că, în 
concepţia mea, statul este mai degrabă dator mediului de 
afaceri decât mediul de afaceri statului. Iar datoria statului 
faţă de mediul de afaceri este aceea de a menţine un raport 
sănătos între veniturile şi cheltuielile bugetare, de a reduce 
deficitele şi de a asigura refinantarea lor promptă, de a crea 

reguli de funcţionare economică în care competiţia să fie 
corectă şi munca să fie valorizată. 

Principial, creşterea veniturilor bugetare se poate realiza 
în două feluri: prin sporirea nivelului de impozitare sau prin 
creşterea volumului activităţii economice, ceea ce implică 
crearea de noi locuri de muncă, cu preponderență în 
domeniul privat. Fără ezitare, va trebui să urmăm această 
din urmă variantă şi să fim preocupaţi de dezvoltarea 
antrepreno- riatului, de succesul investiţiilor private, mari 
sau mici. 

Mă preocupă în cel mai înalt grad eficienţa acţiunii 
statului în toate domeniile. Pentru mine, un stat eficient este 
acela care dă o dimensiune socială, o valoare publică 
fiecărui leu cheltuit. Astfel, statul trebuie să fie nu doar 
garantul aplicării legii, ci garantul unei legislații menită să 
cultive libertatea şi să crească prosperitatea generală. Statul 
este, în viziunea mea, nu doar o maşinărie administrativă de 
o anumită complexitate, ci o entitate morală. 

Nu sunt de acord cu părerea unor ultraliberali că statul 
trebuie condus ca o corporație. Nu profitul este scopul 
statului, iar raportul dintre cetăţeni şi funcţionarii publici de 
tot felul nu are nimic de-a face cu raporturile dintre 
acţionarii unei corporaţii şi angajaţii acesteia. În realitate, 
statul nu trebuie să nutrească o necontenită dorinţă de 
câştig, aşa cum o fac corporatiile, ci trebuie să se preocupe 
de dezvoltarea societăţii, ceea ce nu este o dimensiune 
exclusiv cantitativă. Există, totuşi şi asemănări între stat şi o 
corporație, Statul trebuie să cultive un management eficient. 
Or, lecţia cea mai importantă despre eficienţă o putem găsi 
în economia privată de succes. Bunele practici ale eficienţei 
din domeniul privat sunt perfect transferabile statului. 

Avem o istorie bogată din care întotdeauna m-am simţit 
dator să învăţ. Istoria noastră a însemnat o luptă continuă, 
plină de jertfe şi suferinţe, pentru suveranitate. Asta face să 
avem, deja, o tradiţie a libertăţii şi a democraţiei. Poate că 
nu atât de îndelungată ca a altora, dar obţinută cu sacrificii, 
astfel încât să înţelegem cât este de prețioasă şi cât de 
departe trebuie să fim dispuşi să mergem noi înşine cu 
sacrificiul nostru, ca să o apărăm. Ca orice tradiţie, cea a 
libertăţii şi a democraţiei noastre este, în ea însăşi, plină de 
invataminte. Cred că, în sfârşit, suntem suficient de maturi 
şi de stăpâni pe noi înşine ca să ne permitem să avem 
luciditatea de a ne clădi în mod suveran viitorul. 


2. COEZIUNE ŞI CONVERGENTA 


O viziune ambițioasă, dar realistă, pentru viitorul 
României este ancorată în realizările prezentului şi este 
menită să furnizeze o fundaţie solidă pentru viitor. Avem de 
investit în oameni şi, prin ei, avem de dezvoltat un mediu 
economic competitiv. Pe calea consensului în planul 
eforturilor economice şi sociale, prin consolidarea integrării 
noastre strategice în spaţiul occidental şi prin valorificarea 
potenţialului naţional şi regional, viziunea pentru România 
conturează o cale pragmatică spre o nouă etapă de 
prosperitate generală şi siguranţă sporită. Elementele-cheie 
vizează dezvoltarea capitalului uman, consolidarea clasei de 
mijloc, modernizarea naţiunii prin investiţii masive în 
sectoare-cheie şi punerea în valoare a poziţiei geostrategice 
a României. 

Construirea Uniunii Europene s-a bazat pe o schimbare de 
paradigmă a întregii Europe: de la război şi diviziune la pace 
şi solidaritate. A fost unul dintre cele mai importante 
obiective atinse de Europa în toată istoria ei, într-un moment 
în care se părea că nu mai există soluţii. Ca întotdeauna, 
schimbarea a venit din interior, acelaşi interior secat de 
efectele războaielor, pe fondul unor presiuni pe care astăzi, 
în ciuda pandemiei şi a crizelor, abia dacă ni le putem 

imagina. 

Acest exemplu istoric ne arată că schimbarea profundă şi 
durabilă vine dintr-o nouă gândire asupra valorilor şi 
prioritatilor interne. În perioada postbelică, generaţii întregi 
au beneficiat de pace şi prosperitate, ajungând să considere 
pacea ca fiind firească şi, împreună cu ea, avansul continuu 
în bogăţie individuală şi colectivă. Astăzi, puţini mai au o 
înţelegere profundă a dimensiunilor tragediei războiului. 
Iata-ne într-un prezent în care mulţi se simt nepregatiti si 
par dispuşi să accepte orice soluţie, inclusiv una care le 
suprimă libertatea şi le tulbură pacea. 

De aceea, este crucial să ne reamintim că noi avem 
puterea de a alege şi că există o alternativă între evoluţia 
organică şi soluţiile radicale, că, pentru a naviga prin aceste 
vremuri tulburi, avem nevoie de solidaritate, consolidare şi 
consecvență în paşii de urmat. 

Organizaţii precum Uniunea Europeană, Naţiunile Unite şi 
Organizaţia pentru Cooperare şi Dezvoltare Economică s-au 
născut din dorinţa de a lupta împotriva instabilității. Toate 
au însemnat, de fapt, construcţie şi evoluţie. Ele ne arată că 
şansele de progres cresc dacă actionam împreună, nu izolaţi, 
şi că doar prin cunoaşterea, înţelegerea şi asumarea unui 
nou mod de gândire pot fi depăşite vechile paradigme şi 
putem consolida progresele de etapă. Este timpul să ne 
reamintim că schimbarea în bine nu este un dar din exterior, 
ci rodul unei asumări. Noi, românii, am învăţat acest lucru 
odată cu aderarea la UE. Am înţeles, astfel, că, fără să 
aplicăm soluţii economico-sociale adecvate, rezultatele bune 
înregistrate se risipesc, iar fără conjugarea eforturilor la un 
nivel superior de convergenţă şi integrare, saltul calitativ 

într-o nouă paradigmă de progres socio-economic nu poate 
avea loc. 

Transformarea unei economii nu presupune doar politici 
guvernamentale, oricât ar fi de oportune, ci şi o schimbare 
fundamentală de mentalități. Mi se pare foarte important să 
explorăm mai profund realităţile actuale şi sa conturam o 
viziune care, pe lângă înţelegere profundă a contextului 
actual, să ofere soluţii durabile. 

Economia nu ar trebui tratată ca un instrument pentru a 
justifica o ideologie, ci ca un mijloc de a îmbunătăţi viaţa 
oamenilor, iar astăzi, avem nevoie de mai mult decât de 
simple măsuri economice destinate unor rezolvări punctuale, 
pe termen scurt, sau unor necesităţi pur contextuale. 

Avem nevoie de o redefinire a mentalităților şi a valorilor 
naţionale prin care construim viitorul României. 

Pandemia a demonstrat nu doar anduranta noastră 
naţională, ci şi faptul că suntem capabili de solidaritate. În 
ciuda tuturor proiectiilor şi prezumtiilor economico-sociale 
internaţionale, dar şi a istoricului de ţară, România a reuşit 
ieşirea din pandemie într-o dinamică superioară multor ţări 
din UE. 

În astfel de momente, am văzut că România are 
profesionişti angajaţi în domenii esenţiale, care îşi fac treaba 
temeinic. România a reuşit să beneficieze şi de o clasă de 
mijloc proaspăt constituită din punct de vedere social, 
autonomă şi dinamică, de o anumită consistenţă. Aceste 
succese ne arată că dispunem de resurse care să pună sub 
auspicii favorabile viitorul nostru ca ţară. Nu suntem, 
aşadar, o naţiune menită doar să supravieţuiască - avem 
capacitatea să prosperăm. 

Exodul capitalului uman a scos în evidenţă o realitate 
dură: cel mai stabil investitor în ţara noastră este diaspora 
românească. A venit momentul să aducem aceste beneficii şi 
acasă. 

Prin urmare, viziunea noastră nu vizează doar politica sau 
economia. Ea are în vedere exerciţiul prin care reamintim 
oamenilor că ei sunt arhitecţii propriului viitor. Datoria 
noastră este să le oferim un cadru care să-i determine să 
creadă în puterea schimbării şi în propria capacitate de a 
influenţa cursul evenimentelor. 

Construirea unei fundaţii solide pentru viitor necesită 
cultivarea unei solidaritati civice bazate pe valori durabile. 
Pentru a atinge acest obiectiv, trebuie să depasim 
individualismul premodern, marcat de egocentrism şi 
conformism social, în favoarea unui individualism modern, 
responsabil şi empatic. 

Individualismul modern înseamnă autonomie morală, 
libertate de gândire şi capacitatea de autogestionare 
responsabilă. Astfel, democraţia se bazează pe indivizi 
implicaţi şi critici, nu obedienti, iar promovarea acestor 
valori devine esenţială pentru consolidarea unei societăţi 
democratice. 

Toţi ne dorim să vedem că manipularea maselor în 
perioade de furie şi sărăcie devine tot mai puţin posibilă, 
deoarece pretuim individul autonom, stăpân pe viaţa sa. Prin 
urmare, este crucial să promovăm un mediu care încurajează 
gândirea critică şi autonomia individuală, comunicarea şi 
cunoaşterea. 

Omul trebuie privit, însă, într-o dublă dimensiune: ca 
individ, egal cu ceilalţi în jocul pieţei şi în faţa legii, şi ca 

persoană, unică şi irepetabilă în trăirile sale. Individualismul, 
oricât de rafinat şi de eficient, nu poate ignora complexitatea 
fiinţei umane, neliniştile, dezamăgirile şi speranţele sale. 
Înțelegerea cetăţeanului ca individ, dar şi ca persoană, poate 
transforma autoritatea de stat într-un interlocutor 
competent, care să arate că îi pasă de resortisantii săi, de 
bunăstarea lor materială, dar şi spirituală. Doar astfel se va 
putea evita situaţia în care, astăzi, deşi nivelul de trai este 
într-o evidentă ameliorare, majoritatea românilor cred că 
România merge într-o direcţie greşită. 


a) INVESTIŢII ESENŢIALE PENTRU DEZVOLTARE: 
OAMENI ŞI CAPITAL PRODUCTIV 


Consolidarea clasei de mijloc şi orientarea către o 
economie competitivă 


În pofida progresului notabil al României pe calea 
integrării în Uniunea Europeană, creşterea nivelului de trai 
rămâne o preocupare frustrantă a tuturor românilor. 
Pandemia a adus perturbări semnificative, amenințând baza 
productivă a economiei şi accentuând diferenţele sociale şi 
geografice existente. 

România a reuşit să facă faţă multor provocări, reuşind o 
convergenţă economică remarcabilă, prin creşterea venitului 
pe locuitor la nivelul parităţii puterii de cumpărare, de la 
doar 26% din media UE, în anul 2000, la aproape 80%, în 
anul 2024. Însă beneficiile nu au fost distribuite echilibrat în 

plan geografic şi în balanţa urban-rural. România are nevoie 
de o creştere care să cuprindă întreaga naţiune, iar 
modalitatea este una singură: o economie competitivă 
asociată preocupării crescute pentru capitalul uman. 

Gestionarea acestei resurse care este capitalul uman, cel 
mai preţios activ al unei naţiuni, devine crucială în contextul 
globalizării şi al competiţiei economice acerbe. În cazul 
României, exodul creierelor a devenit o problemă majoră, cu 
repercusiuni semnificative asupra potenţialului său de 
dezvoltare economică şi socială. Emigrarea tinerilor şi a 
forţei de muncă calificate riscă să submineze potenţialul de 
dezvoltare economică. Este vital să implementăm politici 
care să ofere oportunităţi economice, pentru ca aceşti 
oameni să rămână în ţară şi să contribuie la dezvoltarea ei. 
Altfel, menţinerea acestei tendinţe va afecta posibilitatea 
atingerii unui PIB potenţial stimulativ, capacitatea de 
inovare a naţiunii, dar şi sustenabilitatea sistemului de pensii 
şi a altor servicii sociale. 

Clasa de mijloc reprezintă pilonul central al unei societăţi 
prospere şi echitabile; în cazul României, joacă un rol crucial 
în consolidarea creşterii economice şi în promovarea 
stabilităţii sociale. Cu toate acestea, deşi România a 
înregistrat progrese notabile în ultimele decenii, 
consolidarea şi extinderea clasei de mijloc rămân provocări 
majore, îndeosebi când vine vorba despre clasa de mijloc din 
mediul rural. 

Creşterea economică sustenabilă presupune creşterea 
competitivităţii, iar menţinerea cotei unice şi reducerea 
excepțiilor, precum şi însănătoşirea sistemului de pensii sunt 
elemente cruciale pentru realizarea acestui obiectiv. În al 
doilea rând, este necesară o mai mare coeziune socială şi 

reducerea inegalitatilor economice, pentru a asigura o 
distribuţie echitabilă a veniturilor şi a şanselor în societate. 
Un sistem de educaţie şi formare profesională accesibil şi 
eficient devine esenţial pentru ca cetăţenii să poată accesa şi 
valorifica oportunităţile de pe piaţa muncii. 

Mai mult, economia viitorului impune şi dezvoltarea de 
competenţe adecvate. Dezvoltarea competenţelor digitale, 
compatibile cu progresul tehnologic, educaţia economică şi 
financiară, educația antreprenoriala sunt doar câteva 
exemple ce ar trebui avute în vedere. În zece sau douăzeci 
de ani, multe din meseriile de astăzi vor suferi transformări 
radicale, dacă nu vor dispărea cu totul. Pentru a supravieţui 
şi a progresa, comunitatea de afaceri va trebui să se 
reorienteze către noi modele de afaceri. 

Pentru a-şi ameliora poziţia printre economiile lumii, 
România trebuie să-şi consolideze competitivitatea prin 
abordări rapide şi pragmatice. Modernizarea infrastructurii, 
digitalizarea proceselor şi investiţiile în cercetare-inovare 
sunt fundamentale pentru creşterea economică sustena- bilă. 
Reducerea birocraţiei şi crearea unui climat de afaceri stabil 
şi predic- tibil sunt, de asemenea, esenţiale pentru atragerea 
investiţiilor si pentru stimularea antreprenoriatului. Prin 
dezvoltarea unor sectoare-cheie, cum ar fi tehnologia 
informaţiei, energiile regenerabile şi industria manufactu- 
rieră avansată, România îşi poate consolida poziţia pe piaţa 
globală şi poate genera noi oportunităţi pentru cetăţeni. 

Competiţia constituie un motor esenţial al succesului 
economic; ea trebuie încurajată inclusiv în perioade 
economice dificile. Experienţa ultimelor două decenii a 
arătat că deschiderea către lume şi competiţia liberă în 
afaceri aduc locuri de muncă mai bune, mai multe 

oportunităţi şi venituri mai mari. Pentru a stimula creşterea 
economică sănătoasă, este esenţial să ne asigurăm că 
întreprinderile beneficiază de condiții echitabile de 
competiție. Azi, prezența întreprinderilor de stat în multe 
sectoare de activitate şi reglementările anticoncurentiale 
creează în continuare bariere pentru dezvoltarea afacerilor. 

Investiții în modernizare: cresterea şi diversificarea 
fluxurilor financiare 


Model economic pentru România trebuie să se bazeze pe 
investiții şi producţie. În esenţă, modelul economic liberal 
este axat pe investiţii pentru dezvoltare. O schimbare de 
paradigmă ţine însă de redefinirea obiectivelor şi de 
rafinarea viziunii economice. Trebuie să gândim în termeni 
de sustenabilitate şi eficienţă, dar si să înţelegem si să 
anticipăm provocările economice viitoare. 

România a reuşit să atragă fonduri substanţiale de la UE, 
progresând în privinţa acestei dinamici. De la aderare şi 
până la sfârşitul anului 2023, România a absorbit fonduri 
europene în valoare de peste 90 de miliarde de euro, la o 
contribuţie naţională de aproximativ 30 de miliarde de euro. 

Pentru perioada 2014-2020, România a ajuns la o rată de 
absorbţie de 93,2% din fondurile de coeziune. De asemenea, 
din toate fondurile disponibile din cadrul financiar 
multianual 2014-2020, România a atras 47,06 de miliarde de 
euro, atingând o rată de absorbţie de 90%. 

În cadrul financiar multianual 2021-2027, România are 
alocate 51,2 de miliarde de euro. Suplimentar, prin 
mecanismul NextGenEU şi Planul Naţional de Redresare şi 
Rezilienta (PNRR), România a primit fonduri nerambursabile 

de 5,6 miliarde de euro, în perioada 2021-2023, sumele 
rămânând să fie completate până la cele 29 miliarde euro, 
aferente PNRR. 

Este esenţial ca România să continue să acceseze şi să 
utilizeze eficient aceste fonduri, pentru a-şi asigura 
dezvoltarea şi pentru a contribui la consolidarea poziţiei sale 
în cadrul UE. Ceea ce presupune îmbunătăţirea 
managementului proiectelor şi asigurarea unei transparente 
sporite în utilizarea resurselor. 

Investiţiile în capital reprezintă coloana vertebrală a unei 
economii prospere şi competitive. Prin intermediul fondurilor 
europene, avem oportunitatea de a accesa resurse pentru 
proiecte care să aducă inovaţie şi dezvoltare pe multiple 
planuri, de la infrastructură şi tehnologie verde până la 
educaţie şi sănătate. 

Investiţiile directe, atât din surse interne, cât şi externe, 
aduc nu doar capital, ci şi expertiză şi oportunităţi de acces 
la pieţe internaţionale. Încurajarea acestora necesită crearea 
unui mediu de afaceri atractiv, transparent şi favorabil 
inovării. 


Paradigma digitalizării în economie şi societate 


Digitalizarea este principala provocare a viitorului, însă 
pentru a o putea înfrunta cu succes, trebuie să ţinem pasul 
cu dezvoltarea tehnologică. 

Inteligența artificială şi, implicit, dezvoltarea tehnologilor 
care o integrează prezintă, astăzi, o importanţă echivalentă 
invenţiei Internetului sau telefonului mobil. Viteza cu care 
cloud-ul a devenit deja ştirea zilei de ieri este 

complementară expansiunii rapide a roboticii şi 
automatizării, iar milioane de dispozitive noi, de la simple 
obiecte de uz casnic şi până la unelte industriale sofisticate, 
sunt conectate zilnic la „Internetul lucrurilor”. 

Din perspectiva digitalizării, prioritatea României constă 
în ieşirea din paradoxul decalajelor structurale. Cu o 
comunitate de afaceri bazată pe lideri în materie de 
dezvoltare tehnologică la toate nivelurile, de la companii 
mari,  internaţionalizate, la  start-up-uri studenţeşti, 
digitalizarea afacerilor constituie încă o provocare majoră. 
96% din gospodăriile româneşti au acces la reţea, proiectul 
RoNET, finalizat în 2022, asigurând acoperire inclusiv în 
zone rurale defavorizate comunicational. Totuşi, decalajele 
în materie de competenţe digitale de bază constituie încă, 
atât pentru firme, cât şi pentru populaţie, o barieră 
importantă. 

România a făcut paşi importanţi în direcţia reducerii 
acestor decalaje, dar pentru a merge mai departe, e nevoie 
de un consens strategic cu privire la direcţiile de urmat. 
Digitalizarea este un mijloc, nu un scop în sine. 


Eforturile punctuale sau contextuale, ori rezultatele 
remarcabile din unele domenii sau sectoare, riscă să se 
dilueze fără o viziune coerentă. 

b) REFORME ŞI POLITICI PENTRU O ECONOMIE 
COMPETITIVA ŞI DURABILA 


Romania are nevoie de modernizarea şi eficientizarea 
marilor sisteme publice, de transparenţă şi integritate în 
cadrul autorităţilor statale, la toate nivelurile. Domnia legii, 
garantată de o justiţie corectă, axată pe respectarea 
drepturilor fundamentale ale cetăţenilor, este fundamentul 
oricărei societăţi echitabile şi prospere, în care încrederea în 
instituţiile statului si stabilitatea sunt piloni esentiali ai 
dezvoltării. 

În acest context, stabilitatea politică şi predictibilitatea 
economică reprezintă condiţii indispensabile. 


Consolidarea finanţelor publice şi regândirea rolului 
statului în economie 


Este esenţial să recunoaştem necesitatea unei revizuiri 
profunde a politicilor economice în România, pentru a 
construi un sistem fiscal eficient, care să reflecte o abordare 
coerentă a taxelor şi impozitelor, respectând principiul 
echităţii fiscale şi promovând performanţa economică şi 
disciplina financiară. 

România şi-a asumat, prin Planul Naţional de Redresare şi 
Rezilienta, reforme structurale semnificative, investiții 
ample, precum şi obiective clare privind combaterea 
evaziunii fiscale, îmbunătăţirea guvernantei întreprinderilor 
de stat, digitalizarea şi modernizarea administraţiei publice. 
Asumarea acestor obiective este sprijinită de fonduri de 
peste 80 de miliarde de euro, care vor putea asigura 

modernizarea din temelii a sistemelor publice şi a economiei. 

În contextul actual post-pandemic, consolidarea finanţelor 
publice reprezintă una dintre cele mai serioase provocări pe 
care le avem de înfruntat. Aceasta poate fi realizată doar pe 
fondul unei stabilitati politice solide, prin absorbţia eficientă 
a fondurilor şi prin implementarea consecventă a reformelor 
necesare. 

Parteneriatele de tip public-privat reprezintă soluţii 
esenţiale în dezvoltarea infrastructurii şi a proiectelor de 
mare amploare. Prin colaborarea dintre sectorul public şi cel 
privat, putem maximiza impactul investiţiilor, pentru a ne 
asigura că nevoile şi interesele comunităţilor sunt satisfăcute 
în mod eficient şi echitabil. 


Securitatea şi independenţa energetică în cheia „tranziţiei 
verzi” 


Asigurarea securităţii şi independenței energetice 
reprezintă un prim pas crucial pe drumul către o economie 
competitivă şi sustenabilă. O infrastructură energetică 
robustă, care să asigure producţia, distribuţia şi utilizarea 
eficientă a resurselor este esenţială pentru a susţine 
creşterea economică. Investiţiile în sectorul energetic, atât 
în resursele tradiţionale, cât şi în sursele regenerabile, devin 
fundamentale pentru a asigura o aprovizionare sigură şi 
durabilă cu energie. 

Dezvoltarea infrastructurii de transport, prin finalizarea, 
în 2026, a autostrăzii A7, cu finanţare prin PNRR, va 
schimba radical gradul de mobilitate în regiune. Pentru 
aceasta este obligatoriu să continuăm extinderea conectării 

rutiere şi feroviare (chiar de mare viteză) între regiunile 
istorice ale ţării. Nu vreau să le nominalizez, au tot făcut-o 
alţii. Doresc şi îmi asum să se facă! Nu avem altă şansă de 
dezvoltare. 

Coridoarele de solidaritate, care au reorganizat rutele 
logistice de-a lungul Europei de Est, constituie cel mai 
recent exemplu al modului in care investiţiile în 
infrastructură aduc beneficii economice şi sociale, con- 
tribuind la creşterea rezilientei în situaţiile de criză. 

În contextul mobilităţii inteligente, o atenţie suplimentară 
ar merita acordată deopotrivă optimizării sinergiilor 
reţelelor de transport cu alte reţele, în special cele de 
energie şi de telecomunicaţii, şi a posibilelor sinergii cu 
infrastructura cu dublă utilizare, conform cerinţelor pentru 
mobilitatea militară în interiorul UE şi în afara acesteia. 

Dezvoltarea unei infrastructuri verzi, durabile şi reziliente 
faţă de schimbările climatice este un obiectiv care depăşeşte 
cu mult simpla construcţie de drumuri. Implementarea de 
noi tehnologii în domeniul transporturilor permite astăzi nu 
doar mentinerea sau îmbunătățirea performantei 
infrastructurii, ci şi gestionarea eficientă a capacităților şi a 
traficului, cu o siguranță crescută a circulației pe drumurile 
publice. 

Diversificarea producției de energie din surse 
regenerabile şi avansarea proiectelor nucleare şi pe bază de 
hidrogen, alături de proiectul BRUA, sporesc securitatea 
energetică a ţării, în conexiune cu pieţele energetice 
regionale. 

România a devenit, astăzi, prima ţară din regiunea Mării 
Negre care a reglementat sectorul energiei eoliene offshore, 

iar această reglementare deschide calea unor investiţii 
majore şi a dezvoltării unui sector energetic performant, 
pozitionand România ca lider regional. Este limpede că avem 
posibilitatea să devenim unul dintre cei mai redutabili 
exportatori de energie, dacă vom găsi formula cea mai bună 
prin care să ne dezvoltăm producţia de energie din diferite 
surse care ne sunt la îndemână. 


c) INTEGRARE ŞI PARTENERIATE STRATEGICE 
PENTRU PROSPERITATE ŞI SECURITATE 


Armonizarea economică şi socială prin integrare în 
instituţii internaţionale şi colaborări regionale pentru 
consolidarea unei poziții competitive pe plan global 


În cadrul celei de-a treia direcții strategice, obiectivele 
vizează identificarea şi implementarea unor noi mixuri de 
politici economico-sociale, a unor noi cadre de integrare 
politică si economică, atât la nivel regional, cât si 
internațional, care să aducă avantaje tangibile tuturor 
românilor. 

Această „viziune integraționistă” aprofundată se 
argumentează prin avantajele formatelor geopolitice şi 
economice actuale, cu accent pe aderarea la Zona Euro, 
OECD, aderarea completă la spațiul Schengen şi con- 
solidarea poziţiei în NATO. 

Integrarea României în Zona Euro nu este doar un 
obiectiv monetar, ci un pilon esențial pentru asigurarea 
stabilității economice pe termen lung. Adoptarea monedei 
euro va deschide oportunități către numeroase beneficii: de 
la stabilitatea macroeconomică, reducerea fluctuațiilor 

valutare şi a inflaţiei până la ratele mai mici ale dobânzilor, 
care vor susţine investiţiile şi consumul sustenabil, aspecte 
fundamentale pentru o creştere economică solidă şi durabilă. 

Pentru a atinge acest obiectiv ambițios, trebuie să 
depasim provocările bugetare actuale şi sa indeplinim 
criteriile de convergenţă reală stabilite prin Tratatul de la 
Maastricht. Mentinerea stabilităţii monetare, participarea la 
mecanismul european al ratelor de schimb sau alinierea cu 
standardele economice ale Zonei Euro sunt doar câteva 
dintre aspectele esenţiale specifice acestei etape cruciale. 

Trebuie avut în vedere faptul că adoptarea monedei euro 
va aduce avantaje substanţiale, precum o politică monetară 
coordonată de Banca Central-Europeană, ce va oferi o 
direcţie clară şi predictibilă, într-o lume economică aflată 
într-o continuă schimbare. Riscurile legate de fluctuațiile 
valutare vor fi diminuate, iar perspectivele pe termen lung 
pentru afaceri şi investitori vor deveni mai sigure şi mai 
atrăgătoare. În plus, integrarea în Zona Euro va consolida 
relaţiile comerciale şi financiare, eliminând riscul de schimb 
valutar şi reducând costurile şi incertitudinile asociate. 

Aderarea României la OECD va marca o altă etapă 
semnificativă în parcursul nostru ca ţară. OECD promovează 
bune practici şi standarde ridicate în guvernanţa economică 
şi socială, iar prin adoptarea acestora, România va oferi 
transparenţă sporită, bună guvernare şi o luptă mai eficientă 
împotriva corupţiei. 

Un alt rol important în dinamica dezvoltării naţionale îl va 
deţine segmentul de consolidare şi extindere a colaborărilor 
economice în spaţiul Asia-Pacific. Deja sunt deschise noi 
pieţe (Japonia, Coreea de Sud, HongKong, Singapore), iar 
colaborările strategice în domenii precum energia nucleară 
şi tehnologia avansată vor aduce beneficii semnificative. 

România trebuie să capitalizeze în acest domeniu, deoarece 
are şansa reală de a deveni un hub logistic şi energetic în 
regiune, dacă abordează strategic aceste direcţii. 

În contextul geopolitic actual, România are oportunitatea 
de a deveni un autentic pol de stabilitate şi securitate în 
regiune. Dezvoltarea, în România, a celei mai mari baze 
NATO de apărare din Europa va consolida securitatea 
naţională şi va atrage investiţii strategice. Valorificarea 
potenţialului nostru de a deveni un pilon al securităţii 
energetice în regiune este deja un atu important. 


3. PROSPERITATEA 


a) PIAŢA LIBERĂ, ECONOMIA, INDUSTRIA 


Prosperitatea a fost posibilă ca urmare a ridicării 
succesive a barierelor din calea pieţei libere, răspândindu-se 
treptat în acele zonele ale lumii care au imbratisat principiile 
fundamentale ale liberalismului. Prosperitatea reprezintă un 
rezultat al iniţiativei particulare, al respectării drepturilor de 
proprietate şi contractelor, al muncii asidue, al inovației 
puse în slujba tuturor. Experienţa a arătat că singura 
modalitate de democratizare a accesului la bogăţie o 
constituie tranzacţiile libere. Piaţa liberă funcţionează ca o 
democraţie economică, în care dreptul simbolic de a vota 
aparţine oricărui ins dispus să producă bunuri şi servicii 
utile consumatorilor şi în care aleşii sunt cei ale căror 
eforturi contribuie la satisfacerea nevoilor. Evolutiile din 
lumea occidentală a ultimelor secole au demonstrat că nive- 
lul de trai al cetăţeanului obişnuit a crescut pe măsură ce 
sectorul privat a devenit preponderent în raport cu sectorul 
public, cu alte cuvinte, pe măsură ce piaţa liberă a devenit 
mijlocul fundamental de alocare a resurselor. 

Calitatea de membru al Uniunii Europene înseamnă că 
suntem parte a unei pieţe libere ce cuprinde aproximativ 450 
de milioane de persoane, cu un produs intern brut de peste 
16 trilioane de euro. A fi parte a unei asemenea pieţe 


ÎN SLUJBA ȚĂRII 
205 


presupune nu doar privilegii, ci şi obligaţii. Nu avem de-a 
face doar cu obligaţiile ce ţin direct de anumite politici din 
economie şi finanţe, de care Guvernul României trebuie să se 
îngrijească. Avem de-a face cu obligaţia de a fi competitivi, 
de a fi tot mai inovativi şi tot mai productivi, cu scopul 
suprem de a asigura prosperitate şi bunăstare cetăţenilor 
români. 

Evident, politicile economice ţin de competența 
Guvernului, iar Parlamentul, prin mijloacele sale politice, 
este dator să asigure controlul asupra acestor politici. Dar 
Preşedintele României are el însuşi datoria de a veghea la 
aplicarea şi derularea lor, tocmai pentru că este 
reprezentantul cetăţenilor României. Astfel, cred că 
Preşedintele României trebuie să promoveze, în relaţia sa 
politică şi funcţională cu Guvernul, valorile pe care noi, 
liberalii de azi, le socotim fundamentale pentru asigurarea 
prosperității românilor. 

Economia României, după cum spune Constituţia, este „o 
economie de piaţă, bazată pe libera iniţiativă şi pe 
concurenţă” (art. 135 al. 1). Sunt decis să veghez şi să insist 
asupra conformării politicilor economice potrivit acestor 
valori, care, iată, nu mai sunt doar liberale, sunt 
constituţionale. Mai mult, istoria ne dovedeşte că sunt 
tocmai acele valori care, în mod tradiţional, asigură 
prosperitatea. 

În acelaşi timp, pe lângă datoria de a proteja libertatea 
pieţei, a iniţiativei şi a concurenţei, statul are şi alte obligaţii 
constituţionale în domeniu, dintre care, în actuala etapă de 
dezvoltare, cea mai importantă mi se pare a fi protejarea 
interesului naţional, atât în domeniul economic, în general, 
cât mai ales în domeniul exploatării şi folosirii resurselor 

naturale ale României. 

În această privinţă, din punctul meu de vedere, există o 
singură perspectivă legitimă. Resursele naturale ale 
României nu pot fi folosite decât în interesul creşterii 
bunăstării poporului român şi întotdeauna cu convingerea că 
aceste resurse aparţin urmaşilor noştri, cel puţin în egală 
măsură cum ne aparţin nouă, celor de azi. Mai mult decât în 
orice alt domeniu, cred că ceea ce trebuie să caracterizeze 
exploatarea resurselor naturale este înţelepciunea. Nu doar 
calcule de eficienţă sau de profit, dar nici teama paralizantă 
că orice exploatare de resurse naturale produce dezechilibre 
şi dezastre ireparabile. Să fim înţelepţi cu resursele noastre 
şi ne vom bucura, noi şi urmaşii, noştri de binecuvântarea de 
a le avea. 

În principiu, creşterea prosperității şi satisfacerea 
progresivă a nevoilor şi preferințelor unui număr tot mai 
mare de cetăţeni se realizează fără ca cineva să se ocupe 
direct şi planificat, centralizat, de acest lucru. În acelaşi 
timp, nu putem să glorificam perfecțiunea pieţei absolut 
libere, iar ipoteza că toţi oamenii se comportă raţional în 
mediul socio-economic este nere- alistă. De aceea, 
mecanismele publice de distribuire a avutiei trebuie să 
continue să existe şi să fie perfecţionate, urmărind echitatea 
şi solidaritatea cu categoriile vulnerabile. 

Îmi afirm credinţa că putem atinge, ca indivizi şi ca 
societate, un nivel superior de prosperitate şi de bunăstare 
pentru care potenţialul deja există. Avem şi un criteriu 
obiectiv care ne este la îndemână şi cu ajutorul căruia putem 
măsura eficienţa politicilor noastre de dezvoltare. Va fi cel 
mai important criteriu la care mă voi raporta, când voi lucra 

cu Guvernul, cu Parlamentul şi cu celelalte instituţii ale 
statului, dar mai ales cu mediul de afaceri şi cu organizaţiile 
relevante economic, pentru a susține prosperitatea 
românilor: până în anul 2030, trebuie să ajungem la un PIB 
per capita, raportat la paritatea puterii de cumpărare, de 
90% din media Uniunii Europene, faţă de nivelul actual de 
80%. Acest indicator, tehnic şi poate mai greu de înţeles, va 
fi mereu în vederile mele, căci el măsoară obiectiv 
standardul de trai. Însă dincolo de astfel de cifre, se află 
percepţia oamenilor. Ei sunt cei care spun adevărul; ei spun 
dacă astăzi trăiesc mai bine decât ieri, ei ne vor spune mâine 
dacă vor fi mai prosperi decât azi. lar scopul mandatelor 
mele va fi acela de auzi de la fiecare român în parte, peste 
zece ani, că este mai prosper şi mai protejat în ţara lui decât 
în prezent. 

Este, însă, onest să spun că trebuie să fim pregătiţi şi 
pentru vremuri grele. Pe lângă multele prognoze optimiste, 
există şi versiuni posibile ale unui viitor mai dificil. Crizele 
din 2009-2010, de natură financiară, şi din 2020-2021, 
produsă de pandemia de COVID, ne-au arătat deja că prospe- 
ritatea poate fi ameninţată. Nu doresc să mai trecem prin 
asemenea experienţe, dar am fi naivi să nu învăţăm din ele. 
În asemenea momente, cred că leadership-ul preşedintelui 
este esenţial. Dacă vor veni vremuri grele, vom trece prin ele 
împreună, eu asumându-mi partea de responsabilitate ce-mi 
revine. 

Pentru ca economia noastră să fie tot mai puternică şi 
creşterea ei să fie stabilă, protejată de influenţele 
conjuncturale, este necesar să o păstrăm într-o paradigmă a 
predictibilităţii. Nu cred că o abundență normativă face bine 

economiei, ca şi schimbările bruşte ale regulilor jocului 
economic. Vom fi o economie atractivă pentru investiţii şi 
prietenoasă pentru iniţiative de start-up doar dacă suntem 
predictibili. În economie, predicti- bilitatea şi stabilitatea nu 
înseamnă stagnare, ci înțelepciune, transparentă, 
menţinerea unui dialog serios între stat şi actorii economici 
privaţi şi, mai ales, prudenţă. 

În societatea românească a existat permanent 
preocuparea de a sprijini întreprinderile mici şi mijlocii. Din 
păcate, modul în care guvernele şi sectorul însuşi au înţeles 
să facă acest lucru s-a centrat pe sprijin financiar. Sprijinul 
antreprenoriatului trebuie să rămână, cred, o politică 
economică importantă a statului. Doar că e nevoie şi de 
altceva decât de sprijin financiar ocazional. Cred că ar trebui 
regândit sistemul legislativ care normeaza activitatea 
economică, astfel încât antreprenorul să cheltuiască mai 
puţine resurse financiare şi de timp în chestiuni 
administrativ-contabile, pentru a dedica mai multe resurse 
activităţii economice propriu-zise. De la flexi- bilizarea 
cadrului general normativ la debirocratizare, există multe 
lucruri de făcut în această direcţie şi a sosit timpul să le 
facem. 

În viziunea mea, actorul principal al sistemului economic 
este întreprinzătorul, adică individul dispus să-şi asume 
riscuri rezonabile, capabil să descopere şi să satisfacă 
nevoile celorlalţi, să imagineze noi metode de producţie, să 
descopere noi modalităţi de a satisface trebuintele semeni- 
lor, să creeze noi locuri de muncă, adică, să inoveze. Într-o 
societate civilizată şi prosperă, iniţiativa aparţine creatorilor 
de întreprinderi private, statului revenindu-i misiunea de a 
crea şi proteja cadrul juridic în care aceştia se manifestă. 

Vor trebui susţinute acele iniţiative antreprenoriale care 
produc inovaţie. 

În acelaşi timp, cred că trebuie regândit modul în care 
statul stimulează sectoarele economice. In condiţiile 
economiei globale, cred că anumite sectoare ale economiei 
româneşti, precum IT&C, transportul sau agricultura, 
trebuie încurajate. De altfel, este mai potrivit să nu mai 
vorbim despre „ajutoare” de stat, pentru ca sensul 
cuvântului este altul decât intenţia care trebuie să motiveze 
acordarea unui aşa-zis ajutor. Nu cred că e cazul să gândim 
dezvoltarea economiei noastre în termeni de „ajutoare”. 
Prefer să gândim în termini de „stimulente”. Să descoperim 
sectoare economice româneşti care promit o dinamică 
productivă accentuată, care aduc prin ele însele dezvoltare 
sustenabilă şi care arată un potenţial competitiv. Logica 
sprijinului de stat va trebui să fie schimbată: preponderent 
către cei care au potenţial de creştere. 

De asemenea, este necesar un amplu program de 
adaptare şi maximizare a utilizării tehnologiilor bazate pe 
inteligenţa artificială. Avem deja câteva start-up-uri care 
performează în acest domeniu. Însă, Inteligența Artificială va 
deveni foarte curând un mijloc prin care multe economii îşi 
vor accentua avantajele competitive; de aceea, voi propune 
Guvernului să susţină un program naţional de educaţie în 
domeniu, care să se adreseze nu doar tinerilor, ci şi celor de 
vârstă medie, activi în domenii care sunt imediat vizate de 
atare transformări. 

Recunoscând dreptul legislativului şi executivului de a 
decide politica fiscală, reafirm clar că un sistem de 
impozitare progresiv este nepotrivit. Văd în sistemul de 
impozitare un stimul pentru dezvoltare şi nu un mecanism de 

a strânge cu tot dinadinsul bani la buget. Sistemul de 
impozitare progresiv frânează stimularea drumului spre 
prosperitate, care constituie, după cum spuneam, obiectivul 
meu principal. 

Nu există exemplu istoric de societate care să funcţioneze 
în absenţa unui ansamblu de instituţii capabile să impună 
respectarea drepturilor de proprietate, a contractelor 
private, a regulilor de bună conduită, a unui cadru adecvat 
de manifestare a energiilor şi creativităţii umane. Cu alte 
cuvinte, orice societate are nevoie de un sector 
guvernamental menit să ofere pieţei libere ordinea şi 
transparenţa care dă siguranţă prosperității. 

Însă rolul esenţial al statului constă în completarea 
sectorului privat, nu în însuşirea de funcţii şi atribuţii 
specifice, în mod natural, celui dintâi. Statul sau sectorul 
guvernamental completează procesul economic, nu-l 
dirijează, nu-l controlează, nu-i obstrucționează 
funcționarea. 

Având în vedere că statul deține monopolul asupra 
utilizării mijloacelor legale de coerciție, că foloseşte alte 
metode decât cele bazate pe cooperare liber-consimţită, 
ponderea sa în cadrul proceselor sociale, a celor economice 
în particular, trebuie să aibă o importanţă secundară, ca 
excepţie, lăsând sectorului privat, adică, pieţei libere 
ponderea covârşitoare în procesul de creare a bunurilor şi 
serviciilor. 

Prosperitatea se obţine prin libertate individuală, nu prin 
control etatist. 

Administrarea sectorului guvernamental trebuie ghidată 
după acelaşi principiu al prudentei, al chibzuintei urmate de 
sectorul privat, deoarece resursele de care dispune sunt 

rare, la fel ca în cazul celor folosite prin intermediul pieţei 
libere. O societate prosperă este posibilă în condiţiile unui 
sector guvernamental restrâns, administrat după principiile 
unei discipline bugetare riguroase, în care deficitele trebuie 
acceptate în cazuri excepţionale, bine argumentate. 


b) MEDIUL RURAL ŞI AGRICULTURA 


În general, problematica legată de agricultură este 
înţeleasă şi discutată ca un domeniu economic de sine 
stătător, cu specificul si ciclicitatile sale. Abordările 
sectoriale sunt, desigur, utile, iar Guvernul este dator să se 
îngrijească de elaborarea unor politici agrare adecvate. 
După cum se ştie, politica agricolă este un domeniu extrem 
de sensibil la nivelul Uniunii Europene, cu un grad de 
complexitate în plus generat de existenţa războiului din 
Ucraina. Societatea contemporană, oricât de evoluata ar fi, 
rămâne în mare măsură dependentă de agricultură şi nu 
cred că în viitor lucrurile vor sta altfel. 

Pentru noi, românii, chestiunea agricolă are, pe deasupra, 
o conotaţie sensibilă. După cum bine ştim, lumea satului este 
matricea civilizaţiei noastre. Satul este parte a identităţii 
noastre. Cu doar două generaţii în urmă, românii locuiau 
majoritar în mediul rural şi mulţi dintre cei care locuiau în 
mediul urban erau orăşeni de primă generaţie. Accelerarea 
modernizării României a dus la urbanizarea civilizaţiei 
noastre. Pe lângă faptul că, astăzi, mai mult de jumătate 
dintre români trăiesc în mediul urban, întreaga concepţie a 
societăţii noastre despre sat şi lumea satului s-a schimbat. 
Pe de o parte, dezvoltarea oraşelor a făcut ca satele, adesea, 


212 NICOLAE CIUCĂ 


să devină adevărate suburbii ale marilor oraşe. Pe de altă 
parte, satele adoptă rapid toate elementele de confort urban. 
În sens opus, a apărut, deocamdată timid, o anumită tendinţă 
a locuitorilor oraşelor noastre de a se muta în mediul rural. 
Posibilitatea de a munci de acasă sau pur şi simplu 
retragerea după o viaţă urbană activă sunt doar două 
fenomene sociale tot mai întâlnite, care îi duc pe orăşeni 
spre rural. 

Ar fi stânjenitor să vorbim ca despre un fapt împlinit 
despre urbanizarea satului românesc sau, precum 
propaganda din vremea dictaturii comuniste, despre 
lichidarea diferenţelor dintre sat şi oraş. Cred că satul 
românesc va continua să existe indiferent de politicile 
guvernamentale de moment sau de ideologiile la modă. Din 
punctul meu de vedere, mediul rural este astăzi direct legat 
de mediul urban într-o complementaritate care va creşte în 
anii ce vin. De altfel, mediul rural este nu doar furnizor de 
bunuri necesare vieţii în mediul urban, ci reprezintă tot mai 
mult o opţiune de viaţă pentru românii din urban. Vor fi 
mereu români care vor prefera viaţa în mediul rural şi pe 
măsură ce traiul rural adoptă elemente de confort urban fără 
să-şi piardă trăsăturile unice, cred că tot mai mulţi români 
vor opta în acest sens. 

În mod decisiv, tehnologizarea agriculturii pune satul 
românesc în faţa unor provocări noi, care pot fi lesne 
transformate în oportunităţi. Pledez pentru adăugarea unei 
perspective mai largi, umane, antropologice, la abordarea 
tehnică a agriculturii ca domeniu economic. 

Regiunile rurale din România acoperă 87% din teritoriul 
ţării, pe care locuieşte 44% din populaţia ţării. Este un areal 
divers în ceea ce priveşte natura, nivelurile de dezvoltare, 

particularitatile socio-economice şi tendinţele demografice. 
Această diversitate reprezintă una dintre cele mai bogate 
resurse ale României şi de o importanţă vitală pentru viitorul 
ţării, pentru că, în ciuda provocărilor cu care se confruntă, 
prezintă numeroase oportunităţi. lar provocările nu sunt 
puţine: depopulare, îmbătrânire, lipsa locurilor de muncă şi 
a conectivitatii etc. 

Datorită slabei capacităţi de accesare a pieţei europene 
de către producătorii autohtoni şi imposibilității atingerii 
unui anumit standard de calitate cu costuri reduse, 
eliminarea taxelor pentru schimburile cu Uniunea 
Europeană, dobândită prin aderare, a constituit un avantaj 
univoc pentru producătorii de produse agricole din Uniune, 
care accesează la preţ de dumping piaţa românească şi mai 
puţin pentru producătorii români care au accesat puţin şi 
greu pieţele europene. Acest dezechilibru indică, în acelaşi 
timp, neacoperirea necesarului de consum intern cu produse 
de origine locală şi accentuarea marginalizării economice a 
potenţialului de producţie autohton. 

În contextul în care 70% dintre exporturile de produse 
agricole şi alimentare reprezintă încă producţie neprelucrată 
sau prelucrată primar (animale vii, cereale, oleaginoase, 
tutun, grăsimi şi uleiuri vegetale), aceasta este o industrie 
esenţială, care pune la dispoziţie posibilităţi variate pentru 
valorificarea eficientă a diversităţii materiilor prime. 

În ultimele trei decenii, suprafaţa totală a intravilanului 
oraşelor a crescut cu mai mult de 100%. Oraşele în 
expansiune au cunoscut vizibile extinderi, necontrolate şi 
necoordonate cu spaţiul rural din proximitate, ceea ce a 
creat consecinţe grave asupra mediului rural, pe care l-a 

tulburat, fără să-l transforme în urban, oferind o 
infrastructură publică neadaptata (drumuri,  apă/gaze, 
trotuare), dependenţa de automobil şi accesul redus la 
facilităţi (precum spaţii publice, şcoli, spitale, zone de 
recreere). 

Avem nevoie de o nouă viziune cu privire la satul 
românesc şi voi propune, într-un dialog serios cu toţi actorii 
sociali interesaţi, adoptarea unui Pact pe termen lung cu 
privire la satul românesc. Voi pleda pentru o viziune care să 
integreze potenţialul cultural, prezervarea acestui vast 
patrimoniu, care conţine elemente şi valori materiale şi 
imateriale impresionante, de la cele mai vechi şi rafinate 
culturi preistorice din Europa până la constructi-monument 
şi obiceiuri, tradiţii sau practici unice, cu un nou mod de 
locuire comunitară şi, mai ales, cu fructificarea potenţialului 
economic al satului. Avem nevoie de un asemenea Pact pen- 
tru a răspunde tendinţelor şi provocărilor generate de 
globalizare, urbanizare arhitecturală, depopulare şi 
îmbătrânire. Evident, acest Pact trebuie să fie făcut în 
strânsă legătură cu Planul de Acţiune Rurală propus de 
Comisia Europeană, pentru a face zonele rurale mai 
puternice, conectate, reziliente şi prospere. Dar viziunea 
trebuie să fie a noastră şi să ne exprime pe noi, ca români. 

Pactul la care mă refer va trebui transformat ulterior într- 
un set de politici concrete şi integrate. Acesta trebuie să 
ofere comunităţilor locale posibilitatea şi mijloacele de a 
transforma provocările în avantaje; aceste provocări includ 
schimbările climatice, decarbonizarea, digitalizarea, ges- 
tionarea activă a resurselor naturale, a patrimoniului, 
mobilitatea durabilă şi oportunităţi echitabile de locuri de 

muncă şi de venituri, schimbarea generaţiilor, integrarea 
noilor veniţi în sat şi inovarea socială. 

Este important, de asemenea, ca politicile ce vor 
concretiza Pactul să fie flexibile, pentru că satele României, 
deşi denotă, aparent, un spirit comun, sunt foarte diferite. E 
nevoie de soluţii personalizate, în funcţie de specificul 
fiecărei zone, pentru creşterea economică şi crearea de noi 
locuri de muncă, iar ele trebuie completate, între altele, de o 
ofertă suficientă de servicii de bună calitate, locuinţe, 
educaţie şi formare, sisteme de sănătate, pentru a ne asigura 
că zonele rurale sunt nu doar durabile, ci şi locuri atractive 
de locuit. 

Chiar dacă comunităţile devin mai urbanizate, oamenii vor 
să se simtă mai aproape de hrana lor. Ei doresc mâncare 
proaspătă, mai puţin procesată şi obţinută durabil, deci prin 
lanţuri de aprovizionare mai scurte. 

Tranzitia la sisteme alimentare durabile poate fi şi pentru 
România o oportunitate economică de neratat. 

Soluţia pe care o văd pentru rezolvarea multor probleme 
cu care spaţiul rural de astăzi se confruntă este stimularea 
antreprenoriatului rural, care va duce la apariţia unei solide 
clase de mijloc în acest spaţiu. Între agricultura de 
subzistență şi marile societăţi agricole care gestionează 
inventare uriaşe, există o cale de mijloc de care ne-am 
ocupat prea puţin. Clasa de mijloc din rural, foarte firavă 
astăzi, este soluţia pentru stabilizarea acestui mediu de viaţă 
sănătos şi plin de farmec. Ştiu că, în multe regiuni rurale, în 
mod natural, asemenea antreprenori au apărut şi au 
prosperat. Afaceri mici şi mijlocii apar tot mai mult în mediul 
rural şi nu trebuie să ne abtinem de la nici o măsură care 
încurajează acest proces. Fie că e vorba despre agricultură 

sau zootehnie, fie că e vorba despre afaceri cu obiect conex, 
precum agroturismul, se poate vedea cum apare o clasă 
antrepre- norială rurală. Cred că semnalul pe care ni-l dă 
piaţa liberă e clar: este nevoie de aceşti oameni, afacerile lor 
să aducă prosperitate satului românesc, iar statul să-i 
sprijine şi să-i încurajeze. Clasa de mijloc este structura 
socială pe care putem clădi viitorul prosper în mediul rural. 


c) SĂNĂTATEA 


Cu toate îmbunătățirile vizibile care s-au realizat în ultimii 
ani, sistemul de sănătate românesc continuă să 
nemultumeasca pe majoritatea celor care apelează la el. A 
fost foarte bine că, în ultimii cincisprezece ani, bugetul 
sănătăţii a crescut continuu şi, în anumite intervale, 
spectaculos. Alocarea de resurse a adus o sensibilă 
îmbunătăţire a calităţii serviciului medical, dar sunt încă 
multe de făcut. Experienţa ne arată că saltul calitativ 
aşteptat de cetăţeni în privinţa sistemului de sănătate nu 
depinde numai de alocarea de resurse. Mentinand o creştere 
constantă a resurselor publice alocate sistemului de 
sănătate, este necesară implementarea unor măsuri 
complexe pentru a asigura sustenabilitatea sistemului. 

Sunt conştient că luarea acestor măsuri este dificilă din 
punct de vedere politic. Tocmai de aceea, cred că 
Preşedintele are un rol major în asigurarea sprijinului pentru 
aplicarea lor. 

Este foarte important să reducem decalajele actuale 

dintre zone şi regiuni pentru a asigura un acces egal la 
servicii de sănătate de calitate pentru toţi cetăţenii. În acest 
scop trebuie folosite toate fondurile disponibile - şi mă 
gândesc mai ales la cele din PNRR - pentru a investi în 
infrastructura sanitară. 

În paralel, digitalizarea serviciilor de sănătate, prin 
implementarea Strategiei Naţionale de Digitalizare in 
Sănătate, dezvoltarea dosarului electronic al pacientului, 
telemedicina, extinderea platformelor de programari online 
şi a sistemelor integrate de gestionare a datelor medicale 
vor reduce birocraţia, vor facilita accesul rapid la informaţii 
şi vor îmbunătăţi calitatea îngrijirii medicale. 

Prioritizarea alocării resurselor către medicina primară şi 
de urgenţă, dezvoltarea programelor de screening, şi, în 
general, accentuarea preocupărilor pentru preventie sunt 
direcţiile pe care va trebui reaşezat sistemul nostru medical. 

În opinia mea, resursa umană care asigură serviciile de 
sănătate este cel puţin la fel de importantă ca resursa 
financiară. Este nevoie de o strategie clară pentru formarea 
şi distribuţia personalului medical în funcţie de necesităţile 
reale ale populaţiei. Chestiunea sensibilă a plecării tinerilor 
medici şi a cadrelor medicale în străinătate trebuie privită cu 
mare atenţie. Este un fenomen care nu are doar o singură 
cauză, şi mă angajez să mă implic în identificarea şi 
susţinerea măsurilor necesare stopării acestui fenomen. 

Cred, de asemenea, că încurajarea implicării active a 
autorităţilor locale în sectorul de sănătate este necesară. 
Autorităţile locale sunt cel mai bine poziţionate pentru a 
răspunde nevoilor specifice ale comunităţilor lor. În plus, 
acolo unde autorităţile locale au decis să se implice în acest 
domeniu, rezultatele sunt foarte bune. 

Toate aceste măsuri necesită o asumare politică largă, 
dialog, dezbateri ample, campanii de informare şi de 
conştientizare a problemelor de sănătate publică, precum şi 
a problemelor sistemului de sănătate şi a soluţiilor propuse. 
Preşedintele României trebuie să fie catalizatorul acestei 
schimbări, oferind o umbrelă sub care sănătatea să fie cu 
adevărat considerată un domeniu prioritar. Preşedintele 
poate facilita dialogul între Guvern, Parlament şi autorităţile 
locale, poate veghea la promovarea investiţiile şi accesarea 
fondurilor europene pentru modernizarea infrastructurii de 
sănătate, poate susţine şi iniţia campanii naţionale de 
conştientizare şi preventie şi poate media cooperarea 
internaţională pentru îmbunătățirea standardelor si 
practicilor medicale în România. Numai printr-o abordare 
concertată şi determinată putem crea un sistem de sănătate 
eficient şi echitabil pentru toţi cetăţenii. 


d) EDUCAŢIA 


Pe bună dreptate, românii identifică sursa multor 
neajunsuri din viaţa lor comunitară prin defectiunile 
sistemului de educaţie. Cred cu tărie că şcoala românească 
trebuie să producă nu doar competenţe şi abilităţi, ci 
caractere. Un sistem de educaţie eficient, în stare să asigure 
resursa umană pentru România de mâine, nu se poate clădi 
decât în relaţie directă cu familia elevilor şi cu comunitatea 
locală. 

Totodată, şcoala românească trebuie să cultive în copiii 

noştri spiritul civic, ataşamentul pentru valorile democraţiei 
şi ale libertăţii, invatandu-i că a fi un bun român înseamnă, 
înainte de toate, să-i pretuiesti şi să-i respecţi pe ceilalţi, sa 
cunoşti şi să ai discernământul valorilor. Bunul caracter se 
exprimă, întotdeauna, prin a fi un bun cetăţean. 

Niciun copil nu trebuie să rămână în afara şcolii! 
Problema abandonului şcolar trebuie discutată lucid, iar 
cauzele nu trebuie eludate din considerente ideologice. 
Sărăcia, dar si anumite rele obisnuinte comunitare ţin copiii 
departe de şcoală, iar eforturile statului trebuie concentrate 
asupra acestor două cauze în principal. De asemenea, oferta 
şcolară trebuie diversificată. Este firesc să avem elevi foarte 
buni la învăţătură şi elevi care per- formează mai puţin. 
Sistemul şcolar trebuie să ofere şanse tuturor. Sistemul 
trebuie să regândească serios modul de evaluare şcolară, cu 
precizarea că cea mai proastă soluţie este relaxarea sau 
rarirea momentelor de evaluare. Sistemul de educaţie 
trebuie să fie prietenos, dar ferm în raport cu elevii, 
precizând că această trăsătură nu este un scop în sine. 
Obiectivul procesului de învăţământ trebuie să fie acela de a 
crea oameni liberi, gata să facă ceea ce cred că trebuie să 
facă pentru a-şi cultiva vocatiile şi a performa. 

În privinţa educaţiei superioare, este indiscutabil nevoie 
de o regândire a sistemului de finanţare. Guvernul va trebui 
să evalueze finanţarea per student. Au trecut deja mai mulţi 
ani de când aplicăm acest principiu de finanţare şi putem să 
avem o evaluare consistentă a rezultatelor sale. Poate că o 
finanţare care să urmărească performanţa universităţii mai 
degrabă decât numărul de studenţi înscrişi este mai potrivită 
pentru actuala etapă, în care universităţile noastre încearcă 
să urce în clasamentele internaţionale. E nevoie să susţinem 

mai degrabă performanţa, fără să uităm că învăţământul 
superior însuşi este unul în care excelența academică trebuie 
să primeze. 

În acelaşi timp, va trebui să trecem cu autonomia 
universitară la un nou nivel. Astăzi, universităţile se bucură 
de cadrul legal care le conferă această autonomie. Dar 
transpunerea acestei autonomii în realitate este încă timidă. 
Am putut constata în ultimii ani că mediul politic exercită o 
influenţă prea mare în unele universităţi şi că universităţile 
acceptă această influenţă cu uşurinţă, de la acordarea 
titlurilor ştiinţifice până la oferirea universităţii ca platformă 
pentru discursuri politice sau electorale. Universitățile 
trebuie lăsate libere să discute despre politică, dar nu 
trebuie niciodată să facă politică. lar rectorii şi decani 
trebuie să fie mai riguroşi în apărarea acestei reguli. Voi 
avea un dialog continuu cu universităţile româneşti, cu 
Consiliul Rectorilor, şi nu voi obosi să susţin imunizarea 
totală a activităţii academice faţă de influenţa politică. 

În acelaşi timp, universităţile trebuie încurajate să 
participe în competiții de finanțare, naţionale şi 
internaţionale, acordându-le maximă flexibilitate în stabilirea 
propriilor programe de cercetare şi predare. De altfel, 
cercetarea şi inovarea trebuie legate direct şi strâns de 
universităţi. 

Poate că cel mai neglijat potenţial uman al naţiunii 
române este acela inovativ. Ceea ce este de mirare, pentru 
că tocmai acest potenţial caracterizează națiunea noastră. 
Noi formule de sprijin pentru cercetare şi inovare vor trebui 
avute în vedere. Mi se pare că este o prioritate să sprijinim 
nu doar contactul, ci participarea directă a cercetătorilor 
români la programe internaţionale de cercetare. 

e) MEDIUL 


Provocările climatice nu ocolesc România. Efectele 
acestor provocări se vor resimti în aproape toate planurile 
vieţii noastre de zi cu zi. Răspunsul nostru la aceste 
provocări trebuie integrat într-un ansamblu de măsuri 
menite, pe de o parte, să anihileze efectele nocive ale 
acestor provocări şi, pe de altă parte, să nu afecteze 
calitatea vieţii. De asemenea, răspunsul la provocările 
climatice nu poate fi doar al nostru. Este nevoie de soluţii 
acceptate şi aplicate regional sau chiar global, promovarea 
unei strategii unitare pentru combaterea efectelor 
schimbărilor climatice şi a impactului acestora în societate. 
Avem nevoie de un plan de combatere a deserti- ficarii 
printr-o politică susţinută de reîmpădurire, asociat unei 
politici de folosire raţională şi eficientă a apei pentru 
creşterea rezilientei în faţa schimbărilor climatice. 

Toate acestea au, deja, un grad ridicat de urgenţă, având 
în vedere inerția firească a marilor fenomene naturale. Este, 
aşadar, necesar ca Preşedintele României să coordoneze un 
grup de lucru pe probleme de mediu, însărcinat să elaboreze 
aceste strategii şi să gândească aceste măsuri. Grupul de 
lucru va fi preocupat de creşterea gradului de refolosire a 
materiilor prime prin dezvoltarea de strategii sectoriale de 
recuperare şi refolosire a materialelor incluse în sistemul de 
garantie-returnare, de creşterea calităţii aerului în mediul 
urban prin politici de reducere a poluării şi crearea de 
centuri verzi în jurul aglomerărilor urbane, precum şi de 

creşterea rezilientei populaţiei în faţa schimbărilor climatice 
şi a dezastrelor naturale prin programe de educaţie şi soluţii 
bazate pe capacitatea de regenerare a naturii. Nu în ultimul 
rând, e nevoie de un program naţional dedicat ecologizării şi 
reconversiei economice a siturilor contaminate istoric prin 


dezvoltarea unui program naţional dedicat. 


4. LIBERTATEA 


Libertatile fundamentale ale românilor nu le sunt 
acordate de stat, ci sunt naturale, le aparţin în mod firesc şi, 
de aceea, sunt inalienabile. În raport cu drepturile şi 
libertăţile fundamentale enumerate în Constituţia României, 
detaliate in legislatie sau în jurisprudenţa Curţii 
Constituţionale ori a instanţelor de judecată române sau 
europene, statul are o seamă de responsabilităţi. El este 
dator să le respecte şi, la nevoie, să le apere în faţa unor 
încălcări. 

Trebuie să fim conştienţi că libertatea nu este niciodată 
obţinută pe deplin şi că avansul libertăţii este oricând 
reversibil. Vă chem să lucrăm împreună pentru a consolida 
şi apăra libertatea fiecăruia dintre noi. 

Pericolele la adresa libertăţii sunt de ordin intern şi de 
ordin extern. Din interior, libertatea este pândită de 
ameninţarea extremismului şi a intolerantei. Din exterior, 
libertatea noastră este ameninţată de pericolul expansiunii 
sistemelor totalitare şi dictatoriale în versiuni noi, dar la fel 
de periculoase ca totalitarismele brutale ale secolului trecut. 
Dar, fie că vin din exterior, fie că vin din interior, aceste 
ameninţări ne pot pune în primejdie libertatea cu adevărat 
numai dacă mintea noastră şi credinţa noastră sunt 


copleşite, înşelate, subjugate. 

Ca preşedinte, voi veghea neobosit la libertatea românilor 
şi a României. Am făcut-o ca militar. Ştiu bine ce înseamnă 
sa stai de strajă. Dar sunt conştient ca vigilenta si 
competenţa strajii nu sunt suficiente pentru un bun 
preşedinte. Mai e nevoie de ceva în plus. Românii au nevoie 
de o siguranţă morală, de cineva care să păstreze tot timpul 
dialogul cu ei, să nu-i lase să deznadajduiasca, să nu-i mintă, 
să nu-i amăgească, ci să le dea încredere, arătându-le 
limpede un viitor mai bun, tangibil. Voi apăra starea de 
libertate a ţării şi a instituţiilor ei şi voi fi alături de fiecare 
român ca să-l sprijin să îşi menţină liber spiritul si 
credinţele. 

Consider ca respectarea drepturilor şi libertăţilor 
fundamentale ale omului, în viziunea modernă, europeană, 
actuală sunt condiţia fundamentală a unui standard ridicat 
de trai. 


a) JUSTIŢIA 


Aşteptările românilor de la sistemul nostru judiciar sunt 
mari. Pe bună dreptate! Justiţia se bucură astăzi de 
independenţă funcţională şi de alocări bugetare în creştere. 
Ar trebui să întoarcă societăţii justiţie pe măsură. 

Deşi sistemul nostru de justiţie este alcătuit, din punct de 
vedere instituţional, în respectul tuturor exigenţelor statului 
de drept european, deşi funcţionarea sa este legal proiectată 
pentru a fi compatibilă cu sistemele de justiţie ale ţărilor din 


Uniunea Europeană şi justiţia noastră este integrată deplin 
în sistemul judiciar al UE, românii continuă să aibă o 
încredere limitată, adesea chiar foarte scăzută, în acest 
sistem. Pentru Preşedintele României, asumarea atribuţiilor 
constituţionale în raport cu sistemul de justiţie trebuie să 
constituie o preocupare permanentă. Datoria Preşedintelui 
în privinţa justiţiei este mai mult decât aceea de a fi cel din- 
tâi cetăţean care se supune hotărârilor judecătoreşti si 
respectă fiecare categorie profesională care activează în 
sistem. Preşedintele României este dator să asculte motivele 
pentru care românii nu au încredere în justiţiei, să le 
raporteze la necesitatea primordială de a asigura 
independenţa justiţiei şi să caute soluţii. Nu este vorba 
despre vreo mediere între societate şi sistemul judiciar, 
pentru că nu vorbim despre o fractură socială majoră. 
Preşedintele nu trebuie să se transforme într-un al doilea 
Avocat al Poporului. Dar este vorba despre folosirea tuturor 
pârghiilor de autoritate pe care le are, inclusiv cele de 
natură politică şi morală, pentru a creşte încrederea 
societăţii în justiţie. Şi totul începe cu evaluarea atentă a 
motivelor neîncrederii. 

Astfel, cred că este inadmisibilă folosirea instituţiilor 
judiciare pentru reglarea conturilor politice sau de afaceri. 
Influențele politice în justiţie sunt toxice. Magistraţii trebuie 
să respecte cu rigurozitate incompatibi- litatile de orice 
natură indicate în statutele lor profesionale şi să limiteze la 
minim relaţiile cu mediile politice. Fireşte, magistraţii au 
simpatii politice sau sensibilitati ideologice. Ei sunt, însă, 
obligaţi să se abţină de la orice manifestare în acest sens. 
Când spun orice manifestare, mă refer la orice acţiune 
publică, fie că este legată de o cauză anume ori nu, din care 


se poate deduce o susţinere pentru un partid politic ori 
pentru o anumită ideologie. De asemenea, mecanismele 
profesionale de protecţie a ingerintelor de ordin politic 
trebuie revizuite şi eficientizate. Cred că Inspecţia Judiciară 
este un asemenea instrument, dar şi o periodică comunicare 
internă cu privire la sensurile independenţei justiţiei este 
utilă. 

În ceea ce-i priveşte pe politicieni, nu voi ezita să intru în 
confruntare politică direct cu orice membru al clasei 
politice, indiferent de funcţia sau ori de formațiunea din care 
provine, dacă voi afla că încearcă să se folosească de 
puterea sa pentru a influenţa justiţia. 

Acelaşi tip de toleranţă zero pe care sistemul de justiţie 
trebuie să-l arate contactelor cu lumea politică este necesar 
să fie practicat şi în raport cu lumea afacerilor. Una dintre 
cauzele neîncrederii în justiţie este că puterea economică, 
exact ca şi puterea politică, intervine în justiţie pentru a 
obţine decizii prin care să regleze interese ilegitime. O 
justiţie în care nu contează dacă ai bani şi putere este 
idealul spre care trebuie să ne îndreptăm. Sigur, un 
justitiabil care dispune de resurse băneşti îşi va putea asi- 
gura o apărare mai bună. Acest fapt este imposibil de negat 
şi, în acelaşi timp, imposibil de schimbat. Însă, magistratul 
nu trebuie să fie influenţat în deciziile sale de această 
inegalitate a părţilor din faţa sa. 

În acelaşi timp, lupta împotriva corupţiei trebuie să 
continue. Avem deja o experienţă în această privinţă. 
Experienţa, ştiu, este controversată. Eu cred că sporirea 
eficienţei în combaterea corupţiei prin mijloace judiciare 
este evidentă. De asemenea, sunt conştient că sub cauza 
nobilă şi acut necesară a luptei cu corupţia s-au produs 


abuzuri şi s-au comis erori, unele, foarte grave. Sistemul 
nostru de justiţie trebuie să găsească, acum, după ce a 
cunoscut şi momente tumultuoase, dar şi momente de 
apatie, ritmul şi tonul corect al luptei cu corupţia. Ferm şi 
neobosit, dezinhibat şi tot mai competent, dar atent la 
propriile derapaje şi prudent în raport cu prezumția de 
nevinovăție. 

Nu în ultimul rând, sistemul judiciar trebuie să fie mai 
eficient şi mai rapid. Nu este vorba doar de numărul uluitor 
de dosare de mare corupţie care se prescriu din faza de 
judecată; e vorba despre litigii din dreptul civil, din dreptul 
muncii, din dreptul comercial, din dreptul proprietăţii 
intelectuale care primesc termene de judecată extrem de 
lungi, uneori de ordinul anilor. Asemenea neajunsuri pot fi 
reglate de sistem, în deplină independenţă şi, ca preşedinte, 
voi îndemna sistemul să o facă. 

Mai sunt şi alte motive de neîncredere a societăţii în 
justiţie, cum ar fi slaba pregătire profesională a unor 
magistrați, aspecte logistice privind desfăşurarea activităţii 
de zi cu zi, deficienţe adesea semnalate de CEDO în sistemul 
penitenciar, deficienţe destul de supărătoare în modul de 
redactare şi de executare a hotărârilor judecătoreşti 
definitive etc. 

În ceea ce mă priveşte, ca preşedinte, voi asculta mereu 
vocea societăţii şi mă voi face purtătorul ei de mesaj către 
sistemul judiciar, a cărui independenţă o voi respecta. Dar 
scopul meu principal este acela de a contribui la creşterea 
gradului de încredere a societăţii în sistemul judiciar, pentru 
că acesta este un aspect fundamental al creşterii încrederii 
societăţii în instituţiile statului, iar calea spre pace şi 
prosperitate nu este alta decât calea încrederii. 


b) DEMOCRAŢIA 


Democraţia este cea mai importantă cucerire a Revoluţiei. 
Democraţia are ca premisă libertatea şi este, din punctul 
meu de vedere, o condiţie esenţială a prosperității. 
Democraţia se exprimă în toate palierele vieţii sociale în 
moduri diferite. Statul nu trebuie să se implice în tot ce ţine 
de mersul societăţii. Dimpotrivă, spiritul democratic trebuie 
să se manifeste, în principal, ca urmare a modului de 
gândire şi de comportament al individului liber, autonom. 

Preşedintele, însă, are datoria de a veghea la păstrarea 
spiritului democratic în instituţiile statului şi în mediul 
politic. Referitor la instituţiile statului, Constituţia îi 
stabileşte obligaţia vegherii la buna lor funcţionare, or statul 
român este unul democratic, ceea ce înseamnă că buna lor 
funcţionare nu poate fi altfel decât compatibilă cu 
democraţia. În ceea ce priveşte instituţiile politice, 
Preşedintele României are legitimitatea de a aborda în 
dialogul cu acestea aspectele ce ţin de democraţie, pentru că 
este omul politic ales cu cea mai largă reprezentativitate 
directă. 

Evident, fiecare partid, fiecare parlamentar, Guvernul 
sunt liberi să-şi desfăşoare atribuţiile în conformitate cu 
legea şi cu mandatele politice care le sunt acordate. 
Consider, însă, că Preşedintele trebuie să vegheze nu atât la 
îndeplinirea acestor mandate, cât la păstrarea întregului joc 
politic la care aceste instituţii politice participă în limitele 
democraţiei. 

De asemenea, în viziunea mea există o legătură directă 


între calitatea mediului politic şi societate. Democratică nu 
trebuie să fie doar puterea politică, ci societatea în 
ansamblul ei. Or, democraţia se confruntă cu provocări 
majore în viaţa de zi cu zi a cetăţenilor. În timpurile pe care 
le trăim, societăţile din spaţiul euroatlantic tind să se 
polarizeze, legăturile de solidaritate societală se rup, 
raporturile dintre grupuri sociale alcătuite pe diverse criterii 
devin tot mai tensionate. Pe acest fond, raportul dintre 
majoritate şi minoritate devine tot mai greu de gestionat 
după reguli democratice. 

Minoritățile de orice fel trebuie protejate. Este de datoria 
statului să-şi afirme neutralitatea şi impartialitatea, 
restabilind raporturile democratice între participanţii la 
contractul social. Dar până să fie necesar să intervină direct, 
pe cale legislativă sau administrativă, ori chiar judiciară, 
statul are multe de făcut pentru a păstra spiritul democratic 
în societate. 

Cred ca o societate puternică este aceea care 
funcţionează bine în contextul unei vieţi minoritare vibrante. 
Eu însumi sunt un om cu credinţe şi convingeri. Sunt perfect 
conştient că există compatrioți de-ai mei cu alte credinţe si 
convingeri. Fără să-mi trădez o clipă valorile, îi respect şi mă 
simt ataşat de toţi românii. Identitatile minoritare de orice 
fel - etnice, religioase, politice etc. - vor fi protejate conform 
celor mai înalte standarde europene şi se vor putea 
manifesta liber. Voi fi inamicul neîmpăcat al oricărei 
iniţiative care va învrăjbi pe români unii împotriva altora. 


5. DEMOGRAFIA ŞI FAMILIA 


De mai mulţi ani, România înregistrează un trend negativ 
al sporului de populaţie. Recensământul din 2021 a indicat o 
descreştere a populaţiei României faţă de recensământul 
precedent, cel din 2011, când rezultatele au indicat, la 
rândul lor, o scădere faţă de recensământul din 2001. 
Practic, populaţia României anului 2021 a fost cu puţin mai 
mică decât cea din 1966. Nivelul de trai este cu mult mai 
ridicat astăzi decât era acum 60 de ani, la fel gradul de 
libertate individuală şi socială, iar nivelul general de 
cunoaştere în toate domeniile care protejează viaţa este, 
astăzi, incomparabil. Şi totuşi, populaţia României continuă 
să scadă. De asemenea, indicele de îmbătrânire demografică 
este într-un trend de creştere. 

Este de la sine înţeles că cea dintâi datorie a unei naţiuni 
este să-şi asigure viitorul. Suntem preocupaţi de viitorul 
nostru economic şi social, de viitorul nostru politic, de 
asigurarea păcii şi stabilităţii, dar toate acestea vor fi 
periclitate dacă vom continua sa ne imputinam. Consider ca 
familia este valoarea cea mai importantă din viaţa personală 
a unui om şi constituie mediul în care viaţa personală capătă 
cu adevărat sens. În rândul generaţiilor mai noi se constată 
o anumită reticenta în privinţa întemeierii unei familii. De 


ÎN SLUJBA ȚĂRII 
231 


asemenea, un număr semnificativ de români trăiesc singuri 
sau raportează sentimente de singurătate şi mă refer, mai 
ales, la persoanele în vârstă. Societatea noastră îi cuprinde 
pe toţi şi trebuie să găsească nu doar resurse de empatie, ci 
şi mijloacele necesare ca niciun român să nu se simtă străin 
şi abandonat în ţara lui. Au loc, mai ales în mediul urban, 
mutații majore de ordin cultural şi psihologic, iar instituţia 
familiei este direct afectată. Oamenii anului 2024 înţeleg 
prin familie lucruri diferite faţă de ceea ce doar cu o 
generaţie în urmă înţelegeam. 

Cred că formula tradiţională a familiei rămâne în 
continuare viabilă, chiar dacă unele concepţii contemporane 
contestă acest lucru. Cred, de asemenea, că nouă, 
românilor, continuă să ni se potrivească cel mai bine tipul de 
viaţă de familie în care sunt prezente trei generaţii: bunici, 
părinţi, copii. Legăturile familiale sunt esenţiale pentru 
bunul mers al societăţii, căci familia este primul şi cel mai 
important mediu în care generaţiile viitoare sunt educate, 
dar şi cel mai eficient mediu de protecţie pentru cei 
vulnerabili. Familia constituie şi o puternică motivaţie 
pentru muncă şi pentru reuşite profesionale. Cred cu tărie 
că un reviriment demografic este posibil, mai ales prin viaţa 
de familie. Realitatea socială a României arată că formulele 
de viaţă de familie monoparentală sau cele în care lipseşte 
generaţia părinţilor, plecaţi la lucru, sunt des întâlnite. 
Consider să statul trebuie să acorde în mod egal protecţie 
familiei indiferent de situaţia particulară în care se găseşte, 
pentru că forţa ei educativă şi valorile pe care se bazează 
rămân aceleaşi. 

Sigur că oamenii sunt liberi să opteze pentru modul de 

viaţă în care cred. Statul, însă, trebuie să aibă o opţiune 
clară, aceea de a încuraja formarea cât mai multor familii, 
de a le proteja şi de a le valoriza prin politici specifice, de a 
încuraja natalitatea şi de a se îngriji de seniori. Aceste poli- 
tici nu trebuie, desigur, să discrimineze în sens 
constituţional, dar ele trebuie să fie evidente în privinţa 
opțiunii pro-familie. Avem, deja, o suită întreagă de politici 
încercate de diferite guverne în această direcţie. Niciuna nu 
a dat rezultate, poate, şi din cauza faptului că familia nu a 
fost considerată o valoare socială în sine şi nu a făcut 
obiectul unor politici multiple, coerente, pe mai multe 
paliere guvernamentale. O majorare de alocatii într-un an 
sau o creştere a duratei concediilor pentru mame în alt an 
au fost binevenite, dar asemenea măsuri sunt departe de a 
putea fi considerate politici coerente, de natură să răspundă 
eficient complexităţii problemei scăderii noastre 
demografice. 

Situaţia demografică a României este, însă, critică şi din 
alt motiv. Nu doar raportul dintre natalitate şi mortalitate 
duce la scăderea populaţiei ţării, ci şi raportul nefericit 
dintre imigrare şi emigrare. Numărul celor care părăsesc 
România este mult mai mare decât al celor care se stabilesc 
în România venind din alte părţi. 

În timp, fenomenul plecării românilor, mai ales al celor 
tineri şi al celor înalt calificaţi, a căpătat dimensiuni 
îngrijorătoare. Pe bună dreptate, societatea românească este 
extrem de sensibilă în privinţa acestui fenomen. Seniorii îşi 
vor tinerii lângă ei, iar tinerii vor să evolueze şi să se 
dezvolte într-un sistem  socio-profesional competitiv si 
corect. În viziunea mea, cea mai bună soluţie pentru a 

descuraja plecarea tinerilor din ţară este valorizarea muncii 
şi a meritului. Cel care munceşte şi merită trebuie să simtă 
recompensa şi respectul pentru efortul său. Aceasta este 
adevărata justiţie socială: recunoaşterea meritului si 
recompensarea corectă a muncii. 

Faptul că tinerii români au, astăzi, acces fără oprelişti pe 
piaţa muncii europeană şi pot să se stabilească oriunde 
doresc pe teritoriul Uniunii Europene este, desigur, un drept 
care derivă direct din statutul României de membră a 
acestei organizaţii. S-a spus de multe ori că libertatea 
deplină a legăturilor dintre românii plecaţi în afara 
graniţelor ţării şi familiile lor din ţară a fost benefică pentru 
economia noastră, dar şi pentru dinamica mentalităților din 
societate. Apreciez în cel mai înalt grad contribuţia pe care 
românii din diaspora au avut-o la dezvoltarea României în 
ultimele decenii. Dar cred că, pentru a putea face saltul de 
calitate a vieţii spre care vrem să ne îndreptăm, este mai 
important acum să fim împreună aici, acasă. 

Sunt conştient că schimbările socio-economice pe care le 
preconizăm vor fi de natură să reducă apetitul tinerilor 
noştri de a-şi căuta un viitor în afara ţării, departe de 
familiile lor. Este unul dintre motivele pentru care vom 
realiza împreună obiectivul creşterii prosperității într-o 
Românie 
sigură. Dar sunt la fel de conştient că tinerii noştri trebuie 
să circule în lume, să studieze şi să muncească în ţările 
dezvoltate. Le face bine şi lor, ne face bine şi nouă. Esenţial, 
însă, este ca ei să se întoarcă acasă, să plece de la bun 
început cu gândul revenirii şi acest gând să nu-i părăsească. 
Aceasta este România pe care vă chem să o construim 
împreună! Împreună, în următorii zece ani, vom avea acea 

ţară din care tot mai puţini tineri vor pleca, iar mulţi dintre 
cei care vor pleca vor reveni. 

Pentru a analiza chestiunea scăderii demografice în toată 
complexitatea ei şi pentru a da răspunsurile corecte acestei 
adevărate crize prin care trece națiunea noastră, voi înfiinţa 
şi voi coordona o comisie prezidenţială de specialitate. Cred 
că una dintre vocatiile instituţionale importante ale funcţiei 
prezidenţiale este tocmai aceea de a coordona eforturi 
interinsti- tutionale, precum şi expertize combinate, statale 
şi civice, pentru a putea formula politicile publice cele mai 
potrivite unor provocări de mare complexitate. Pentru 
preşedinţia mea, comisia dedicată problemelor demografice 
va fi una dintre cele mai importante. 


6. ROMÂNIA ÎN UE. POLITICA EXTERNĂ 
ŞI DE SECURITATE 


a) ROMÂNIA ÎN UE 


Apartenența noastră la Uniunea Europeană este una 
dintre marile noastre izbânzi postrevolutionare. O şansă 
istorică pentru realizarea dorințelor de prosperitate în 
libertate, de pace şi securitate ale naţiunii române. E 
suficient să reamintesc faptul că balanţa noastră financiară 
cu Uniunea Europeană are un sold pozitiv de aproximativ 66 
de miliarde de euro, ceea ce înseamnă că la fiecare euro cu 
care a contribuit la bugetul Uniunii, România a primit trei 
euro înapoi. În plus, calitatea de membru este o garanţie 
extrem de convingătoare pentru investiţiile internaţionale şi 
acest lucru se vede limpede în dezvoltarea noastră 
economică din 2007 încoace. Adaug aici şi modernizarea 
accelerată a instituţiilor şi a legislaţiei, infuzia de know-how 
şi, nu în ultimul rând, beneficiile de ordin moral ale acestei 
apartenente. Uniunea Europeană este cu adevărat un club 
de elită al prosperității, iar apartenenţa la acest club 

deopotrivă onorează şi protejează, dar şi obligă. Putem trece 
la nivelul superior de prosperitate numai în interiorul 
Uniunii Europene. O altă cale este de neconceput! 

Mai mult, avem o poziţie foarte bună socotind criteriile 
care, în general, stau la baza organizării instituţiilor 
decidente ale Uniunii, fiind a şasea ţară ca pondere în 
Parlamentul European. Pe bună dreptate, există o veche 
nemulţumire în societatea românească cu privire la faptul că 
influenţa noastră nu este, încă, pe măsura acestei ponderi. 
Într-adevăr, e mult loc de îmbunătăţire în modul nostru de 
exprimare în cadrul Uniunii, ca şi în privinţa felului în care 
ne promovăm interesul naţional. 

Voi coordona reprezentarea României la nivelul Uniunii, 
în primul rând ca membru al Consiliului European - cel mai 
înalt for de decizie politică. Mă voi asigura că Guvernul, 
parlamentarii, funcţionarii noştri cu atribuţii în domeniu vor 
reprezenta România cu competenţă şi demnitate. 

În ceea ce mă priveşte, plec de la ideea fundamentală că 
interesul naţional primordial al României şi al cetăţenilor ei 
în acest moment este să aparţină unei Uniuni Europene din 
ce în ce mai puternice, mai coezive şi mai eficiente. România 
îşi va aduce contribuţia la creşterea nivelului de integrare 
europeană şi la creşterea profilului economic şi strategic al 
UE în lume. În Uniune, vom milita pentru democratizare, 
transparentizare şi  debirocratizare, pentru păstrarea 
deciziilor europene în cadrul valorilor fundamentale ale 
Uniunii. 

Cred că datoria principală şi urgentă a UE faţă de 
cetăţenii ei, inclusiv faţă de cetăţenii români, în acest 
moment, este să se concentreze pe realizarea integrării 
statelor membre în domeniile energetic, precum şi de 

securitate şi apărare. În plus, Uniunea trebuie să decidă o 
reformulare a politicilor migrationiste. După opinia mea, 
votul cetăţenilor europeni la ultimele euro-alegeri este un 
mesaj clar în această direcţie. 

Am încredințarea că noua Comisie şi noul Parlament 
European, alături de Consiliu, au înţeles mesajul acestui vot. 
Recent adoptatele „Agenda Strategică a UE pentru perioada 
2024 - 2029” şi „Foaia de Parcurs pentru lucrările viitoare 
privind reformele interne” oferă direcţiile de acţiune 
europeană imediată. România trebuie să se implice activ, cu 
curaj şi responsabilitate, în realizarea marilor obiective 
asumate astfel de Uniune, pentru că de viitorul acestei 
Uniuni depinde direct viitorul nostru. Confirmându-şi vocaţia 
democratică, Uniunea Europeană va deveni mai puternică 
numai prin voinţa comună a tuturor membrilor ei. 

România se pronunţă ferm pentru o Europă liberă şi 
democratică, care se exprimă la nivel global conform acestor 
valori. Contribuţia noastră la realizarea obiectivului unei 
Europe libere si democratice este, în primul rând, 
consolidarea libertăţii şi democraţiei în România. Doar o ţară 
liberă şi democratică poate câştiga respectul partenerilor 
săi. 

În actuala conjunctură internaţională amenințătoare, forţa 
Uniunii Europene trebuie să se dovedească în primul rând în 
capacitatea ei de a-şi apăra cetăţenii şi valorile. UE a 
adoptat deja câteva decizii importante referitoare la 
creşterea propriilor capabilități de apărare - este extrem de 
necesar să le îndeplinim cât mai repede. Cooperarea cu 
NATO trebuie întărită, lupta cu migraţia ilegală şi crima 
organizată trebuie să fie şi mai eficientă, iar noile forme de 
criminalitate cibernetică au nevoie de noi răspunsuri, pe 

măsură. Nu în ultimul rând, corupţia rămâne o ameninţare la 
adresa Uniunii căreia trebuie să i se răspundă cu vigoare, 
pentru a creşte încrederea cetăţenilor în instituţii şi, 
deopotrivă, pentru a înlătura vulnerabilităţi în raport cu 
amenințările din exterior. 

Cu deosebire, vom fi interesaţi de abordarea 
cuprinzătoare a gestiunii frontierelor, propusă în Agendă. Va 
trebui urgent îndreptată eroarea refuzului de a accepta 
aderarea României la spaţiul Schengen şi odată această 
eroare îndreptată, se va vedea imediat efectul benefic, 
inclusiv în planul gestionării frontierei comune. 

Dar nimic din aceste deziderate nu se poate realiza dacă 
Europa nu va fi ea însăşi un spaţiu al prosperității si 
competitivităţii. Solidaritatea membrilor UE este crucială din 
acest punct de vedere, pentru că piaţa comună este ceea ce 
ne-a adus la acest nivel de prosperitate şi tot piaţa comună, 
fondată pe valori liberale nuantate social, ne va duce la 
nivelul următor de prosperitate. Într-o lume tot mai 
competitivă, Europa trebuie să-şi consolideze 
competitivitatea. Abordarea acestei teme, însă, trebuie să fie 
făcută cu înţelepciune. Creşterea competitivităţii europene 
presupune, desigur, creşterea competitivităţii în interiorul 
pieţei noastre comune. Eliberarea spiritului antreprenorial, a 
spiritului creator şi inovator de sub apăsările administrative 
şi birocratice, inclusiv de sub povara taxării, acolo unde 
această povară se resimte, este, de aceea, absolut necesară. 
Dar, în acelaşi timp, creşterea competitivităţii noastre 
economice nu este un scop în sine, nu este o aventură. 
Astfel, grija pentru mediu trebuie să rămână la cote înalte, 
precum şi preocuparea pentru difuzarea cât mai largă a 
bunăstării obţinute prin dezvoltarea pieţei comune. Calitatea 


ÎN SLUJBA ȚĂRII 
239 


vieţii oamenilor este ceea ce trebuie să ne intereseze în 
primul rând şi nimic nu trebuie să fie mai important pentru 
noi. 

În principiu, România este de acord că procesul de 
reformare internă al UE trebuie să continue simultan cu 
procesul de extindere. Avem capacitatea instituţională şi, 
mai ales, voinţa politică de a realiza concomitent cele două 
procese de care depinde direct viitorul nostru, ca Uniune. 

De asemenea, România va lucra îndeaproape cu Comisia 
Europeană la elaborarea şi implementarea unei noi strategii, 
coerente şi cuprinzătoare, pentru regiunea Mării Negre. Din 
toate punctele de vedere, regiunea Mării Negre este acum 
cea mai complicată vecinătate a Uniunii. România este, 
bineînţeles, parte a soluţiei. Strategia UE la Marea Neagră 
este absolut necesară nu doar pentru noi, ci pentru întreaga 
Uniune şi suntem gata să ne asumăm responsabilităţile care 
decurg din plasamentul nostru geostrategic, din tratatele 
Uniunii şi din obligaţia morală de solidaritate cu ceilalţi 
membri. 

Bineînţeles că România continuă să aibă interesele ei 
proprii în cadrul UE. Mai ales în această direcţie avem multe 
de făcut. Cazul Schengen este încă dureros şi înainte de a 
blama pe alţii (deşi a fost o nedreptate) este nevoie să 
evaluăm ce anume am fi putut noi face mai bine şi nu am 
făcut. 

România este interesată în cel mai înalt grad în absorbţia 
tuturor fondurilor europene disponibile, in susţinerea 
accesului liber la piaţa unică europeană şi racordarea la 
competitivitatea acesteia. Ma pronunt pentru o regandire a 
ritmului de tranziţie la „energia verde”. Nu trebuie să ne 
schimbăm obiectivul, dar trebuie să reaşezăm termenele şi 

să regândim modalităţile de sprijin şi compensaţii. 

Avem nevoie de o nouă strategie de finanţare la UE în 
domeniile cercetării, dezvoltării şi inovării (CDI) prin 
încurajarea transferurilor de know-how între statele 
membre, pentru a încuraja efectul multiplicator al CDI în 
mai multe state membre. 

Nu în ultimul rând, România se va alinia strategiei de 
apărare a UE. Atât UE, cât şi NATO au anunţat recent 
elaborarea unor strategii de îmbunătăţire a producţiei şi 
aprovizionării cu armament a ţărilor membre, cu scopul de a 
spori rezilienta militară. Aceste strategii se vor traduce prin 
proiecte de investiţii comune în fabrici de tehnică militară, 
respectiv prin cooperări între ţări şi companii din sectorul 
militar (de stat, cât şi private), în care România se va implica 
din plin. 

Vom fi consecventi în susţinerea lărgirii Uniunii Europene 
cu ţările candidate, cu accent particular pe Republica 
Moldova. 

Astfel, coordonatele exprimării noastre ca membru al UE 
vor fi următoarele: 

Sustinator deplin al Uniunii Europene ca organism 
necesar pentru prosperitatea, securitatea multidimensională 
şi garantarea respectării drepturilor si libertăților 
cetăţenilor români peste tot în lume. 

Participant activ la politicile europene echilibrate şi 
fezabile, la viziunile de apărare a principiilor şi valorilor 
comune pe care le împărtăşim, a tolerantei, dialogului si 
integrării tuturor cetăţenilor ce trăiesc pe teritoriul 
european. 

Reprezentarea corectă, echilibrată şi bazată pe merite 
atât la funcţiile de conducere, cât şi la poziţiile de execuţie 
din interiorul Uniunii Europene, la toate nivelurile. 

Regăsirea competitivităţii europene, reindustrializarea şi 
dobândirea capacităţilor de producţie pentru apărarea şi 
securitatea Europei, în faţa tuturor amenințărilor, inclusiv a 
războiului de agresiune din Răsărit. 

Sprijinirea Ucrainei cu tot ceea ce e nevoie pentru a-şi 
apăra democraţia, cetăţenii şi teritoriul. 

Sprijin pentru extinderea UE cu Republica Moldova, 
Ucraina şi statele Balcanilor de Vest. Sustinem reluarea 
proceselor de integrare a Turciei în UE. 

Nevoia unei strategii europene comprehensive la Marea 
Neagră, nu numai faţă de vecinătatea imediată. 

Revizuirea proceselor de identificare şi dezvoltare a 
surselor alternative de materiale indispensabile noilor 
tehnologii, competitivitate şi lanţuri de furnizori alternativi. 
Reluarea producţiei manufacturiere şi industriale europene 
pe produsele cu dublă utilizare şi cerere în industria de 
apărare şi securitate. 

La nivelul Uniunii Europene, susţinerea proiectul 
înfiinţării funcţiei de comisar pentru Apărare, precum şi 
accesul egal, proporţional, al tuturor statelor, cu precădere 
al celor vecine, la resursele pentru producţia de capabilități 
şi muniţie necesare Ucrainei, apărării şi descurajării la 
nivelul UE / NATO. Pledam pentru coordonare şi 
complementaritate în materie între cele două instituţii. 

Calificarea Uniunii Europene de a răspunde în primul 
rând provocărilor ce ţin de securitatea energetică, 
securitatea alimentară, securitatea cibernetică, în cooperare 
şi coordonare cu NATO. În domeniul asistenţei tehnice şi al 

trainingului, de asemenea, coordonarea este crucială. 

Susținerea pe mai departe a politicilor de coeziune şi 
agricolă comună, a unei dezbateri substanţiale privind 
reformele instituţionale europene şi politicile echilibrate 
privind votul calificat, reflectând echilibrele interne ale 
reprezentării proporţionale. 

Protecţia civilă şi combaterea crizelor provocate de 
schimbările climatice, evoluţiile tehnologice sau direct de 
intervenţia omului rămân principala preocupare pe care 
dorim să o menţinem şi pe fondul matricei româneşti a 
dezvoltărilor şi implicării în domeniu, la nivel naţional, bila- 
teral, al UE şi NATO. 


b) POLITICA EXTERNĂ, DE SECURITATE ŞI APĂRARE 


Conform Constituţiei, atribuţiile executive ale 
Preşedintelui ţin direct de domeniul politicii externe, de 
securitate şi apărare. Lumea s-a schimbat dramatic în ultimii 
ani. Confruntarea militară a revenit în Europa prin războiul 
de agresiune pe scară largă, de mare intensitate, pe termen 
lung lansat de Rusia în Ucraina. Războiul şi rezistenţa 
Ucrainei au demonstrat tuturor că astăzi nu se mai 
confruntă armate sau state, ci societăţile în întregimea lor, 
militar si hibrid, de unde nevoia de rezilienta, coeziune 
societală, implicare, responsabilitate şi competitivitate pe 
care trebuie să le reclădim împreună. 

Politica externă, securitatea şi apărarea generează 
instrumente complementare, ce trebuie să funcţioneze 

integrat şi coeziv la nivel intern, dar şi cu partenerii şi aliaţii, 
cu celelalte state democratice. Preşedintele are, de 
asemenea, nevoie de instrumente adecvate pentru 
exercitarea atribuțiilor in aceste domenii executive. 
Comunitatea de informaţii şi Oficiul informaţiilor integrate 
trebuie transformate, cu contribuţii substanţiale pe 
dimensiunea afacerilor externe şi ale Apărării, într-un 
adevărat Consiliul Naţional de Securitate în subordinea 
CSAT. 

Politica externă, de securitate şi apărare este principalul 
atribut executiv al Preşedintelui României. Este rolul 
Preşedintelui de a acţiona pentru integrarea şi coordonarea 
politicilor în domeniu, împreună cu Executivul. De aici 
nevoia consonantei, a unităţii şi a coabitării loiale şi corecte 
între Preşedinte şi Guvern. 

La nivel strategic, România îşi bazează arhitectura de 
securitate pe cei trei piloni, parteneriatul strategic cu 
Statele Unite, rolul de aliat de nădejde în cadrul NATO şi 
postura tot mai solidă şi credibilă în cadrul Uniunii 
Europene. De asemenea, este extrem de importantă 
consolidarea, eficien- tizarea şi extinderea sistemului de 
parteneriate strategice. 

Avem nevoie de proiecte care depăşesc mandatele aleşilor 
noştri, de aceea se impune adaptarea unei Mari Strategii a 
României in lumea contemporană, care să reflecte 
obiectivele perene ale ţării noastre. O asemenea 
întreprindere se realizează numai în dialog şi prin asumarea 
opţiunilor şi nivelului de ambiţie la nivelul elitei şi în dialog 
cu societatea. Avem nevoie de o dezbatere publică reală cu 
cetăţenii, dar şi la nivelul profesioniştilor, al zonei 
academice, al societăţii civile, al companiilor private, 

dialogul şi decantarea opţiunilor pentru definitivarea unui 
asemenea document. 

Ca Preşedinte, voi pleda pentru creşterea în continuare a 
bugetului apărării, proporţional cu nevoile descurajării 
credibile integrate la nivel aliat şi cu capacitatea de 
absorbţie a acestor fonduri de către organismul militar, în 
dezvoltarea sa accelerată, cu integrarea tehnologică de 
ultimă generaţie. De asemenea, voi insista pentru relansarea 
atractivitatii funcţiei militare şi pentru un nouă raportare a 
acesteia la structurile specializate ale statului, marcate de 
schimbările ultimei perioade. Cadrele militare sunt supuse 
setului de restricţii legale şi îndeplinesc serviciul sub drapel, 
aşa încât trebuie să gândim această responsabilitate în 
termenii unei juste compensaţii în timpul serviciului şi după 
părăsirea acestuia. 

Consider că dezvoltarea industriei de apărare este vitală, 
pentru a oferi capabilitățile si necesităţile descurajării în 
faţa amenințării unui război pe scară largă, de mare 
intensitate, pe termen lung şi, totodată, pentru susţinerea, 
pe termen mediu, a eforturilor de apărare ale Ucrainei. 

Voi milita pentru refacerea  reprezentativităţii şi 
prestigiului corpului diplomatic al României, cu rol în 
promovarea intereselor României - economice, strategice, a 
prestantei şi a imaginii de ţară - şi în sprijinul/ asistenţa 
pentru cetăţenii români aflaţi peste hotare. 

Îmi propun consacrarea României ca pilon de stabilitate, 
echilibru, securitate în Europa Centrală şi de Est, la Marea 
Neagră şi în Balcanii de Vest, referential in UE şi NATO cu 
seriozitate, profesionalism. Deţinem numeroase elemente de 
cunoaştere, experienţe şi valori adăugate ce pot fi utile celor 
două organisme din care facem parte. Suntem un partener 

solid şi de încredere. apărător al democraţiei, statului de 
drept, tolerantei şi convieţuirii tuturor cetăţenilor, indiferent 
de opinii, promotor al culturii dialogului şi acceptării 
diferenţelor culturale şi a modului de viaţă al tuturor. 

Vom milita în cadrul NATO pentru o preocupare crescută 
privind regiunea extinsă a Mării Negre şi aplicarea 
planurilor regionale, prin asigurarea Flancului Estic în faţa 
tuturor amenințărilor identificate, crearea capabilităţilor si 
forţelor necesare pentru apărarea înaintată şi descurajarea 
credibilă în faţa oricărui adversar. Libera circulaţie maritimă 
şi aeriană şi protecţia infrastructurii critice - platforme, 
cabluri de date, conducte submarine - trebuie să rămână un 
obiectiv fanion al Alianţei şi al statelor membre. 

Republica Moldova este al doilea stat românesc. 
Identitatea lingvistică a fost stabilită. Există diferenţe ce 
provin de la istoria zbuciumată şi mâna lungă a 
dezinformărilor ruse de sorginte sovietică în privinţa 
identităţii româneşti comune. Atât toleranța faţă de alegerea 
identităţii declarate, cât şi afirmarea adevărului istoric şi a 
realităţii trebuie să ghideze sprijinul total pentru Republica 
Moldova. Suntem ferm în favoarea integrării Moldovei în 
UE. 

Relaţia cu Ucraina se desfăşoară în cadrul Parteneriatului 
Strategic dintre cele două ţări. Ne propunem să-i sprijinim 
pe vecinii noştri cu tot ceea ce e nevoie pentru a-şi apăra 
democraţia, teritoriul şi cetăţenii în faţa agresiunii Rusiei. 
Eforturile noastre în Ucraina sunt investiţii directe în 
propria noastră apărare şi securitate, în liniştea, democraţia 
şi securitatea fiecărui cetăţean român. Apărarea democraţiei 
şi integrării europene şi euro-atlantice a Ucrainei e garanţie 

a creşterii securităţii ţării noastre, a fiecărui locuitor al ei. 

Politica externă trebuie să imbratiseze şi o componentă 
economică importantă, care se traduce prin susţinerea 
dezvoltării economice, recuperarea şi accesul la noi pieţe 
propuneri şi finanţări de proiecte externe. Recâştigarea 
vizează de asemenea aplicarea strategiei pentru Africa, ela- 
borarea similară a strategiilor pentru America de Sud şi 
Asia. Educaţia şi asistenţa pentru dezvoltare trebuie să fie 
principalele componente si instrumente în relansarea 
dialogului comprehensiv pe terţe spaţii, la nivel global. 

Nu în ultimul rând, consider că e necesară refacerea 
reprezentativităţii si prestigiului corpului diplomatic al 
Românei. Rolul major al diplomaţiei în promovarea 
intereselor României, dar şi al prestantei şi al imaginii de 
ţară trebuie susţinut. Totodată, diplomaţii români trebuie 
mai bine pregătiţi, nu doar profesional, pentru a fi gata să 
acorde asistenţă, la nevoie, cetăţenilor români aflaţi peste 
hotare. 

Trăim vremuri complicate în care persistă o anumită doză 
de pericol. In proximitatea noastră, o Rusie amenințătoare 
desfăşoară un război pe termen lung, de mare intensitate. Pe 
scena internaţională, unele puteri autocratice şi revizioniste 
se află în plină ofensivă. Pentru a asigura pacea şi 
securitatea fiecărui cetăţean român şi pentru a evita 
războiul, trebuie să dezvoltăm capacitatea de a ne apăra şi 
de a descuraja orice posibilă agresiune. Va fi necesar să 
lucrăm, strategic, cu noi concepte şi, în plan practic, să 
relansăm industria noastră de apărare. Însă, cea mai 
eficientă metodă de a rămâne ferm atasati propriului destin 
este coordonarea activităţi tuturor instituţiilor fundamentale 
destinate protejării şi promovării intereselor noastre 
naţionale, inclusiv a comunităţii de intelligence care va lucra 

democratic, sub control civil. 


7. CULTURA. ROMÂNII DIN AFARA 
GRANIŢELOR. IDENTITATE NAŢIONALĂ 


Fructificând pe deplin libertatea obţinută în decembrie 
1989 şi continuând în spirit critic şi creator o tradiţie 
fascinantă, cultura română cunoaşte, în stare de libertate, 
un reviriment. Din ce în ce mai mulţi artişti şi creatori de 
cultură se manifestă pe o „piaţă” care, din păcate, a rămas 
subdimensionată. Cred că este necesar să depunem toate 
eforturile pentru lărgirea audienței creatorilor noştri de 
cultură. Indicatorii barometrului de consum cultural sunt 
îngrijorători. Instituţiile de cultură trebuie redi- namizate, 
mai ales în privinţa relaţiei lor cu publicul, iar autorităţile 
publice trebuie să acorde sprijin şi spaţii de manifestare din 
ce în ce mai generoase atât formelor de cultură 
institutionalizate, cât şi celor independente. Sigur că statul 
nu trebuie să producă, el, cultură. Dar datoria statului de a 
susţine cultura şi de a stimula cetăţenii să se apropie de 
fenomenul cultural este, în viziunea mea, de mare 
importanţă. 

Ca să putem fim prosperi, competitivi, puternici, este 
necesar să fim conştienţi de ceea ce suntem, de 
coordonatele esenţiale ale identităţii noastre. Nu avem 
motive să eşuăm în complexe de inferioritate sau de 
superioritate în raport cu alte tradiţii culturale şi identitare. 
Cultura română constituie singurul mijloc prin care un 
român îşi înţelege propria identitate în raport cu lumea. Cu 
bune şi cu rele, cu realizări şi eşecuri, cu speranţă şi, mai 

ales, cu conştiinţa stabilității multiseculare, românii 
dobândesc sentimentul identităţii lor numai prin cultură. Un 
popor cultivat este un popor cu adevărat puternic. 

În acelaşi timp, contextul istoric, dar şi cel tehnologic 
permit culturii noastre, acum mai mult decât oricând, să 
intre într-un dialog aprofundat şi rodnic cu celelalte culturi 
ale lumii. În viziunea mea, Institutul Cultural Român este 
instituţia care trebuie să organizeze un asemenea dialog, 
căci avem ce spune lumii, precum avem şi multe de învăţat 
de la ea. Din păcate, ICR a fost, în anii din urmă, victima 
unor stupide răzbunări politice care au dus la decizii 
absurde, inclusiv aceea de a fi luat de sub tutela, mai 
degrabă simbolică, a instituţiei prezidenţiale. O logică 
instituţională minimă ne spune că Preşedintele României 
este instituţia cea mai potrivită pentru a tutela activitatea 
ICR şi voi încerca să conving Parlamentul de acest lucru. 
Căci avem nevoie de o regândire a exprimării noastre cul- 
turale în străinătate. 

Preşedinţia României va continua şi în mandatul meu să 
acorde patronaj şi sprijin marilor evenimente culturale 
româneşti şi îşi va diversifica formulele de susţinere 
culturală şi identitară, inclusiv prin cooperarea cu alte 
structuri pentru a realiza proiecte culturale comune. 

Este, de asemenea, de datoria noastră să acordăm o 
atenţie specială şi constantă românilor care trăiesc în afara 
graniţelor ţării. Guvernul are structuri specializate, 
bineînţeles, dar cred că Preşedintele României este în mod 
egal dator românilor din afara ţării, precum este dator 
românilor din ţară. Sigur că problemele acestor români sunt 
diferite, funcţie de locul şi motivul stabilirii. Dar, indiferent 

de context, afirm răspicat că nu vor exista mijloace de 
acţiune pe care să nu le pun la lucru pentru ca toţi românii 
din afara graniţelor să îşi poată fructifica drepturile 
identitare la standardele stabilite de legislaţia, jurisprudenţa 
şi înțelegerile politice din spaţiul Uniunii Europene sau de 
oriunde au ales să trăiască. De asemenea, toţi aceşti români 
trebuie să ştie că România îi poate primi şi le poate asigura 
protecţie, în cazuri de mare nevoie. 

Pentru noi, relaţia cu românii din afara României, oriunde 
s-ar afla, este extrem de importantă. Ei sunt parte a marelui 
patrimoniu uman al naţiunii, avem nevoie de ei, aşa cum şi 
eu au nevoie de noi. Chiar dacă drumurile vieţii i-au dus 
departe, printre străini, chiar dacă unii dintre ei se simt bine 
sau chiar asimilați în ţările lor, iar alţii se obişnuiesc mai 
greu, ei sunt români şi fiecare dintre ei poartă o fărâmă de 
Românie cu sine oriunde se duce. 

În lumea de astăzi, chestiunea identităţii naţionale trece 
prin cel mai amplu proces de reevaluare critică din istoria 
modernităţii. Identitatea românească nu face excepţie. 
Experienţa istorică a naţionalismului xenofob a fost 
cumplită. În acelaşi timp, abandonul oricărei determinări 
iden- titare naţionale pentru a construi un soi de identitate 
transnaţională este un eşec uman de proporţii. În viziunea 
mea, identitatea românească este, înainte de toate, o 
obligaţie morală faţă de România şi faţă de toţi românii. 
Mândria de a fi român se justifică numai prin mândria ce 
derivă din îndeplinirea acestei datorii. Cred că identitatea 
românească este adânc înrădăcinată şi nu avem a ne teme 
că va dispărea vreodată. Mai degrabă ar trebui să ne temem 
că nu contribuim suficient la îmbogățirea ei, că nu ne ridi- 
căm la nivelul de sacrificiu şi de credinţă al înaintaşilor 

noştri şi că nu lăsăm urmaşilor noştri moştenirea pe care o 
merită. 

8. CE FEL DE PREŞEDINTE VOI FI 


Preşedintele României are un singur stăpân, națiunea 
română, şi o singură lege, Constituţia României. De la 
votarea primei Constituţii democratice postrevolutionare, 
România a trecut prin aprige furtuni politice, prin tensiuni 
sociale majore şi prin periculoase declinuri economice. În 
pofida acestor grele încercări, nu am eşuat în dictatură, 
instituţiile noastre nu au sucombat, ţara nu a intrat în 
încetare de plăţi. Cu greu, uneori cu paşi greşiţi, dar mereu 
sub această Constituţie, reînnoită în 2003, am ieşit la liman. 
Sigur că nu este o Constituţie perfectă. Dar dacă ne 
aşteptăm de la o Constituţie să funcţioneze şi, prin asta, să 
ajute statul şi societatea să depăşească momentele de 
cumpănă, atunci va trebui să recunoaştem că actuala 
Constituţie a fost operaţională. 

Există deja exista o jurisprundenta bogată, dar si cutume 
politice care fac din Constituţia noastră un instrument încă 
mai util decât la data adoptării ei. Jurisprudenţa si cutumele 
au flexibilizat-o acolo unde părea rigidă, au întărit-o acolo 
unde părea fragilă. Pot spune că astăzi avem o ordine 
constituţională. Ştim bine ce a mers şi ştim ce n-a mers în 
practica politică românească. Avem linii roşii, avem spaţiu 
de joc, avem reguli şi, mai presus de orice, avem un 


electorat care este cel mai înţelept arbitru. 

Realist vorbind, această Constituţie este dificil de 
modificat. Ma pronunt împotriva modificării Constituţiei 
pentru că un astfel de demers, oricum cu rezultat incert, va 
stârni, inevitabil, furtuni politice pe care nu ni le putem 
permite acum. Apreciez, însă, dinamica vieţii constituţionale 
care derivă din aplicarea ei. Prin urmare, voi respecta 
Constituţia actuală a României nu numai pentru că e firesc 
să respect legea pe care jur, dar şi pentru că sunt convins că 
oferă cel mai potrivit cadru în care ne putem atinge 
obiectivul trecerii la un nivel superior de prosperitate. 

Am avut preşedinţi „jucători” care au forţat Constituţia 
până dincolo de limitele ei, considerând că noi realităţi 
politico-sociale necesită noi răspunsuri constituţionale. Am 
avut şi preşedinţi care şi-au derulat mandatul cu mare 
prudenţă, în maximă stricteţe constituţională. Primilor li s-a 
reproşat ca au indus prea mult prezidentialism. Celor din 
urmă, li s-a reproşat ca sunt prea puţin prezenţi în marile 
dezbateri din societate si în marile decizii ale ţării. 
Experienţa fiecăruia a adus ceva important în conturarea 
profilului funcţiei prezidenţiale. Eu cred că a venit vremea 
corectei măsuri, a echilibrului prezidenţial. Ca Preşedinte al 
României, voi lăsa instituţiile să lucreze şi le voi veghea în 
sens constituţional. Concret, mă va interesa ca aceste 
instituţii să lucreze împreună pentru cetăţean, pentru 
libertatea lui şi pentru prosperitatea lui. Voi fi preocupat să 
aduc mereu în faţa instituţiilor statului nevoile cetăţeanului 
şi voi cere instituţiilor statului să servească aceste nevoi. 

Experiențele prezidenţiale anterioare ne indică, iarăşi, 
calea de urmat. Eu cred că menţinerea comunicării publice a 
preşedintelui este esenţială pentru democraţie şi pentru 

apărarea libertăţii. Cred în transparenţă şi, mai ales, cred în 
comunicare. Comunicarea prezidenţială trebuie să fie axată 
pe lucrurile importante pentru oameni mai degrabă decât pe 
mesaje către parteneri sau adversari politici. Voi comunica 
susţinut cu presa şi voi organiza un contact periodic cu 
structurile societăţii civile, cu asociaţiile profesionale şi 
culturale. În fiecare an voi susţine un discurs public despre 
starea naţiunii, în care voi spune lucrurilor pe nume. 

Cred că o societate liberă şi democratică este o societate 
cu o viaţă spiritual şi religioasă vibrantă şi diversă. Eu 
însumi sunt un om credincios, nu ascund acest lucru, după 
cum nici nu fac paradă cu credinţa mea. Voi susţine un 
dialog constant cu toate cultele religioase, pentru că înţeleg 

rolul extrem de important pe care acestea îl au nu doar în 
privinţa moralității, ci, mai ales, în privinţa păstrării 
speranţei. Bisericile, lăcaşurile de cult în general sunt 
adevărate instituţii ale speranţei, de unde foarte mulţi 
români îşi extrag doza de credinţă care îi face să trăiască în 
mod  cuviincios. Voi respecta mereu toate credinţele 
religioase fără sa dispretuiesc nici o clipă pe cei care nu le 
împărtăşesc. 

Un mod de lucru în care cred şi pe care îl voi dezvolta 
este acela al grupurilor de lucru pe diverse teme importante 
pentru ţară, constituite la invitaţia Preşedintelui şi sub egida 
Presedintiei. Aceste grupuri vor fi constituite ad-hoc, pe o 
anumită problemă specifică sau vor funcţiona permanent, 
pentru a răspunde unor chestiuni care necesită o preocupare 
de lungă durată. Grupurile vor fi alcătuite din specialişti şi 
experţi din afara structurilor de stat, cu care, fireşte, voi 
comunica instituțional. Astfel, voi constitui grupuri 
permanente de lucru pe probleme de demografie, educaţie, 
sănătate, mediu şi politică externă şi de securitate. Ideile şi 
propunerile lor vor fi aduse în faţa Guvernului sau a 
decidentilor executivi pentru a fi transpuse în politici 
publice. 

A fi Preşedinte al României deschide posibilitatea de a 
putea invita la reflecţie cele mai înalte competenţe şi cei mai 
pricepuţi oameni de care dispune ţara anume pentru a găsi 
soluţiile la problemele ţării. Voi fi onorat să transform 
Palatul Cotroceni într-un veritabil punct de întâlnire 
lucrativă a tuturor competenţelor româneşti. 

Conform art. 80 alin. 2 din Constituţia României, voi avea 
obligaţia de a exercita funcţia de mediere între instituţiile 
statului, precum şi între stat şi societate. În ceea ce priveşte 

puterile statului, voi media mereu în vederea asigurării 
bunei si eficientei lor functionari. În ceea ce priveşte funcţia 
de mediere între stat şi societate, voi interveni mereu cu 
convingerea că statul trebuie să servească societatea şi nu 
invers. A fi aproape de oameni înseamnă să fii aproape de 
comunităţile locale. Pentru un preşedinte al românilor aşa 
cum voi fi eu, primarii sunt parteneri privilegiați de dialog. 
Dintre toţi oamenii politici aleşi, primarii se bucură de 
încrederea publică cea mai mare şi dacă există vreo 
categorie de aleşi care au avut o contribuţie reală şi majoră 
la creşterea economico-socială a României, aceştia sunt în 
primul rând primarii. Pe de altă parte, niciun alt ales nu este 
într-un contact mai intens şi mai consistent cu oamenii decât 
primarul. Dialogul direct, uneori chiar în forme referendare, 
între primar şi propria comunitate, este baza democraţiei 
noastre şi şansa prosperității generale. Voi structura 
dialogul cu primarii României, fie prin intermediul 
organizaţiilor lor, fie în formate regionale sau chiar 
individual. Formula de prosperitate spre care ne îndreptăm 
implică şi un alt fel de locuire în oraşele, comunele şi satele 
noastre. România va dezvolta, în mod firesc, oraşe „smart”, 
comunităţi sustenabile, politici urbane europene şi va tinde 
spre o autonomie locală tot mai largă prin coborârea 
deciziilor pentru tot mai multe lucruri la nivel comunitar, 
odată cu punerea la dispoziţia primarilor a parghiilor 
necesare îndeplinirii voinţei comunităţii. 

Nu concep funcţia prezidenţială în competiţie cu 
Guvernul. Constituţia e clară în privinţa atribuţiilor celor 
două instituţii, iar cutumele politice şi anumite decizii ale 
Curţii Constituţionale au detaliat aceasta relaţie. Pentru 
ţară, însă, Guvernul şi Preşedintele lucrează împreună. Nu e 

vorba de subordonări, e vorba de roluri diferite pe care 
trebuie să le jucăm în acelaşi scop: prosperitatea şi 
libertatea românilor. Cazurile în care va exista divergență de 
opinii vor fi negociate, pe baza respectului reciproc şi al 
interesului naţional comun. 

Preşedintele României şi Parlamentul României sunt 
reprezentanţi ai poporului român, cu precizarea că 
Parlamentul este „organul reprezentativ suprem”. În acelaşi 
timp, Preşedintele României este „garantul independenţei 
naţionale, al unităţii şi integrităţii teritoriale a ţării”. Poporul 
român îşi exercită suveranitatea prin Preşedintele României 
şi prin Parlament. Intemeiate pe o asemenea înaltă 
legitimitate şi încărcate cu asemenea înalte responsabilităţi, 
cele două instituţii colaborează pe baza respectului reciproc. 
Relaţia instituţională cu Parlamentul va fi dublată de o 
relaţie politică cu fiecare grup parlamentar, căci oricine 
primeşte suprema onoare de a fi trimis de poporul român în 
Parlament este totodată obligat să se afle în dialog politic cu 
acela care primeşte suprema onoare de a fi ales Preşedinte 
al României. Ştiu că există un mare grad de neîncredere faţă 
de Parlamentul României. Deşi Parlamentul este complet 
autonom în raport cu Preşedintele, voi face tot ce stă în 
puterea mea pentru a creşte credibilitatea instituţiei 
legiuitoare şi pentru a stabili o relaţie de lucru loială, în 
numele interesului naţional. Din perspectiva atribuţiilor 
prezidenţiale, Parlamentul poate fi o importantă sursă de 
stabilitate socială şi politică în momentele istorice dificile. 

Spuneam încă de la începutul acestui program, cu care 
vin în faţa naţiunii ca să-i cer încrederea pentru funcţia cea 
mai înaltă în stat, că proiectul meu de a merge toţi spre un 
nou nivel de prosperitate are la bază ideea că munca trebuie 

revalorizată în România. Nu mă dau la o parte, nu dau lecţii 
nimănui, ba mai mult, mă aşez în fruntea acestui efort 
naţional, devenind un preşedinte muncitor. Voi munci pentru 
realizarea acestui program, conştient fiind că Preşedintele 
României are datoria de a fi cel dintâi exemplu pentru ceea 
ce vrea să vadă la cei din jurul său. N-aş putea cere 
niciodată statului român să revalorizeze munca cinstită şi 
competentă, dacă eu însumi nu aş munci cinstit şi competent 
în slujba naţiunii române. 

Pentru mine, cel mai important lucru este încrederea. În 
ziua în care preia mandatul, Preşedintele României adună 
cea mai mare încredere din partea românilor. Apoi, zi de zi, 
în timpul mandatului, pierde ceva din ea. Pentru mine, 
păstrarea încrederii poporului este crucială. Ştiu că încrede- 
rea se câştigă greu şi se pierde repede. Dar ştiu şi că este 
cel mai de preţ „activ” pe care-l poate avea un preşedinte. 
Prin încrederea dumneavoastră şi pentru a păstra încrederea 
în viitorul prosper şi sigur al tuturor românilor, voi fi 
Preşedintele României! 


„L-am cunoscut pe domnul Ciucă într-un cadru foarte drag 
mie, la Florica, acolo unde mi-am trăit o parte din copilărie şi din 
prima tinereţe. în acel loc încărcat de istorie şi de amintiri 
liberale, am înțeles că am în față un om sincer, cu o 
personalitate bine conturată şi convingeri clar structurate, un 
om care îmbrăţțişează valorile liberale de libertate, demnitate şi 
devotament față de țară. 


Această carte îmbogățeşte istoria partidului aşa cum au 
făcut-o şi alte lucrări ale liderilor liberali, dintr-un trecut mai 
apropiat sau mai îndepărtat. Prin aceste pagini, îl descoperim pe 
omul Nicolae Ciucă şi înțelegem cum cariera militară - pe care 
şi-a ales-o încă din tinereţe - i-a format personalitatea şi i-a dat 
calitățile necesare pentru a-şi sluji țara, mai ales în vremuri 
grele. Spiritul său de sacrificiu şi loialitatea sa neclintită fată de 
România sunt mărturii ale acelei tradiţii liberale care a promovat 
întotdeauna interesul național mai presus de orice. 


Eu am încredere într-un astfel de om care, fără nicio 
ezitare, ar face orice sacrificiu în favoarea interesului ţării. E o 


calitate din ce în ce mai rară în aceste timpuri, dar care a fost 
întotdeauna nucleul esențial al Partidului Naţional Liberal. 
Nicolae Ciucă este unul dintre acei lideri care continuă să inspire 
prin exemplul lor personal, ducând mai departe moştenirea şi 
valorile liberale, într-un moment în care România are nevoie de 
astfel de repere.” 


Dinu Zamfirescu 


Dinu Zamfirescu, membru PNL de la 16 ani, din 1945. 

continuat activitatea de disident anti-comunist. în 1990, 
a fost printre cei 12 liberali care au reînfiinţat PNL. 


Disponibil şi online pe: 


ISBN 978-606-006-973-7 


po: [MAI 


